Khashoggi Maraalee Saudi Valee Ahudhuge Amurah: America – adduLIVE\nހަޝޯގީ މަރާލީ ވަލީ އަހުދުގެ އަމުރަށް: އެމެރިކާ\n1 Feb 27, 2021, 09:30 ހަސަން ރަޝީދު\nސައުދީ އަރަބިއްޔާގެ ނޫސްވެރިޔާ ޖަމާލް ޚަޝޯގީ މަރާލީ އެގައުމުގެ ބާރުގަދަ ވަލީ އަހުދު މުހައްމަދު ބިން ސަލްމާންގެ އަމުރަށް އެމެރިކާއިން ހާމަ ކުރި އިންޓެލިޖެންސް ރިޕޯޓެއްގައި ބުނެފިއެވެ.\n2018 ވަނަ އަހަރު ހަޝޯގީ މަރާލާފައިވަނީ ތުރުކީގެ އިސްތަންބޫލްގައި ހުންނަ ސައުދީގެ ކޮންސިއުލޭޓުގެ ތެރޭފައެވެ. ހަޝޯގީ ސައުދީ ކޮންސިއުލޭޓަށް ގޮސްފައިވަނީ ލިޔުމެއް ހޯދުމަށެވެ. އެގޮތުން ކޮންސިއުލޭޓުގެ ތެރޭގައި ހަޝޯގީގެ ހަށިގަނޑުގެ ގުނަވަންތައް ވަނީ ކޮށާލާފައެވެ.\nއެމެރިކާ ސަރުކާރުގެ ޑިރެކްޓަ އޮފް ނޭޝަނަލް އިންޓަލިޖެންސްގެ އޮފީހުން ނެރުނު ރިޕޯޓުގައި ބުނެފައިވަނީ ވަލީއަހުދު ރަހުން ދީފައި ވަނީ ހަޝޯގީ ހައްޔަރު ކުރަން ނުވަތަ މަރާލުމަށް ކަމަށެވެ. މިއީ ހަޝޯގީގެ މަރުގައި ވަލީއަހުދު ރޯލެއް ކުޅެފައިވާކަން އެމެރިކާ އިން ހާމަކުރި ފުރަތަމަ ފަހަރެވެ.\nއެ ރިޕޯޓުގައި ވަނީ ވަލީއަހުދުގެ އަމުރަށް މިކަން ކުރި ކަމަށް ބެލެވޭ ސަބަބުތަކުގެ ތެރޭގައި 2017 ވަނަ އަހަރުން ފެށިގެން ސައުދީގެ ނިންމުންތައް ނިންމުމުގައި އޭނާ އަށް އޮންނަ ބާރާއި، ހަޝޯގީ މަރާލުމުގެ އޮޕަރޭޝަނުގައި ވަލީއަހުދުގެ އެޑްވައިޒަރަކާއި އަދި އޭނާގެ ބޮޑީގާޑުންގެ ޓީމުގެ މެމްބަރުން ހިމެނޭކަން ފާހަގަކޮށްފައިވެއެވެ.\nއެމެރިކާ އިން ނެރުނު މި ރިޕޯޓު ސައުދީން ވަނީ ބަލައިގަންނަން ދެކޮޅު ހަދާފައެވެ. އެގޮތުން އެގައުމުން ބުނީ އެ ރިޕޯޓަކީ ދޮގާއި އޮޅުވާލުމުން ފުރިފައިވާ ރިޕޯޓެއް ކަމަށް ސިފަކޮށްފައެވެ. މީގެކުރިން ވަލީއަހުދު ވެސް ވަނީ ހަޝޯގީގެ މަރުގައި އޭނާގެ ދައުރެއް ނޯންނާނެ ކަމަށް ވިދާޅުވެފައެވެ.\nވަލީއަހުދު މުހައްމަދަކީ ސައުދީގެ ރަސްގެފާނު ސަލްމާން ބިން އަބްދުލްއަޒީޒްގެ ދަރިކަލުންނެވެ. އެގޮތުން ސައުދީގެ ރަސްކަމާއި އެންމެ ގާތުގައި ވެސް މިހާރު ހުންނެވީ ވަލީއަހުދު މުހައްމަދެވެ.


Ooredoo in color run Rajjegai baahvanee\nއުރީދޫން ކަލަ ރަން ރާއްޖޭގައި ބާއްވަނީ\nދުވުން އޮންނާނީ ޑިސެމްބަރު ދެވަނަ ދުވަހު\nމި ދުވުމުގެ ދިގު މިނަކީ ފަސް ކިލޯ މީޓަރު\nހުރިހާ އުމުރު ފުރާއެއްގެ މީހުންނަށް ބައިވެރިވެވޭ\nކަލަ ރަން ލޯންޗް ކުރަން ހުޅުމާލޭގައި ބޭއްވި ރަސްމިއްޔާތުގެ ތެރެއިން-- އަވަސް ފޮޓޯ\nދުވުމުގެ ތެރޭގައި ތަފާތު ހަރަކާތްތައް ކުރިއަށް ގެންދާ ގޮތަށް، ދުނިޔޭގެ އެކި ގައުމުތަކުގައި ބާއްވާ، "ކަލަ ރަން" އުރީދޫން ރާއްޖޭގައި ބާއްވަން ނިންމައިފި އެވެ.\n"ޔުނިކްސް ސްޕޯޓްސް" އާއި އެކު ކުރިއަށްގެންދާ މި ދުވުން ބާއްވާނީ އަންނަ މަހުގެ ދެވަނަ ދުވަހު، ހުޅުމާލޭގަ އެވެ. މި ފަދަ ދުވުންތައް ދުނިޔޭގެ އެކިހިސާބުތަކުގައި މަގުބޫލުކަން ހޯދާފައިވާއިރު، ރާއްޖޭގެ ގިނަ ދުވުންތެރިންނެއް ވަނީ އުރީދޫ ކަލަ ރަން އަށް ހޫނު މަރުހަބާ އެއް ކިޔާފަ އެވެ.\nހުޅުމާލެ ސެންޓްރަލް ޕާކުގައި ބޭއްވި ރަސްމިއްޔާތުގައި، އުރީދޫގެ ސީއީއޯ ނަޖީބް ހާން ވިދާޅުވީ ފޯރިގަދަ ރަން ދިވެހި ދުވުންތެރިންނާއި ހަމައަށް ގެނެސްދެވުމަކީ، ލިބިގެންދާ ވަރަށް ބޮޑު އުފަލެއް ކަމަށެވެ.\n"ފާއިތުވެދިޔަ އަހަރުތަކުގެ ތެރޭގައި ރާއްޖޭގައި ދުވުންތެރިންގެ އަދަދު ދަނީ އިތުރުވަމުން. ދުވުމަކީ ގިނަ ގުނަ ފައިދާ ހިމެނޭ ކަމަކަށްވެފައި، މި ކަމަށް އިތުރު ހިއްވަރެއް ދިނުމުގެ ގޮތުން، އަޅުގަނޑުމެން މި ތައާރަފްކުރަނީ މި ދާއިރާ އަށް މުޅިން އައު އަދި ތަފާތު އިވެންޓެއް،" ނަޖީބު ވިދާޅުވި އެވެ.\nކަލަ ރަން ލޯންޗް ކުރަން މިއަދު ބޭއްވި ރަސްމިއްޔާތުގައި މަޝްހޫރު ދުވުންތެރިޔާ، އަހުމަދު އާތިފާއި ފިލްމީ ތަރި އައިޝަތު ރިޝްމީ އާއި މަރިޔަމް އައްޒަ ވެސް ބައިވެރި އެވެ.\nއުރީދޫ ކަލަ ރަންގެ އަމާޒަކީ، ދުޅަހެޔޮ ދިރިއުޅުމަކަށް، ދުވުމަކީ މަޖާ އަދި އުފާވެރިކަން ގެނުވަދޭނެ ހަރަކާތެއްކަން އަންގައިދިނުމެވެ. ތަފާތު ހަރަކާތްތަކެއް ހިމެނޭ ފަސް ކިލޯމީޓަރުގެ މި ކުރު ދުވުމަކީ އަލަށް ދުވާ ފަރާތްތަކާއި އާއްމުކޮށް ދުވާ ފަރާތްތަކަށްވެސް ބައިވެރިވުމަށް މަޖާވާނެ އިވެންޓެކެވެ. އުރީދޫ ކަލަ ރަންގައި ކޮންމެ ކިލޯމީޓެއް ދުވެ ނިމުމުން، ބެހެއްޓިފައިވާ ކުލަ ސްޓޭޝަންތަކުން، ކުލަގަދަ ގޮތެއްގައި އެކަން ފާހަގަ ކުރާނެ އެވެ. މިއީ ވަކި ވަގުތެއްގެ ތެރޭގައި ނިންމަން ޖެހޭ ރޭހަކަށް ނުވާތީ، ހިނގާފަޔާއި ޖޮގްކޮށް އަ ދުވެފަ ނޫނީ ނަށަމުން ވެސް މި ދުވުން ނިންމިދާނެ އެވެ.\nމި ދުވުމުގައި ހަތް އަހަރުން މަތީގެ ހުރިހާ ފަރާތްތަކަށް ވެސް، އެއްވެސް ފީ އަކާ ނުލާ މި ދުވުމުގައި ބައިވެރިވުމުގެ ފުރުސަތު ވަނީ ހުޅުވާލެވިފައެވެ. ހަމަ އެހެންމެ، ކަލަރ ރަންގެ އޮފިޝަލް ޓީޝާޓާއި އެހެނިހެން ހަދިޔާތަށް ހިމެނޭ ކިޓެއް ވެސް ގަންނަން ލިބޭނެ އެވެ. މި ދުވުމުގައި ބައިވެރިވާން އެދޭ ފަރާތްތަކުން www.ooredoo.mv/ColorRun މެދުވެރިކޮށް ފަސޭހަކަމާއި އެކު ރެޖިސްޓަރކުރެވޭނެ އެވެ.\nކޮންމެ އަހަރަކު ވެސް، އެ އަހަރެއްގެ އުރީދޫ ކަލަ ރަންގެ އޮފިޝަލް ޗެރިޓީ ޕާރޓްނަ އެއް ހޮވައި، މި ދުވުމުގެ ކިޓްތައް ވިއްކައިގެން ލިބޭ ވަކި ޕަސެންޓެއްގެ ފައިސާ އެފަރާތަށް ހަދިޔާ ކުރުމަށްވަނީ ހަމަޖެހިފަ އެވެ. އަދި އިތުރު އެހީތެރިކަމެއް ފޯރުކޮށްދޭން ބޭނުންވާ ފަރާތްތަކަށް އެ ފުރުސަތު މަގުފަހިކޮށްދެވޭނެ ކަމަށް އުރީދޫން ބުނެ އެވެ.\nއެހެން ގައުމުތަކުގައި ބާއްވާ ކަލަ ރަން\nއުރީދޫ އެމް- ފައިސާގެ ހިދުމަތް ޓްރީޓޮޕް ހޮސްޕިޓަލަށް\nއުރީދޫ ސުޕަނެޓް ހަލުވި ދުވެލީގައި ދުވާފަރަށް\nއުރީދޫންއިން 5ޖީ، 1.8 ޖީބީޕީއެސްގެ ދުވެލީގައި ދައްކާލައިފި\nމާދަމާ ދާން ވާނެ! އުރީދޫ ކަލަ ރަން ސެންޓްރަލް ޕާކުގައި


SunOnline: Report: Nufoozun ekkibaa vumah Haarijee gulhun hamahamakuraan jehey!\nމިނިވަން ކަމަށް 50 އަހަރު ފުރުމުގެ މުނާސަބާތުގައި، ޖުމުހޫރީ މައިދާނުގައި ބޭއްވި، ދިދަ ނެގުމުގެ ހާއްސަ ރަސްމިއްޔާތުގެ ތެރެއިން -- ސަން ފައިލް ފޮޓޯ\nނުފޫޒުން އެއްކިބާވާން ހާރިޖީ ގުޅުން ހަމަހަމަކުރަން ޖެހޭ!\n1 އަހަރު7ދުވަސް ކުރިން - 20 އޭޕްރިލް 2017 3\nހިމާޔަތަށް ކަމަށް ބުނެ 1887ގައި އިނގިރޭސީންގެ އަތްދަށަށް ދިވެހިން ދިޔަ އެވެ. ވަކި އެއްބަސްވުމެއްގެ ދަށުންނެވެ. އެ އެއްބަސްވުމުގައި ބުނެފައި ވަނީ ރާއްޖެ ދިފާއުކުރުމަށް އިނގިރޭސީންގެ ލަޝްކަރެއް ބޭނުންވެއްޖެ ކޮންމެ ތައްޔާރީއެއް ކުރުމާއި އެފަދަ ކަމެއް ދެމެހެއްޓުމުގެ ހައްގު އިނގިރޭސި ދައުލަތަށް ލިބިގެންވާ ކަމަށެވެ. ނަމަވެސް ނަތީޖާއަކަށް ވެގެންދިޔައީ ރާއްޖެ އިނގިރޭސީންގެ އަތް ދަށަށް ގެންދިއުމުގެ މަސައްކަތް ކުރިއަށް ގެންދިއުމެވެ.\nއެ ހިމާޔަތުގެ އެއްބަސްވުމުގެ އެންމެ އަސާސީ ނުކުތާއަކީ، ދިވެހީންގެ ދާޚިލީ ކަންކަމާ އިނގިރޭސި ދައުލަތުން ނުބެހުމެވެ. ނަމަވެސް ކަން ހިނގީ ދިމާ އިދިކޮޅަށެވެ. ރާއްޖެ މިނިވަން ކުރެއްވުމަށް ބުރަ މަސައްކަތްތަކެއް ކުރެއްވި އަދި އޭރުގެ ހާލަތު އެންމެ ކައިރިިން ދުށް އަލްމަހުރޫމް އަބްދުއްސައްތާރު މޫސާ ދީދީ ވިދާޅުވި ގޮތުގައި އިނގިރޭސީންގެ އަތްދަށުން ރާއްޖެ މިނިވަންވީ އަޅުވެތިކަމުގެ އިހުސާސްތަކެއް ކޮށްފަ އެވެ.\nދިވެހިންތަކެއް ދިވެހި ދިދަ ހިފައިގެން ރާއްޖެއަށް ސަޕޯޓް ކުރަނީ -- ސަން ފޮޓޯ/ ފަޔާޒު މޫސާ\n"ކިތަންމެ ކަމެއް ހުންނާނެ އިނގޭތޯ، ލިޔުމުގައި ދާޚިލީ ކަންކަމަކާ ނުބެހެވޭ ނަމަވެސް މުހިންމު ދާޚިލީ ކަމެއް އެ މީހުން [އިނގިރޭސީން] ސީދާ އަދި ނުސީދާ ގޮތަކަށް ނުބެހޭ ކަމެއް އަޅުގަނޑަށް ހީވަނީ މަދުވެފައިހެން އޮންނަނީ،" އޭރު ލަންކާގައި ދިވެހި ސަފީރަކަށް ހުންނެވި އަބްދުއްސައްތާރު ވިދާޅުވި އެވެ.\nއެއީ ދިވެހީން ކުރި އެންމެ ބޮޑު އެއް ތަޖުރިބާ އެވެ. ދުނިޔެ ތާރީހުގައި އާ ތަޖުރިބާއެއް ނޫނެވެ. "ޖިއޯޕޮލިޓިކްސް"ގެ ތެރެއިން ދުނިޔޭގެ ބާރުވެރިކަން ހޯދުމަށް އެއްގައުމުން އަނެއް ގައުމަށް ފޮނުވާ ނުފޫޒަކީ ހިނގަމުން އަންނަ ކަންކަމެވެ. ލެޓިން އެމެރިކާގެ ގައުމުތަކަށް އެމެރިކާގެ ނުފޫޒުގެ ސަބަބުން ކުރިއަރައި ނުދެވިވާ ސަބަބު އެއީ އޭގެ އެއް މިސާލެވެ. އެމެރިކާ އިން ބޭނުންހާ އެއްޗެއް ހަދަން ގެންގުޅޭ ކުޅިބަޔަކަށް އެގައުމުތައް ހަދާނެ ކަމަށް އެމެރިކާގެ ވެރިން ދިޔައީ ބުނަމުންނެވެ.\nރާއްޖެއަށް ބަލާއިރު ގައުމު ކުޑަ ނަމަވެސް ނުފޫޒުތަކުގެ އަސަރުބޮޑެވެ. ރާއްޖޭގެ އަވައްޓެރި ގައުމުތައް ކަމަށްވާ ޕާކިސްތާނާއި ބަނގުލަދޭޝް ފަދަ ގައުމުތަކަށް އަވައްޓެރި ބޮޑު ގައުމަކުން ނުފޫޒު ފޯރުވާ ފަދައިން ރާއްޖެއަށް ނުފޫޒް ފޯރުވަން ކުރާ މަސައްކަތްތައް ވެސް ގިނަ އެވެ. ރާއްޖޭގެ ކޮންމެ ވެރިކަމަކީ އެގައުމެއްގެ ރުހުން އޮވެގެން ނުވަތަ އެގައުމެއް ބުނާހާ ގޮތަކަށް ކުރާ ކަމަކަށް ހަދަން މަޖުބޫރުކުރުވާ ފަހަރު އަންނައިރު އެކަމަށް ހައްލެއް ބޭނުންވެ އެވެ.\nރާއްޖޭގެ ގައުމީ ސަލާމަތާ ބެހޭ އިދާރާއެއްގެ އިސް އޮފިޝަލަކު ވިދާޅުވި ގޮތުގައި ރާއްޖެއަށް އެކިއެކި ނުފޫޒު ފޯރުވައި އެމީހުންގެ ބާރު ހިންގާ ގައުމަކަށް ރާއްޖެ ހެދުމަށް އެގައުމަކުން ކުރާ މަސައްކަތް ހުއްޓުވުމަށް އަޅަން ޖެހޭ އެންމެ ބޮޑު ފިޔަވަޅަކީ ގައުމުތަކުގެ މެދުގައި ހަމަހަމަކަން ގެންގުޅުމެވެ.\n"ފޮރިން ޕޮލިސީގެ ތެރެއިން ބެލެންސެއް ގެންގުޅެން ޖެހޭ، ވަކި ގައުމަކަށް ފުރުސަތު ނުދީ ރާއްޖޭގައި ކަންކަން ކުރުމުގެ ފުރުސަތު ހުރިހާ ގައުމަކަށް ވެސް ހަމަހަމަ ގޮތެއްގެ މަތިން ދޭން ޖެހޭ،" އޭނާ ވިދާޅުވި އެވެ.\nނުފޫޒް ފޯރުވުމަށް މަސައްކަތް ކުރާ ގައުމުތަކުން ތަފާތު އެކިއެކި ގޮތްގޮތް ބޭނުންކުރެ އެވެ. ބައެއް ފަހަރު އިންވެސްޓްމަންޓެވެ. އަނެއް ބައިފަހަރު މިލިޓަރީ ބޭސްތަކެވެ. ނުވަތަ ތައުލީމް ނުވަތަ މީޑިއާ މެދުވެރިކޮށް ވެސް އަތްގަދަ ކުރަން އުޅުމަކީ ޖިއޯޕޮލިޓިކްސްގެ ތެރެއިން ކަންކުރަމުން އަންނަ ގޮތެކެވެ.\n"އިންވެސްޓުމަންޓްތަކަކީ ވަރަށް މުހިންމު ކަންކަން، އެފުރުސަތުތައް ވެސް ދޭންޖެހޭނީ ވަކި ބަޔަކަށް ގައުމުގެ ކަންކަން ކޮންޓުރޯލް ނުނެގޭނެހެން. ހުރިހާ ގައުމުތަކަށް ވެސް ފުރުސަތު ލިބޭގޮތަށް،" އޮފިޝަލް ވިދާޅުވި އެވެ.\nއެގޮތަށް އަމަލު ކުރަން ޖެހޭ ކަމުގެ ހެކި ރާއްޖޭގެ ތާރީހުން ފެންނަން އެބަހުއްޓެވެ. ވަކި ބަޔަކަށް އިގްތިސާދީ ދާއިރާގެ ކޮންޓުރޯލް ދިނުމުންކަންވާ ގޮތުގެ މިސާލަކީ 1857 ވަނަ އަހަރު އުތުރު ހުޅަގު އިންޑިއާ އިން ރާއްޖެއައި ވޯރާ ވިޔަފާރިންގެ ހާދިސާ އެވެ. އެބައި މީހުންނަށް ރާއްޖޭގައި ވިޔަފާރިކުރަން ތިބުމުގެ ހުއްދަ ދިނުމާ އެކު ދިވެހިންގެ ވިޔަފާރި ހުއްޓުވައި ރާއްޖޭގެ ވިޔަފާރީގެ ކޮންޓުރޯލް ނެގި އެވެ. ނަތީޖާއަކަށްވީ ދިވެހިންގެ ކަންކަމަށް އެމީހުން ބަސް ކިޔުމެވެ.\nކޮންމެ އަކަސް ގައުމުތަކުން ބާރު ދުވެލީގައި ނުފޫޒް އެބަފޯރުވަ އެވެ. ސިޔާސީ ކަންކަމާއި ދިވެހިންގެ މިނިވަންކަމަށް ބަސްކިޔަން މަސައްކަތް އެބަކުރެ އެވެ. އެކަން ހުއްޓުވުމަށް ދުރާލައި ރޭވިގެން ކަންކަން ކުރަންޖެހެ އެވެ. އޭގައި އެންމެ މުހިންމު ފިޔަވަޅަކީ ރާއްޖޭގައި އިސްވެސްޓްކުރުމާއި އެހެނިހެން ފުރުސަތުތައް ގައުމުތަކުގެ މެދުގައި ހަމަހަމަކޮށް ދިނުމެވެ.\nފޮރިން މިނިސްޓްރީ ސާއިލްގެ މުޖުތަމަޢު\nޓްރަމްޕް ރުއްސުމަށް ޓަކައި ޔޫރަޕްގެ ބޮޑު ތިންބާރުން އީރާނާ ދެކޮޅަށް ޕްލޭނެއް އެކުލަވާލަނީ 17 ގަޑި 41 މިނެޓް ކުރިން\nމަރާ ހަނގުރާމަ ކުރަމުންދާ މަންމަގެ ނަމުގައި ދަރިއަކު މަކަރުން ފައިސާ ހޯދަނީ!3ދުވަސް 13 ގަޑި ކުރިން\nމިފަހަރު އައިޑަލްގެ ޓްރޮފީ އުފުލައިލާނީ ކޮން ބައިވެރިއެއް؟ 14 ގަޑި 12 މިނެޓް ކުރިން\nރަހުމުކުޑަ މަރަށް އެއް އަހަރު: އާއިލާ އެދެނީ ހުޅުވާލެވިފައިވާ ޝަރީއަތަކަށް4ދުވަސް 16 ގަޑި ކުރިން\nލިޔާހް: ފުޓްސަލްގައި ދެވަނައެއް ނެތް!4ދުވަސް 18 ގަޑި ކުރިން


Player Coach Ehge Gothugai Derby In Rooney Gendhanee - Vaguthu\nޕްލޭޔާ ކޯޗެއްގެ ގޮތުގައި ޑާބީން ރޫނީ ގެންދަނީ\nޕްލޭޔާ ކޯޗެއްގެ ގޮތުގައި ވޭން ރޫނީ ގެންދަން ޑާބީ ކައުންޓީން މަސައްކަތް ފަށައިފިއެވެ.\nއެމެރިކާ ލީގުގެ ޑީސީ ޔުނައިޓެޑާ މިދިޔަ ހޫނު މޫސުމުގައި ގުޅުނު ރޫނީއާއެކު ކްލަބުން ވެފައިވާ އެއްބަސްވުމުގައި ބާކީ ދެ ސީޒަން އޮތްއިރު، ޑާބީގެ އޯނަރު މެލް މޮރިސް ބުނެފައި ވަނީ އެ ކްލަބު އަނބުރާ ޕްރިމިއާ ލީގަށް ގެންދިޔުމަށް ރޫނީއަށް އެހީތެރިވެވިދާނެ ކަމަށެވެ. ޕްރޮފެޝަނަލް ކެރިއަރަށްފަހު ކޯޗިން ދާއިރާއަށް ނުކުތުމަށް ޝައުގުވެރިކަން ހުރިކަން ރޫނީ ވަނީ ކުރިންވެސް ހާމަކޮށްފައެވެ.\nމިދިޔަ ސީޒަންގައި ޑާބީގެ ކޯޗަކަށް ހުރީ ރޫނީއާއެކު އިނގިރޭސި ގައުމީ ޓީމަށް ގިނަ ދުވަސްތަކެއް ވަންދެން ކުޅުނު ޗެލްސީ ލެޖެންޑް ފްރޭންކް ލެމްޕާޑެވެ. ޗެލްސީގެ ކޯޗުގެ މަގާމުގައި ހުރި މައުރީޒިއޯ ސާރީ ކްލަބު ދޫކޮށްލުމާއެކު ޗެލްސީން ވަނީ އެޓީމުގެ ކޯޗަކަށް ލެމްޕާޑް ހަމަޖައްސާފައެވެ. ލެމްޕާޑް ޗެލްސީގެ ކޯޗުކަމާ ހަވާލުވެފައިވާއިރު، ޑާބީއާއެކު އޭނާ ވަނީ މިދިޔަ ސީޒަންގެ ޗެމްޕިއަންޝިޕް ޕްލޭ އޮފް ކުޅެފައެވެ.\nޕްލޭ އޮފްގެ ފައިނަލްގައި އެސްޓޮން ވިލާ އަތުން ޑާބީ ބަލިވި ނަމަވެސް، ލެމްޕާޑްގެ ފުރަތަމަ ސީޒަން ފެނުނީ ކާމިޔާބު ކޮށެެވެ.\nކޯޗިން ކެރިއަރާ ގުޅިގެން ރޫނީ ބުނެފައި ވަނީ ރަނގަޅު ވަގުތު އައިސް ޖެހުމުން ކޯޗެއްގެ ގޮތުގައި ފެންނާނެ ކަމަށާއި، އެކަމަކަށް ޝައުގުވެރިވާ ކަމަށެވެ. ރޫނީއަކީ މެންޗެސްޓާ ޔުނައިޓެޑްގެ ލެޖެންޑަރީ ކުޅުންތެރިއެކެވެ. އިނގިރޭސި ގައުމީ ޓީމަށްވެސް ގިނަ މެޗުތަކެއް ކުޅެދިން ރޫނީ އަންނަނީ އެމެރިކާ ލީގުގައިވެސް މޮޅު ކުޅުމެއް ދައްކަމުންނެވެ.\nރޫނީގެ ދަރިފުޅު ޔުނައިޓެޑަށް ސޮއިކޮށްފި\nއިނގިރޭސި ދެވަނަ ޑިވިޝަނުގެ ޑާބީ ކައުންޓީގެ ކޯޗަކަށް ރޫނީ\nކޮވިޑަށް ފައްސިވި މީހަކު ރޫނީގެ ގެއަށް ދިއުމުން އޭނާ ރުޅިގަދަވެއްޖެ


ވޯޓުފޮށި ބަހައްޓާ ތަންތަން - ގއ. ވިލިނގިލި އަދި ޅ. ކުރެންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން - 30 އޮކްޓޫބަރު 2021 ނަންބަރު\n03 އޮކްޓޯބަރ 2021, 12:00 އިއުލާން\n2021 އޮކްޓޫބަރު 30 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ގއ. ވިލިނގިލީ އަދި ޅ. ކުރެންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަނުގައި ވޯޓުފޮށި ބަހައްޓާނެ ތަންތަނާއި ވޯޓުލާ ސަރަހައްދުގެ ތަފްސީލު ތިރީގައި މި ދަންނަވަނީއެވެ.\nވިލިނގިލި އިޖްތިމާޢީ މަރުކަޒު (މޯލްޑިވްސް ޕޮލިޓެކްނިކް)\nމި ފޮށްޓަށް ވޯޓުލާނީ ވިލިނގިލީ ރަތްވިލާމަގު އުތުރު ސަރަހައްދުގައިވާ ގޭގޭގެ ރަޖިސްޓަރީގައިވާ މީހުންނެވެ.\nމި ފޮށްޓަށް ވޯޓުލާނީ ވިލިނގިލީ އަމީނީ މަގުގެ ދެކުނު ސަރަހައްދުގައިވާ ގޭގޭގެ ރަޖިސްޓަރީގައިވާ މީހުންނެވެ.\nމި ފޮށްޓަށް ވޯޓުލާނީ ޅޮސްގަސްމަގުން އިރަށް، ހުސައިނީގޯޅިއާ ހަމައަށް، ހުސައިނީގޯޅިން ދެކުނަށް ބްލާސަމްގޯޅިއާ ހަމައަށް، ބްލާސަމްގޯޅިން އިރަށް ރަށްދެބައިމަގާއި ހަމައަށް، ރަށްދެބައިމަގުން ދެކުނަށް ރަބީޢީގޯޅިއާ ހަމައަށް، ރަބީޢީގޯޅިން އިރަށް ދިލާސާގޯޅިއާ ހަމައަށް، ދިލަސާގޯޅިން ދެކުނަށް ފަނޑިޔާރުމަގާ ހަމައަށް، ފަނޑިޔާރުމަގުން އިރަށް ޝަބްނަމީގޯޅިއާ ހަމައަށް، ޝަބްނަމީގޯޅިން އުތުރަށް ކޯރުކެނޑިމަގާއި ހަމައަށް، ކޯރުކެނޑި މަގުގެ އިރަށް މަގުގެ އިރުމަތީ ކޮޅު ސަރަޙައްދުގައި ރަޖިސްޓަރީ ކުރެވިފައިވާ މީހުންނެވެ.\nހަބަޝީ ޕްރީ ސްކޫލް\nމި ފޮއްޓަށް ވޯޓުލާނީ، ޅޮސްގަސްމަގުން އިރަށް ހުސައިނީގޯޅިއާ ހަމައަށް، ހުސައިނީގޯޅިން ދެކުނަށް ބްލާސަމްގޯޅިއާ ހަމައަށް، ބްލާސާމްގޯޅިން އިރަށް ރަށްދެބައިމަގާ ހަމައަށް، ރަށްދެބައިމަގުން ދެކުނަށް ރަބީޢީގޯޅިއާހަމައަށް، ރަބީޢީގޯޅިން އިރަށް ދިލާސާގޯޅިއާ ހަމައަށް، ދިލާސާގޯޅިން ދެކުނަށް ފަނޑިޔާރުމަގާއި ހަމައަށް، ފަނޑިޔާރުމަގުން އިރަށް ޝަބްނަމީގޯޅިއާއި ހަމައަށް، ޝަބްނަމީގޯޅިން އުތުރަށް ކޯރުކެނޑިމަގާއި ހަމައަށް، ކޯރުކެނޑިމަގުގެ އިރަށް މަގުގެ އިރުމަތީ ކޮޅު ސަރަޙައްދުގެ ދެކުނުގައިވާ ގޭގައި ރަޖިސްޓަރީ ކޮށްފައިވާ މީހުންނެވެ.\nއިންތިޚާބާ ބެހޭ މަރުކަޒު\nމި ފޮށްޓަށް ވޯޓުލާނީ މާލޭގައި ތިބި ގއ. ވިލިނގިލި އަދި ޅ. ކުރެންދޫ ރައްޔިތުންގެ ތެރެއިން މި ފޮށްޓަށް ވޯޓުލުމަށް ރަޖިސްޓަރީ ކޮށްފައިވާ ރައްޔިތުންނެވެ.\nބައި-އިލެކްޝަން، އަތޮޅު މާލެ-1


Furabandhaa eku Hulhumale Central park falhuve, veyo hedhi jungayakah - One Online\nފުރަބަންދާއެކު ހުޅުމާލޭ ސެންޓްރަލް ޕާކު ފަޅުވެ، ވެޔޮ ހެދި ޖަންގައްޔަކަށް\n13 ޖޫން 2020، ހުޅުމާލެ، އަޅާނުލެވި ހުޅުމާލެ ސެންޓްރަލް ޕާކް ވީރާނާވެފައި، ޕާކުގައި ވަނީ ވިނަ ބޯވެފައި -- ވަން ފޮޓޯ: މުހައްމަދު އައުޒަމް\nއެއީ އެތައް ކުދިންނެއް ސަކަރާތް ޖަހައި، ދުވެފުމެ އުޅުނު ތަނެކެވެ. ދުވަސްވީ މީހުންނަށް އުފާވެރިކަން ގެނެސްދިން ހިޔާދޭ ގަސްތައް ގިނަ ބިމެކެވެ. ބުރަބޮޑު ދިރިއުޅުމުން ދުރުވެ، ހިތްހަމަޖައްސާލަން އެތައް ބަޔަކު ޖަމާވި މާހައުލެކެވެ. ކަސްރަތު ކުރުމަށާއި ފޮޓޯ ޝޫޓުތަކަށް ފުރިހަމަ މަންޒިލެކެވެ. ފައްވާރުތަކާއި ހިތްގައިމު ބޮޑު ފެންގަނޑު ހުރަސްކޮށްލަން އަޅާފައި އޮތް ބުރިޖާއެކު އެތަނަށް އިތުރު ފުރިހަމަކަމެއް ގެނެސްދެއެވެ.\nމިއީ ތޮއްޖެހިފައިވާ މާލޭގެ ހަވަނަ އަވަށް ކަމުގައިވާ ހުޅުމާލޭގައި ހަދާފައިވާ ސެންޓްރަލް ޕާކުގެ ފުރިހަމަ ކަމެވެ. ކުރިން ޖަންގަލި ހެދި، ބަނަވެފައި އޮތް އެ ސަރަހައްދުގައި ގާތްގަނޑަކަށް 15 މިލިއަނަށްވުރެ ގިނަ ރުފިޔާ ހަރަދުކޮށްގެން ހެދި ލެޝާ ޒޯންގެ ވާހަކައެވެ.\n13 ޖޫން 2020، ހުޅުމާލެ، އަޅާނުލެވި ހުޅުމާލެ ސެންޓްރަލް ޕާކް ވީރާނާވެފައި ، ޕާކުގައި ވަނީ ވިނަ ބޯވެފައި -- ވަން ފޮޓޯ: މުހައްމަދު އައުޒަމް\nނަމަވެސް ކޮވިޑް-19އާއެކު އެތަނަށް މިއަދު ކުރަހާލަން ޖެހެނީ ތަފާތު މަންޒަރެކެވެ. މާލެ ސަރަހައްދު ފުރަބަންދު ކުރުމާއެކު އެތަނަށް އެއްވެ އުޅުނު އެތައް ބަޔަކު ގޭގައި ބަންދުވިއެވެ. ރައްކާތެރިކަމަށްޓަކައި އެތަނުގެ ބޭރުން ވަނުން މަނާ ޓޭޕު ދެމިއެވެ. އެތަނަށް އަޅާލާނެ މީހަކު ނުވިއެވެ. ސެންޓްރަލްޕާކުވެސް ފުރަބަންދޫ ވީއެވެ.\nމިއަދު އެތަނުން ފެންނަނީ ފަޅު ކަމެވެ. އެކަނިވެރިކަމާއި މާޔޫސްކަމެވެ. ދިރުމެއް ނުފެނެއެވެ. ގަސްބޯވެ، ބޮޑުބައެއްގައި ވަނީ ޖަންގަލި ހެދިފައެވެ. ބައެއް ތަންތަނުގެ ކުލަ ކެހި ވަނީ ވީރާނާ ވެފައެވެ. ހިނގާލަން އޮތް މަގުގައި ވިނަފަޅައި ފޮރުވެނީއެވެ. ހަދާފައި އޮތް ބޮޑު ފެންގަނޑު ވެސް އޮތީ ހިކިި، ކިސަޑަށް ވެފައެވެ. ކަހަނބުތަކާއި މަސްތައް ދަނީ މަރުވަމުންނެވެ.\nހައުސިން ޑިވެލެޕްމަންޓް ކޯޕަރޭޝަން (އެޗްޑީސީ)ގެ މެނޭޖިންގް ޑިރެކްޓަރު ސުހެއިލް އަހުމަދު "ވަން" އަށް ވިދާޅުވި ގޮތުގައި، ކޮވިޑް-19އާ ގުޅިގެން އެކުންފުނީގެ ހުރިހާ މުވައްޒަފުން ކަރަންޓީނުގައި ތިބުމުން ސެންޓްރަލް ޕާކުގެ އިތުރުން އިތުރު އެއްވެސް ޕާކެއް ބެލެހެއްޓިފައެއް ނެތެވެ.\n13 ޖޫން 2020، ހުޅުމާލެ، އަޅާނުލެވި ހުޅުމާލެ ސެންޓްރަލް ޕާކް ވީރާނާވެފައި، ޕާކުގެ ފެންގަނޑު ވަނީ ހިނދިފައި --- ވަން ފޮޓޯ: މުހައްމަދު އައުޒަމް\nނަމަވެސް މީގެ ދެ ދުވަހެއް ކުރިން ފެށިގެން ޕާކުތައް އަލުން ރީތިކުރުމުގެ މަސައްކަތް ފަށާފައިވާ ކަމަށާއި އެގޮތުން ސެންޓްރަލް ޕާކުގެ ވެސް މީހުން ގޮސް އުޅޭ ސަރަހައްދު ސާފުކުރުމުގެ މަސައްކަތް ކުރަމުން އަންނަ ކަމަށް ސުހެއިލް ވިދާޅުވިއެވެ.\nއޭގެ އިތުރުން ވިނަ ހެދި ގަސްބޯވެފައި އޮތް ނަމަވެސް ސެންޓްރަލް ޕާކުގައި ބޮޑެތި މަރާމާތުތަކެއް ކުރަން ނެތް ކަމަށާއި އެހެންކަމުން މާދަމާއިން ފެށިގެން އެތަން އާންމުންނަށް ހުޅުވާލާނެ ކަމަށް އޭނާ ވިދާޅުވިއެވެ.\nސެންޓްރަލް ޕާކު މާދަމާ އާންމުންނަށް ހުޅުވާލާނެ ކަމަށް އެޗްޑީސީން ބުނެފައިވާއިރު މާލެ ސަރަހައްދަށް އިއުލާންކޮށްފައިވާ ލޮކްޑައުންގައި ހިފަހައްޓާފައި ހުރި ބައެއް ކަންކަމަށް ލުއިދިނުމުގެ ދެވަނަ މަރުހަލާ މާދަމާ ފެށޭނެއެވެ. ދެވަނަ މަރުހަލާގައި ޕާކުތަކާއި އެހެނިހެން މައިޒާންތައް ހުޅުވާލާނެއެވެ. ނަމަވެސް އެފަދަ ތަންތަނުގައި އަތްދޮވެވޭނެ ނުވަތަ ސެނިޓައިޒްކުރެވޭނެ ފަސޭހަ އިންތިޒާމެއް ގާއިމުކުރެވިފައި ހުންނަން ވާނެ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެފައިވެއެވެ.\nއޭގެ އިތުރުން މާލެ ސަރަހައްދުގައި މާދަމާއިން ފެށިގެން ބޭރަށް ނުކުތުމުގައި، ފުލުހުންގެ ހުއްދަ ހޯދަން ނުޖެހޭއިރު އެއްފަހަރާ ތިން މީހުންނަށްވުރެ ގިނަ ނުވާ ގޮތަށް އާންމު ތަންތަނުގައި އެއްވެ އުޅުމުގެ ހުއްދަވެސް ވަނީ ދީފައެވެ.\nމާލެ ސަރަހައްދު ލޮކްޑައުންކުރިތާ މާދަމާއަށް ދެ މަސް ދުވަސްވާއިރު ގެއްލުން ލިބިފައިވަނީ ސެންޓްރަލް ޕާކަށް އެކަންޏެއް ނޫނެވެ. ހުޅުމާލޭގެ އެކި ސަރަހައްދުތަކުގައި އެތައް ދުވަހެއް ވަންދެން ނުދުއްވާ، ޕާކުކޮށްފައި ހުންނަ ވެހިކަލްތައް މިއަދު ފޮރުވެމުންދަނީ ވެޔޮތަކުންނެވެ. ފެހިކުރަން އިންދާފައި ހުރި ވިނަތައް ބޯވެ ތަރައްގީގެ ސިޓީ ޖަންގައްޔަކަށް ބަދަލުވުމުގެ މަންޒަރުތައް މިއަދު ދަނީ ފެންނަމުންނެވެ.\nހުޅުމާލެ މަގެއްގެ މަތީގައި ޕާކުކޮށްފައި އޮތް ކާރެއްގެ މައްޗަށް ވެޔޮގަނޑު ފެތުރިފައި --- ވަން ފޮޓޯ: މުހައްމަދު އައުޒަމް\nގުޅޭ ޓެގު އެޗްޑީސީ ހުޅުމާލެ ލޮކްޑައުން ހުޅުމާލޭ ސެންޓްރަލް ޕާކް


Shaim gellunu massalaige mauloomath majileehun hoadhanee | Mihaaru\nކުޑަކުދިންގެ ހިޔާގެ ކޮމްޕައުންޑުގެ ތެރެއިން މިދިޔަ އަންގާރަ ދުވަހު ހެނދުނު ގެއްލުނު ޝައިމް.\nޝައިމް ގެއްލުނު މައްސަލައިގެ މައުލޫމާތު މަޖިލީހުން ހޯދަނީ\n24 ޖޫން 2019 - 15:024comments\nދައުލަތުގެ ބެލުމުގެ ދަށުގައި ހުއްޓާ، އުމުރުން 14 އަހަރުގެ ޝައިމް އަބްދުﷲ ގެއްލުނު މައްސަލައިގެ މައުލޫމާތު ކަމާބެހޭ އިދާރާތަކުން ހޯދައިގެން އެ މައްސަލަ ބަލަން ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީން މިއަދު ނިންމައިފި އެވެ.\nޝައިމް ގެއްލުނު މައްސަލައިގެ މައުލޫމާތު ސާފުކުރަން ކަމާ ބެހޭ ފަރާތްތަކަށް ސިޓީ ފޮނުވައިގެން މައުލޫމާތު ސާފު ކުރަން ހުށަހެޅުއްވީ ހިއުމަން ރައިޓްސް ކޮމިޓީން މިއަދު ބޭއްވި ބައްދަލުވުމުގައި ފުވައްމުލަކު ދެކުނު ދާއިރާގެ މެމްބަރު މުހައްމަދު މުމްތާޒް އެވެ. އެ ހުށަހެޅުމަށް ތާއީދު ކުރެއްވީ މާފަންނު ދެކުނު ދާއިރާގެ މެމްބަރު އިމްތިޔާޒް ފަހުމީ އެވެ.\nބައްދަލުވުމުގައި ބައިވެރިވެވަޑައިގެންނެވި މެމްބަރުން އިއްތިފާގު ވެވަޑައިގެންނެވި ގޮތުގައި ދައުލަތުގެ ބެލުމުގެ ދަށުގައި ހުރި ކުއްޖަކު ގެއްލުމަކީ ކަންބޮޑުވާ ކަމަކަށް ވިޔަސް އެކަން ބަލަން ޖެހޭނީ އޮންނަ އުސޫލުން ވަގުތު ދީގެން ކަމަށެވެ. ނަމަވެސް ބައެއް މެމްބަރުން ވިދާޅުވީ އެ މައްސަލައިގައި ޖެންޑާ މިނިސްޓަރު ކޮމިޓީ އަށް ހާޒިރުކުރަން ޖެހިއްޖެ ނަމަ ހާޒިރުކޮށްގެން ވެސް މައުލޫމާތު ހޯދާނެ ކަމަށެވެ.\nޝައިމް ގެއްލިގެން ފުލުހުންނަށް ރިޕޯޓު ކޮށްފައި ވަނީ އަންގާރަ ދުވަހުގެ ހެނދުނު 9:29 ގަ އެވެ. އޭނާ ހޯދަން ފުލުހުން އާންމުކޮށް އިއުލާން ކުރީ ބުރާސްފަތި ދުވަހުގެ ރޭގަ އެވެ.\nޝައިމް ގެއްލުނީ ކުޑަކުދިންގެ ހިޔާގައި ހުއްޓާ ކަމަކަށް ޖެންޑާ މިނިސްޓްރީން ފުރަމަތަމަ އެއްބަހެއް ނުވެ އެވެ. އެކަމަކު ފަހުން ބުނީ އެއީ ކުށުގެ ވެށިން ގެނައި ކުއްޖެއް ކަމަށާއި ހިޔާގައި ބަހައްޓާފައި ހުރީ އެސެސްމެންޓްތައް ހެދުމަށް ކަމަށެވެ.\nއިތުރު ލިޔުންތައް ކުޑަކުދިން ކުޑަކުދިންގެ ހިޔާ ގެއްލިގެން ހޯދާ މީހުން ޖެންޑާ މިނިސްޓްރީ\nހިޔާ އިން ފިލީ ކުށުގެ ވެށިން ގެނައި ކުއްޖެއް: ޖެންޑާ\nކުދިންތަކެއް ރައްކާތެރި ތަނަކަށް ގެންދަން ހުރަސްއަޅައިފި\nފިޔަވަތިން ފިލި ހަތް ކުއްޖަކު ހޯދައިފި\n22 hours ago 75


Ferry aaeku ethah gothakun faidhaa vaane: Kulhudhuffushi council | Jazeera\tފެރީއާއެކު އެތައް ގޮތަކުން ފައިދާވާނެ: ކުޅުދުއްފުށީ ކައުންސިލް - Jazeera\nފެރީއާއެކު އެތައް ގޮތަކުން ފައިދާވާނެ: ކުޅުދުއްފުށީ ކައުންސިލް\nނާޒިމް ހަސަން September 26, 2020 72 views0\nއިންޑިއާގެ ކޮޗިން އާއި ކުޅުދުއްފުށީ ސިޓީއާ ދެމެދު ކާގޯ ފެރީއަކުން ގުޅާލުމުން އުތުރުގެ ރައްޔިތުންނާއި ވިޔަފާރިވެރިންނަށް އެތައް ގޮތަކުން ފައިދާވެގެން ދާނެ ކަމަށް ކުޅުދުއްފުށީ ކައުންސިލްގެ ރައީސް އަބްދުއްލަތީފް ވިދާޅުވެއްޖެއެވެ.\nމިއަދު ހެނދުނު، ކުޅުދުއްފުށީ ސަރަހައްދީ ބަނދަރަށް ކާގޯ ފެރީ ވަނީ ބަނދަރުކޮށްފައެވެ. އެ ފެރީއިން ކުޅުދުއްފުއްޓަށް ދެ ކޮންޓެއިނާގެ މުދާ ބާލާނެއެވެ.\nއެކަން ފާހަގަ ކުރުމަށް މިއަދު ބޭއްވި ރަސްމިއްޔާތުގައި ވާހަކަ ދައްކަވަމުން އަބްދުއްލަތީފް ވިދާޅުވީ މިއަދަކީ ވަރަށް އުފާވެރި ދުވަހެއް ކަމަށެވެ. ބައިނައަގްވާމީ ބަނދަރަކާއި ކުޅުދުއްފުށީ ބަނދަރު ސީދާ ގޮތުން ގުޅިގެން ދިޔުމަކީ ތާރީހީ ކަމެއް ކަމަށެވެ.\nލަތީފް ވިދާޅުވީ މި ހުވަފެން ކުޅުދުއްފުށީ ރައްޔިތުން ދެކެމުން އަންނަތާ 12 އަހަރު ވެފައިވާ ކަަމަށެވެ. އެމްޑީޕީގެ ފުރަތަމަ ސަރުކާރުންވީ ވައުދު މި ސަރުކާރުން ފުއްދާފައިވުމަކީ އުފަލެއް ކަމަށެވެ. މީގެ ސަބަބުން ސަރަހައްދީ ވިޔަފާރިވެރިންނާއި ރައްޔިތުންނަށް އެތައް މަންފާއެއް ލިބިގެންދާނެ ކަމަށެވެ.\nމުދާ އަގުހެޔޮވުމުގެ އިތުރުން މިއީ ޝެޑިއުލް ކުރެވިގެން ކުރިއަށް ދާ ފެރީއަކަށްވާތީ ބޭނުންވާ ދުވަހަށް މުދާ ގެނައުމުގެ ފުރުސަތު ވެސް ސަރަހައްދުގެ ވިޔަފާރިވެރިންނަށް ލިބިގެންދާނެކަން ލަތީފް ފާހަގަ ކުރެއްވިއެވެ. ކޮޗިންގެ ބަނދަރަކީ ދުނިޔޭގެ އެތައް ބަނދަރަކާ ގުޅިފައިވާ ބަނދަރަކަށްވާއިރު އެ ބަނދަރު ކުޅުދުއްފުށީ ބަނދަރާ ގުޅިގެން ދިޔުމަކީ ވަރަށް ފުޅާ މާކެޓަކަށް ކުޅުދުއްފުށި ހުޅުވިގެން ދިޔުންކަން ވެސް ލަތީފް ފާހަގަ ކުރެއްވިއެވެ.\n"މިއީ ކުޑަ ކަމެއް ނޫން، ތާރީހީ ބޮޑު ކަމެއް،" ލަތީފް ވިދާޅުވިއެވެ.\nލަތީފް ވިދާޅުވީ ފެރީގެ ހިދުމަތާ ގުޅޭ ގޮތުން ކުޅުދުއްފުށީ ރައްޔިތުންގެ ހުރީ އުފާވެރި ޝުއޫރުތަކެއް ކަމަށެވެ. އެކަމުން އެނގިގެން ދަނީ މިއީ ރައްޔިތުން ވަަރަށް ބޮޑަށް އުއްމީދު ކުރަމުން ދިޔަ ކަމެއްކަން ހާމަވަގެންދާ ކަމަށެވެ.\nމި ހިދުމަތް ދެމެހެއްޓެނެވި ގޮތެއްގައި ކުރިއަށް ގެންދިޔުމަށްޓަކައި ކުޅުދުއްފުށީ ޕޯޓް އިތުރަށް ތަރައްގީ ކުރަން ޖެހޭކަން ލަތީފް ފާހަގަ ކުރެއްވިއެވެ. ބޮޑެތި ބޯޓް ކައިރި ކުރެވޭވަރު ކުރަން ޖެހޭ ކަމަށެވެ. ދެން އެންމެ އަވަހަށް ދެކެން ބޭނުންވަނީ އެކަން ހާސިލްވެގެން ދިޔުން ކަމަށާއި އެކަމަށް މި ސަރުކާރުން ފަހިކޮށް ދޭނެ ކަމުގެ ޔަގީންކަން އެބަ އޮތް ކަމަށް ވެސް ލަތީފް ވިދާޅުވިއެވެ.


Anna hafthaa rajjeyge bodu bayakah moosun goas vaane\nއަންނަ ހަފްތާ ރާއްޖޭގެ ބޮޑުބަޔަކަށް މޫސުން ގޯސްވާނެ\nކުރިއަށް އޮތް ހަފްތާގައި ރާއްޖޭގެ ބޮޑު ބަޔަަކަށް ވިއްސާރަކުރާނެ ކަމަށް މޫސުމާ ބެހޭ ގައުމީ އިދާރާ (މެޓް އޮފީސް) އިން ބުނެފިއެވެ.\nމި ދުވަސްވަރަކީ ރާއްޖެއަށް މޫސުން ގޯސް ދުވަސްވަރެއް ކަމަށާއި އުތުރުން ފެށިގެން މެދުރާއްޖޭގެ އެކި ސަރަހައްދުތަކަށް މިއަދު ބޯކޮށް ވާރޭ ވެހުންވެސް އެކަށީގެންވާ ކަމަށް މެޓް އޮފީހުން ވަނީ ބުނެފައެވެ.\nމެޓް އޮފީހުން ބުނެފައިވަނީ މާދަމާ އުޑުމަތި ކޮންމެވެސް ވަރަކަށް ސާފުވި ނަމަވެސް ގިނަ ވަގުތު ބަނަކޮށް ހުރެ ވިއްސާރަވުން އެކަށީގެންވާ ކަމަށެވެ.\nރާއްޖޭގެ ދެކުނު ފިޔަވާ އެހެން ހުރިހާ ސަރަހައްދެއްގެ ކަނޑުތައްވެސް ގަދަވާނެ ކަމަށް މެޓް އޮފީހުން ވަނީ ބުނެފައެވެ. ދިޔަވަރު ބޮޑުވާ ގަޑިތަކުގައި އުތުރާއި މެދުރާއްޖޭގެ ބައެއް ރަށްތަކަށް އުދަ އެރުން އެކަށީގެންވާކަމަށް މެޓު އޮފީހުން ބުނެފައި ވެއެެވެ.\nވައިޖެހޭނީ އުތުރާއި މެދުރާއްޖޭގެ އަތޮޅުތަކަށް އިރުއުތުރާއި އިރުން ގަޑިއަކު 10 މޭލާއި 20 މޭލާ ދެމެދުގެ ބާރުމިނުގައި އަދި ދެކުނުގެ އަތޮޅުތަކަށް ހުޅަނގުއުތުރާއި އުތުރުން، ގަޑިއަކު ތިން މޭލާއި 13 މޭލާ ދެމެދުގެ ބާރުމިނުގައެވެ. ވިލާގަނޑުގައި ގަޑިއަކު ގާތްގަނޑަކަށް 40 މޭލު ބާރުމިނަށް ވައި ގަދަވުން އެކަށީގެން ވެއެވެ.\nރާއްޖޭގެ ދެކުނު ފިޔަވާ އެހެން ހުރިހާ ސަރަހައްދެއްގެ ކަނޑުތައްވެސް ގަދަވާނެ ކަމަށާއި ދިޔަވަރު ބޮޑުވާ ގަޑިތަކުގައި އުތުރާއި މެދުރާއްޖޭގެ ބައެއް ރަށްތަކަށް އުދަ އެރުން އެކަށީގެންވާކަމަށް ވެސް މެޓު އޮފީހުން މައުލޫމާތު ދެއެވެ.\nޖެހިގެން އަންނަ ހޯމަ އާއި އަންގާރަ އަދި ބުދަ ދުވަހުގައިވެސް އެކި ސަރަހައްދުކަށް ވިއްސާރަވުން އެކަށީގެންވާ ކަމަށާއި މޫސުން ރަނގަޅު ވާނެ ކަމަށް ލަފާކުރެވެނީ އަންނަ ބުރާސްފަތި ދުވަހުގައި ކަމަށް މެޓް އޮފީހުން ބުނެއެވެ.


SunOnline: Bunty Aur Babli2ge shooting Ninmaalaifi\n"ބަންޓީ އޯރު ބަބްލީ 2"ގެ ޝޫޓިން ނިންމާލައިފި\nއައިމިނަތު ލުބާ 13 Sep 2020, 07:50\nބަންޓީ އޯރް ބަބްލީ2ގެ ޕޯސްޓަރެއް---\nދެހާސް ފަސް ވަނަ އަހަރު ރިލީޒްކުރި ފިލްމު "ބަންޓީ އޯރް ބަބްލީ"ގެ ސީކުއަލް ގެ ޝޫޓިން ކާމިޔާބުކަމާއެކީ ނިންމާލައިފި އެވެ.\nބަންޓީ އޯރް ބަބްލީ 2ގެ ޝޫޓިން ނިންމާލުމަށް ފަހު ޔަޝްރާޖް ފިލްމްސްއިން ކުރި ޓުވީޓެއްގައި ބުނީ ކާމިޔާބުކަމާ ރައްކާތެރިކަމާ އެކު ފިލްމުގެ މަންޒަރުތައް ނަގައި ނިންމާލެވިއްޖެ ކަމަށެވެ. ފިލްމުގެ ދެ ވަނަ ބައިގެ ލީޑު ރޯޅުން ފެނިގެންދާނީ ސިދާންތު ޗަތުރްވެދީ އާއި ބޮލީވުޑަށް އަލަށް ތައާރަފްވާ ތަރި ޝަރްވަރީ އެވެ. އަދި ރާނީ މުކަރްޖީ އާއި ސައިފް އަލީ ޚާން އެވެ.\nވައިއާރްއެފުން މި ފިލްމުގެ މަންޒަރުތައް ނަގައި ނިންމީ ވަރަށް ބޮޑަށް ރައްކާތެރިކަމުގެ ފިޔަވަޅުތައް އަޅައިގެންނެވެ. އެގޮތުން ފިލްމުގެ ޝޫޓިންކުރިއަށް ގެންދިޔުމުގެ ކުރިން ތަރިންނާއި ކްރޫ ޓީމުން ވަނީ 14 ދުވަހުގެ މުއްދަތަކަށް ކަރަންޓީންވެފަ އެވެ. މި ފިލްމު ކުރިން ރިލީޒްކުރަން ނިންމީ މިދިޔަ ޖޫން މަހު އެވެ. ނަމަވެސް ކޮވިޑް އާ ގުޅިގެން ފިލްމު ރިލީޒްކުރެވޭ ގޮތް ނުވީ އެވެ.\nމި ފިލްމުގެ ފުރަތަމަ ބައިގެ ލީޑު ރޯލުން ފެނިގެންދިޔައީ އަބީޝޭކް ބައްޗަން އާއި ރާނީ މުކަރްޖީ އެވެ. އަދިތުޔާ ޗޯޕްރާ ޕްރޮޑިއުސްކޮށްފައިވާ މި ފިލްމަކީ ރާނީ އާއި ސައިފް ސްކްރީނުން އެކުގައި ފެނިގެންދާ 11 ވަނަ ފިލްމަށެވެ. ދެތަރިން އެކުގައި އެންމެ ފަހުން ކުޅުނު ފިލްމަކީ "ހަމް ތުމް" އާއި "ތާރާ ރަމް ޕަމް" އެވެ.\nބީޓީއެސްގެ ހުރިހާ މެމްބަރުން މަލްޓި މިލިއަނަރުންނަށް


Quality assurance Commissioner kamah kurimathilaan4aharu fahun hulhuvaalaifi | Mihaaru\nހެލްތު މިނިސްޓްރީ ހިންގާ ބިލްޑިން: ކޮލިޓީ އެޝުއަރެންސް ކޮމިޝަނަރު ކަމަށް ކުރިމަތިލާން ހަތަރު ފަހުން ވަނީ ހުޅުވާލާފައި -- ފޮޓޯ/މިހާރު\nކޮލިޓީ އެޝުއަރެންސް ކޮމިޝަނަރު ކަމަށް ކުރިމަތިލާން ހަތަރު އަހަރު ފަހުން ހުޅުވާލައިފި\n13 ސެޕްޓެމްބަރ 2020 - 19:446comments\nސިއްހީ ޚިދުމަތުގެ ފެންވަރު ކަށަވަރުކުރަން އައްޔަން ކުރަންޖެހޭ ކޮމިޝަނާ އޮފް ކޮލިޓީ އެޝުއަރެންސްގެ މަގާމަށް މީހަކު އައްޔަން ނުކޮށް، ހަތަރު އަހަރު ފަހުން އެ މަގާމަށް ކުރިމަތިލާން ހުޅުވާލައިފި އެވެ.\nކޮމިޝަނާ އޮފް ކޮލިޓީ އެޝުއަރެންސަކީ 2015 ވަނަ އަހަރު އަމަލު ކުރަން ފެށި ސިއްހީ ޚިދުމަތް ދިނުމުގެ ގާނޫނުގެ ދަށުން ސިއްހީ ޚިދުމަތުގެ ފެންވަރު ބެލުމަށްޓަކައި އައްޔަން ކުރަންޖެހޭ މަގާމެކެވެ. ހަތަރު އަހަރުވީއިރު ވެސް، އެ ޒިންމާއާ ހަވާލުވެފައިވާ ސިވިލް ސާވިސް ކޮމިޝަން (ސީއެސްސީ) އިން އެ މަގާމަށް މީހަކު އައްޔަނެއް ނުކުރެ އެވެ. އެ މައްސަލަ ދާދިފަހުން ރައްޔިތުންގެ މަޖިލީހުން ވެސް ބެލި އެވެ.\nސީއެސްސީން މިއަދު ކުރި އިއުލާނުގައި ވަނީ އެ މަގާމަށް ކުރިމަތިލުމުގެ ފުރުސަތު މި މަހުގެ 22 ވަނަ ދުވަހުގެ ނިޔަލަށް އޮންނާނެ ކަމަށެވެ. މަގާމުގެ ޝަރުތަކީ ކޮލިޓީ އެޝުއަރެންސްގެ ދާއިރާ އިން މާސްޓާސް ނުވަތަ އެއަށް ވުރެ މަތީ ސަނަދެއް އޮތުމާ އެކު ހަ އަހަރުގެ ތަޖްރިބާ ހުރުމެވެ.\nޓެކްނިކަލް ޑިރެކްޓާ ޖެނެރަލް ފެންވަރުގެ އެ މަގާމުގެ މުސާރަ އާއި އިނާޔަތްތަކަށް މަހަކު 24،000ރ. އަށް ވުރެ ބޮޑު އަދަދެއް ލިބޭނެ އެވެ.\nކޮމިޝަނާ އޮފް ކޮލިޓީ އެޝުއަރެންސްގެ މަގާމަށް މީހަކު އައްޔަން ނުކުރާ މައްސަލަ މަޖިލީހުން ބަލަން ފެށުމުން ސީއެސްސީން ބުނީ އެ މަގާމަށް މީހަކު އައްޔަން ކުރަން ހެލްތު މިނިސްޓްރީން އެދިފައިނުވާ ކަމަށެވެ. ހެލްތު މިނިސްޓްރީން ބުނީ ފިނޭންސް މިނިސްޓްރީން ބަޖެޓް ނުދިނީ ކަމަށެވެ.\nއިތުރު ލިޔުންތައް ސިއްހަތު ސިވިލް ސާވިސް ކޮމިޝަން ސިއްހީ ޚިދުމަތް ހެލްތު މިނިސްޓްރީ\nކޮމިޝަނަރު އައްޔަން ނުކުރި ސަބަބު ކޮމެޓީން ހޯދަނީ\nއަތޮޅުތަކުގައި މެޑިކަލް ކޭމްޕުތައް ބާއްވަނީ


SunOnline: Misbaah Male' athuvejje, corrections aa havaalu kuranee\nމިސްބާހު މާލެ އަތުވެއްޖެ، ކަރެކްޝަންސްއާ ހަވާލުކުރަނީ\nއާނިފާ ހުސައިން ސިރާޖް 23 Jul 2021, 17:37\nޕާކިސްތާނުގައި ޑްރަގް ނެޓްވޯކެއްގެ ބެލުމުގެ ދަށުގައި ރަހުނުކޮށްފައި ހުރިކަމަށް ބުނާ ހދ. ނޮޅިވަރަންފަރު، މޯނިންގް ސަން، މިސްބާހް މުހައްމަދު މިއަދު މާލެ އަތުވެއްޖެ ކަމަށް ފުލުހުން ބުނެފިއެވެ.\nފުލުހުން ބުނީ ގެއްލިގެން ހުށަހެޅުމާ ގުޅިގެން މިދިޔަ މެއި މަހުގެ 14 ވަނަ ދުވަހު ހޯދަން އިއުލާނުކުރި މިސްބާހު މުހައްމަދު މިއަދު މާލެ އައިސްފައިވާ ކަމަށާއި އޭނާ މާލެ އައުމާއެކު ފުލުހުންގެ ބެލުމުގެ ދަށަށް ގެންދެވުނު ކަމަށެވެ.\nއެގޮތުން މިސްބާހުގެ މައްޗަށް ކޯޓުން ކޮށްފައިވާ ހުކުމް ތަންފީޒުކުރުމަށްޓަކައި ކަރެކްޝަންސްއާ ހަވާލުކުރުމަށް ފުރިހަމަކުރަންޖެހޭ އިދާރީ ކަންކަން ފުރިހަމަކުރުމުގެ މަސައްކަތް ކުރަމުންދާ ކަމަށް ފުލުހުން ބުންޏެވެ.\nއޭގެ އިތުރުން މިސްބާހު ޕާކިސްތާނަށް ދިއުމާ ގުޅޭގޮތުން ބަލަންޖެހޭ ކަންކަން ވަކި މައްސަލައެއްގެ ގޮތުގައި ބަލަމުންދާކަމަށް ފުލުހުން ބުންޏެވެ.\nމިސްބާހު ގެއްލިގެން އޭނާގެ އާއިލާއިން ފުލުހުންނަށް ރިޕޯޓުކުރީ މިދިޔަ އޭޕްރީމް މަހުން ފެށިގެން އޭނާގެ ހަބަރެއް ނުވާތީއެވެ. މި މައްސަލައާ ގުޅިގެން ފުލުހުން މިދިޔަ ޖޫން މަހު ބުނީ މިސްބާހު ހުރީ ޕާކިސްތާނުގެ ޑްރަގު ނެޓުވޯކެއްގައި ރަހުނުކޮށްފައި ކަމަށެވެ.\nފުލުހުން ހާމަކޮށްފައިވާ ގޮތުގައި މިސްބާހު ރާއްޖެ ދޫކޮށް ފުރާފައިވަނީ މިދިޔަ އަހަރުގެ ނޮވެމްބަރު މަހުއެވެ. އަދި މިދިޔަ ޖޫން މަހުގެ ތެރެގައި މިސްބާހުގެ ވީޑިއޯއެއް ވަނީ ސޯޝަލް މީޑިއާގައި އާންމުވެފައެވެ. ފޯނަކުން ނަގާފައިވާ ކަމަށް ބެލެވޭ ވީޑިއޯގައި އޭނާއަކީ ޑްރަގު ނެޓްވޯކަކާ ގުޅުމެއް ހުރި މީހެއް ނޫންކަމަށް ބުނެ, ދިވެހި ފުލުހުން ހަދަމުންދަނީ ދޮގު ކަމަށްވެސް މިސްބާހު އެ ވީޑިއޯގައި ވަނީ ބުނެފައެވެ.\nމައުލޫމާތު ލިބިފައިވާ ގޮތުގައި އެ ވީޑިއޯ އާންމުވިއިރުވެސް މިސްބާހު ހުރީ ޕާކިސްތާނުގައެވެ.\n"އެހެންކަމުން، މިސްބާހް މުހައްމަދު ޕާކިސްތާނަށް ގޮސްފައިވަނީ، ރާއްޖެ އެތެރެކޮށްފައިވާ މަސްތުވާތަކެތީގެ ފައިސާގެ ކަންކަން ނިމެންދެން، އިރުފާން ތަގިއްޔުއަށް މަސްތުވާތަކެތި ފޮނުވާފައިވާ ރާއްޖެއިން ބޭރުގެ މަސްތުވާތަކެތީގެ ނެޓްވޯކްގެ ބެލުމުގެ ދަށުގައި 'ގެރެންޓަރ' އެއްގެ ގޮތުގައި ހުރުމަށް ކަމަށް ބެލެވޭ" ފުލުހުންގެ މީޑިއާ އޮފިޝަލް ވިދާޅުވި އެވެ.\nނޯޓު: މިސްބާހު މިހާރު ވަނީ ކަރެކްޝަނަލް ސާވިސްއާ ހަވާލުކުރެވިފައި ކަމަށް ކުރިން ލިޔެވިފައި ވަނީ ފުލުހުން މީޑިއާއަށް ފޯރުކޮށްދިން މައުލޫމާތުގައިވާ ކުށަކުންނެވެ. މި ޚަބަރު މިހާރު ވަނީ އިސްލާހުކުރެވިފައެވެ.


Beysfaruvaa Ah Yameen Geyah Badhalu Kuran Jehey: Waheed – adduLIVE\nބޭސްފަރުވާއަށް ޔާމީން ގެއަށް ބަދަލުކުރަންޖެހޭ: ވަހީދު\nJul 15, 2020, 09:46 ހަސަން ރަޝީދު\nބޭސްފަރުވާއަށް ކުރީގެ ރައީސް އަބްދުﷲ ޔާމީން ގެއަށް ބަދަލުކުރަންޖެހޭ ކަމަށް ކުރީގެ ރައީސް ޑރ.މުހައްމަދު ވަހީދު ވިދާޅުވެއްޖެއެވެ.\nވަހީދު މިއަދު ކުރެއްވި ޓްވީޓެއްގައި ވިދާޅުވީ ޔާމީންގެ ބަލި ހާލަތު ހުރިގޮތުން ބޭސްފަރުވާ އަށް ގެއަށް ބަދަލުކުރުމަކީ ދައުލަތުން ކުރަންޖެހޭ ކަމަށެވެ.\nވަހީދު މިކަމަށް ގޮވާލެއްވިއިރު ޔާމީންގެ ވަކީލުންގެ ޓީމުގައި އިސްކޮށް ހުންނަވާ ކުރީގެ ނައިބު ރައީސް ޑރ.މުޙައްމަދު ޖަމީލު އަޙްމަދު ދާދިފަހުން ވަނީ ޔާމީނަށް ހިންގަވައި އުޅުއްވަންވެސް މިހާރު ދަތިފުޅު ކަމަށް ވިދާޅުވެފައެވެ. މީގެކުރިން ވެސް އިދިކޮޅުން ވަނީ ޔާމީން ގެއަށް ބަދަލުކޮށްގެން ސަރުކާރުގައި އެދިފައެވެ.\nއެމްއެމްޕީއާރްސީ މެދުވެރިކޮށް، ގއ. ވޮޑަމުލާ ދޫކޮށްގެން ދައުލަތަށް ލިބެން ޖެހޭ އެއް މިލިއަން ޑޮލަރު އަމިއްލަފުޅު އެކައުންޓަށް ޖަމާކޮށް އެ ފައިސާ ލޯންޑާ ކުރި ކަމުގެ ދައުވާގެ ކުށް ސާބިތުވެ ޔާމީނަށް ފަސް އަހަރު ދުވަހުގެ ޖަލު ހުކުމެއް ކްރިމިނަލް ކޯޓުން އިއްވީ މިދިޔަ އަހަރުގެ ފަހުކޮޅުއެވެ.


މަލަކުލްމައުތަށް ފިލަން ފަލަސްޠީނުން އިންޑިއާއަށް ދިއަ މީހާގެ ވާހަކަ! - Dhivehi Post\nއާޓިކަލް ޕޯސްޓްކުރީ ދިވެހި ޕޯސްޓް 1 އަހަރު ކުރިން شتنبر 14, 2019 0213847\nއެއް ދުވަހަކު ސުލައިމާނުގެފާނުގެ ވަޒީރަކު ސުލައިމާނުގެފާނަށް ދެންނެވިއެވެ. “ދެންމެ ކަލޭގެފާނުގެ އަރިއަހުގައި އެ އިންނެވީ ކޮން ބޭކަލެއްތޯއެވެ؟ އެބޭކަލަކު އަހަރެންނާއި ދިމާއަށް ބެއްލެވީ ހައުދަހައި އެހެން ގޮތަކަށެވެ.\nޖަވާބުގައި ސުލައިމާންގެފާނު ވިދާޅުވީ އެއީ މަލަކުލްމައުތުގެފާނު ކަމަށެވެ.\nވަޒީރު ދެން އެދިވަޑައިގަތީ އަވަހަށް ދުރު ބިމަކަށް އޭނާ ފޮނުއްވަވައި ދެއްވެވުމަށެވެ. އެގޮތަށް އެދުމުން ވައި މެދުވެރިކުރައްވައި ވަޒިރު އިންޑިއާއަށް ފޮނުއްވަވައި ދެއްވެވިއެވެ. އިންޑިއާއަށް ދެވުމާއިއެކު މަލަކުލްމައުތު ވަޑައިގެން އޭނާގެ ފުރާނަ ހިއްޕެވިއެވެ. އެކަން އެހެން އެވީ ﷲ ތަޢާލާ އޭނާގެ ފުރާނަ އިންޑިއާގައި ހިއްޕަވަން ލިޔުއްވަވާފައި އޮތުމުންނެވެ. އޭނާ މަރުވުމަށް ލިޔުއްވަވާފައި އޮތް ތަނަށް މަރުވާން ދެވުނީއެވެ.\nމީސްތަކުންނޭވެ! މިއަދު ވަރަށް ގިނަ މީހުންނަކީ ފަހުން ތައުބާވާން މަޑުކޮށްގެން ތިބޭ ބައެކެވެ. މިވެނި ކަމެއް އެވެނިކަމެއް ފުރިހަމަކޮށްލާފައި ޙައްޖަށް ދިއުމަށްފަހު ތައުބާވެ ހެޔޮ އަމަލުކުރަން މަޑުކޮށްގެން ތިބޭ ބައެކެވެ.\nއެމީހެއްގެ މަރު ހިއްޕަވަން ﷲ ތައާލާ އިރާދަކުރައްވަވާފައިވާ ވަގުތަކީ އެއްވެސް މީހަކަށް އެނގޭނެ ވަގުތެއް ނޫނެވެ. މަރު ހިއްޕަވަން ވުމުން އެމީހެއްގެ އުމުރަކަށް އަދާކުރާ މަޤާމަކަށް ނުވަތަ އެމިހާގެ ކިބައިގައި ހުރި މުއްސަނދި ކަމަކަށް އަދި ޞިއްހީ ދުޅަ ހެޔޮ ކަމަކަށްވެސް މަލަކުލްމައުތު ނުބައްލަވާނެތެވެ. މަރުހިއްޕަވާނެތެވެ.\nމިފަދަ ވާހަކަތައް ތަކުރާރުކޮށް މި ކިޔައިދެނީ މިކަންކަމާއިމެދު ވިސްނައި ފިކުރުކުރުމަށެވެ. ހިތާމައަކީ ކިތަންމެ ގިނައިން ކިޔައިދިން ނަމަވެސް ވިސްނައި ފިކުރާ މީހުން މަދުކަމެވެ. ކޮންމެ ވަގުތަކުވެސް ތިމާ މަރުވެދާނެ ކަމަށް ބިރު ގަންނަ މީހުން މަދުކަމެވެ.\nއަޅުގަނޑު “ހޭވި” ހަޑި އަދިވެސް މިއުޅެނީ ސާފުނުވެގެން: ޔާމީން\nދުނިޔޭގައި އޮތް އެންމެ ނުރައްކާތެރި ޤައުމު\nދިވެހި ޕޯސްޓް 1 އަހަރު ކުރިން شتنبر 14, 2019\nބާވެފައިވާ މުޞްޙަފް އެއްލާލަން ހެޔޮވާނެތަ؟\nދިވެހި ޕޯސްޓް2އަހަރު ކުރިން مارس 2, 2019\nދިވެހި ޕޯސްޓް 1 އަހަރު ކުރިން يونيو 6, 2019\nދިވެހި ޕޯސްޓް 1 އަހަރު ކުރިން شتنبر 19, 2019\n1 އަހަރު ކުރިން شتنبر 19, 2019 0\nދިވެހި ޕޯސްޓް 1 އަހަރު ކުރިން شتنبر 18, 2019\n1 އަހަރު ކުރިން شتنبر 18, 2019 0\n1 އަހަރު ކުރިން شتنبر 14, 2019 0


"ކާކު؟" ދޮރު ކައިރީގައި އެއްވެސް މީހެއް ފެންނާކަށް ނެތެވެ. ނަމަވެސް ކޮޓަރީގައި މިފްޒާލާއި އެކު އިތުރު އެހެން މީހެއް ވާހެން އަބަދުވެސް އޭނާއަށް ދިޔައީ އިޙްސާސް ވަމުންނެވެ.\n"ކާކުހޭ؟" މިފްޒާލް ސުވާލު ތަކުރާރު ކޮށްލަމުން ކުރިއަށް މަޑުމަޑުން ފިޔަވަޅު ނަގަން ފެށީ ތެޅިތެޅި އޮތް ހިތަކާ އެކުގައެވެ. މިފްޒާލްގެ ހިތާއި ވިންދަށް ހީވަނީ ހައިޖާނެއް އަތުވެފައި ވާހެންނެވެ.\n"މިފްޒާލް.." މިފްޒާލް ހުރި ތަނަށް ހުއްޓުން އެރިއެވެ. އޭނާގެ ކަންފަތް ދޮށުގައި ބީހެލީ ލިއުޝާގެ އަޑެވެ. ތެޅިގެންފައި މިފްޒާލް ހަޅޭލަވައިގަތެވެ.\n"ކާކުހޭ؟ ކާކުހޭ؟ އަހަރެންނަށް ކޮން ތުރާލެއް ތިކުރަނީ؟؟ ކެރިގެން އަރާބަލަ ކުރި މައްޗަށް! ތިހާ ފިނޑި ނުވެބަލަ!" މިފްޒާލް ބިރުން ހުރެމެ، ހަޅޭލަވައިގަތެވެ. މިފްޒާލްގެ އަޑަށް ގޭގެ ސިޓިންގރޫމްގެ ސޯފާގައި އިން މިފްރާހަށް ކުއްލިއަކަށް ކޮޅަށް ތެދުވެވުނެވެ.\n"ކޮއްކޮއަށް ކިހިނެއްތަ ވަނީ؟" މިފްރާހު ހިނގައިގަތީ އަޑު އަންނަމުންދާ، މިފްޒާލްގެ ކޮޓަރިއާ ދިމާލަށެވެ. މިފްރާހުގެ ފަހަތުން ހައުލާ ވެސް އަވަސްކޮށް ދިޔައެވެ.\n"ކޮއްކޯ؟ ކިހިނެއްތަ ވަނީ؟ މި ދޮރު ހުޅުވާލަބަލަ!" މިފްރާހު ނިކަން ހާސްވެގެން ދޮރުގައި ތަޅަން ފެށިއިރު ވެސް، ކޮޓަރި ތެރެއިން އިވެމުން ދަނީ މިފްޒާލްގެ ހަޅޭކުގެ އަޑެވެ. ވަމުންދާ ގޮތުގެ އެއްވެސް ކަމެއް މިފްރާހަށް ނޭނގުނަސް، ހައުލާއަށް މިވަނީ ކީއްކަން ދިޔައީ ރޭކައިލަމުންނެވެ.\n"އަހަރެން ދޫކޮށްލާށޭ! ކިހާ ބޮޑު ކަމެއްތަ މީ؟" މިފްޒާލް އަޑު ހަރުކޮށް ގެންދިޔައީ ހަޅޭލަވަމުންނެވެ.\n"އަނެއްކާ އެތެރޭގަ އެހެނެް މީހެއް ހުރީތަ؟" ހައުލާ ބަލައިލީ ގޮތް ހުސްވެފައިވާ، މިފްރާހުގެ މޫނަށެވެ.\n"އިތުރު ކާކު ހުންނާނީ؟ އަހަރެމެން މިތާ ތިއްބާ އިތުރު މީހެއް ގައިމު ނުވަދޭ މިކޮޓަރިއަށް.." މިފްރާހު ހައުލާއަށް ވާހަކަދައްކަމުން ދިޔައީ ދޮރުގައި ހުއްޓައި ނުލައި ތަޅަމުންނެވެ. ކުއްލިއަކަށް ކޮޓަރީގެ ދޮރު ހުޅުވުނެވެ.\n"ބަލަ ކޮއްކޯ؟ ކިހިނެއްތަވީ؟" މިފްރާހު ދެލޯ ބޮޑުކޮށްލަމުން ބަލައިލީ މިފްޒާލްގެ މޫނަށެވެ. އެވަގުތު މިފްޒާލްގެ މޫނުމަތިން ދިޔައީ ދާތިކިތައް އޮހެމުންނެވެ. މުޅި މީހާ ވަނީ ވަރަށް ބޮޑަށް ވަރުބަލި ވެފައެވެ. ކޮންމެވެސް ބޮޑު ކަމެއް މިފްޒާލަށް ވެއްޖެކަން އޭނާއަށް ޔަޤީންވިއެވެ.\n"ދޮންބޭ.. އަހަރެންނަށް ހީވަނީ އަހަރެންނަށް ބިރުވެރި ހުވަފެނެއް ފެނުނީހެން.." ފުންކޮށް ނޭވާއެއް ލަމުން، މިފްޒާލް ދޮގު ހެދިއެވެ. މިފްޒާލަކަށް ވެސް ކަމުގެ ޙަޤީޤަތެއް އަދި ނޭނގެއެވެ.\n"މިހާރު އޯކޭތަ؟" މިފްރާހު ވަނީ ވަރަށް ބޮޑަށް ހާސްވެ، ހިތް ނުތަނަވަސް ވެފައެވެ.\n"އާނ ދޮންބޭ! މިހާރު އޯކޭ. އަހަރެން މިދަނީ ނިދާލަން.." މިފްރާހު ގަދަކަމުން ހިނިތުންވެލަމުން، ކޮޓަރީގެ ދޮރު ލައްޕައި ތަޅުލިއެވެ.\nދަންވަރުގެ ހިމޭން ވަގުތެވެ. ލިއުޝާ އާއި ހައިޝަމް އޮތީ ނެޓް ފްލިކްސްއިން ރީތި ފިލްމެއް ބަލާށެވެ. އެދެމީހުންގެ ޙަޔާތަށް ޒަހަރު ލުމަށް ކުރި މަސައްކަތް ނާކާމިޔާބުވެ، އެ ކަން ކުރި މީހުން ގެންދިޔައީ އެކަމުގެ ވޭންތައް ތަހައްމަލު ކުރަމުންނެވެ.\n"އަހަރެން ވެސް މިހުންނަނީ ބުނާނެ އެއްޗެއް ނޭނގިފަ.." ޒީނާގެ ވާހަކަތައް ލިއުޝާ ކިޔައިދިނުމުން ހިމޭންވެފައި އިން ހައިޝަމްގެ ދޫ ހަރަކާތްކޮށްލިއެވެ.\n"ކޮންމެވެސް ބޮޑު ކަމެއް ވީމަ ދޯ އަމިއްލައަށް މަރުވާން އުޅޭނީ.. ގައިމުވެސް މިއީ އާދައިގެ ކަމެއް ނޫން.." ހައިޝަމް ވިސްނައިލިއެވެ.\n"އާނއެކޭ! ތިހެނޭ އަހަރެން ވެސް ހިތަށް މިއަންނަނީ.. ހަމަ ހުރެފަ އެވަރުގެ ޑިސިޝަންއެއް ނަގާނީ ކާކު؟ އަނެއްކޮޅުން މަންމައަށް ސިއްރުން. ޒީނާ މަންމަ ވެސް އެބަ އެހާ ހިތާމަ ކުރޭ.." ހައިޝަމްގެ ވާހަކައަށް ބާރުދެމުން، ލިއުޝާ ވާހަކަދެއްކިއެވެ.\n"މީގަ އެބަ އުޅޭ ގޯހެއް.. މިކަމަކީ މިފްޒާލާ ވެސް ގުޅުން އޮންނާނެ ކަމެއް. މިފްޒާލް ސައިކަލުން ކުއްލިއަކަށް ވެއްޓުމާ... ޒީނާ މަރުވާން އުޅުމާ.. ޒީނާގެ މަންމަ ބަލިވުމާ.." ހައިޝަމް ހިފައިލީ ލިއުޝާގެ އަތުގައެވެ.\n"ދެން ހިނގާ ނިދަން ދޯ؟ ވަރަށް ވާހަކަ ވެސް ދެއްކިއްޖެއްނު؟" ހައިޝަމް ދެލޯ މަރައިލަމުން، އޭނާގެ އަތުން ލިއުޝާގެ ހަށިގަނޑު ވަށައިލިއެވެ.\nނިދި ފިޔަ ޖެހޭ އިރަށް، މިފްޒާލަށް އޭނާގެ ދެލޯ ބޮޑުކޮށްލެވެއެވެ. ދެލޯ މަރައިލުމުން ހިތަށް ވެރިކުރުވާ ބިރުވެރިކަން ވަނީ އިތުރެވެ. އަބަދުވެސް ހީވަނީ މިފްޒާލްގެ ދާދި ގާތުގައި އެހެން މީހެއް ވާހެންނެވެ. އޭނާއަށް ހީވަނީ މީހަކު އޭނައަށް ކަމެއް އަންގައިދޭން އުޅޭހެންނެވެ. އެ ޚިޔާލުތަކުގައި މިފްޒާލަށް ވަނީ އަރާމް ނިދި ގެއްލި، އެ އުފަލުން ބީވެފައެވެ. އެނދުމަތީގައި އެތައް އިރަކު އޮތުމަށްފަހު، މިފްޒާލް ކުއްލިއަކަށް އެނދުން ތެދުވިއެވެ. މުޅި މީހާއަށް އުނދަގު ވާތީއެވެ. މުޅި ގައި ހިރު ވަނީ ވެސް ބުނެދޭން ނޭނގޭހާ ވޭނީ ގޮތަކަށެވެ. ލައިގެން ހުރި ކުރު ސޯޓުކޮޅުން ވެސް ފެނުގެ އަސަރު ފެންނަ ވަރަށް ގައިން ހޫނު ނަގައި، ދާހިއްލަން ފެށިއެވެ.\n"އަހަރެންނަށް ކިހިނެއްބާ މިވަނީ؟ ތަސްބީނާ..." މިފްޒާލް އޭނާގެ މޫނުމަތިން ހިއްލަމުންދާ ދާތައް ފޮހެލަމުން، ވާހަކަދެއްކިއެވެ.\n"ތަސްބީނާއަށް ގުޅަންވީ ކަންނޭނގެ.. ދެން ނުވާނެ ކެެތެއް.." އެންމެ ފަހުން ފޯނު ނަގަމުން، މިފްޒާލް ވަރަށް އަވަހަށް ތަސްބީނާގެ ނަމްބަރަށް ޑައިލްކޮށްލިއެވެ.\n"ކަލޭތަ؟ ހާދަ ދަންގަޑިއެއްގަ؟" މިފްޒާލް ހީކުރި ވަރަށް ވުރެން، އަވަހަށް ތަސްބީނާ ފޯނަށް ޖަވާބު ދިނެވެ. މިއީ އާންމުކޮށް ތަސްބީނާ އޭނގެ މަސައްކަތުގައި ހޭލާ އުޅޭ ވަގުތެކެވެ.\n"ތަސްބީނާ.. ވަރަށް ބޮޑު ކަމެއް ވެއްޖެ.. އަހަރެން ރަނގަޅެއް ނޫން.. މުޅި މީހާއަށް އުނދަގޫ ވަނީ.." މިފްޒާލަށް ނޭވާ ވެސް ލެވެނީ ވަރަށް ދަތިކޮށެވެ.\n"ދެން އަހަރެން ކިހިނެއް ހަދަންވީ؟ ބުނެބަލަ!" ތަސްބީނާ ހިތްހަމަ ނުޖެހޭ ރާގެއްގައި އިނދެ އަހައިލިއެވެ.\n"ބަލަ އަހަރެން ބުނިންދޯ؟ އަހަރެން ގާތަށް އަންނަން. އަހަރެން ބުނި ކަންތައް ކޮށްގެން.. އެކަމެއް ނުވިއެއްނު؟ ދެން ކަލެއަށް ކޮން ކަމެއް ވާނީ؟ ހަައްހައްހާ.." ތަސްބީނާާގެ ބިރުވެރި ހިނިގަނޑު، ފޯނުގެ ތެރެއިން ފުރޭނިގެން ގޮސް މިފްޒާލްގެ ހިނދުރި ތެރެއަށް ވަނެވެ. މިފަދަ ނާޒުކު ދަނޑިވަޅެއްގައި ތަސްބީނާ އެ ފާޑަށް ހުނުމުން، މިފްޒާލް ކޮންމެވެސް ވަރަކަށް ރުޅި ވެސް އައެވެ. ނަމަވެސް މިފްޒާލްގެ މުޅި ގަޔަށް ސަވާރުވެފައިވާ ބިރުގެ މައްޗަށް އިތުރު އިޙްސާސެއް އުފަން ކުރާނެ ހިތްވަރެއް މިފްޒާލަކަށް ނުލިބުނެވެ.\n"ކިހިނެއްވީ؟" ނާހަން ހުރެފައި، މިފްޒާލް އަހައިލިއެވެ.\n"ހެހެ.... ހައްހައްހާ.." ތަސްބީނާގެ ހުނުމުގެ އަޑު ދިޔަައީ ބާރު ވަމުންނެވެ. އެއްޗެއް ނުބުނެ، ތަސްބީނާ ގެންދިޔައީ ހަމަ ހެމުންނެވެ.\n"ހައްހައްހާ.. އަދި އެބަ އަހައޭ ކިހިނެއްހޯ ވީ؟" ތަސްބީނާގެ އަޑު ވެސް، މިފްޒާލަށް ސިފަވީ، ބޮޑު ފުރޭތައެއްގެ އަޑަކާއެވެ.\n"ހެހެ.. އަހަރެން ދިން މަކުނު ކޮބާ؟ އަނެއްކާ އެމަކުނު ކާލީ ކަލޭތަ؟" ތަސްބީނާ ކޮށްލި ސުވާލުން މިފްޒާލް ގަނޑުވިއެވެ. ހިމޭން ވިއެވެ.\n"ހަލޯ؟ ކޮބާ އެއްޗެއް ބުނެބަލަ! ކޮބާހޭ އެ މަކުނު؟ އަނެއްކާ ކަލޭ ކާލީ ހޭ؟" ތަސްބީނާގެ އަޑު ވެސް ބާރުވިއެވެ.\n"ނޫން.. ނޫން.. އަހަރެން.. އަހަރެން އަތުން ގެއްލުނީ.." މިފްޒާލް ޖެހިލުންވެ ހުރެ ބުނެލިއެވެ.\n"އޭނ؟؟ ގެއްލުނީއޭ! އެހެން ކީއްވެ ވާންވީ؟ އެއީ ތިހާ ފަރުވާ ކުޑަ ކުރަން ޖެހޭ ކަމެއް ނޫނޭ.. އެ ހޯދާ... އެހެން ނޫނީ ސިހުރު އައިސް ކަލެއަށް ވެސް ޖެހިދާނެ.." ތަސްބީނާ އެހެން ބުނެ ފޯނު ކަނޑައިލީ ހިތްހަމަ ނުޖެހިގެންނެވެ. މިފްޒާލަކަށް ފަހުން އެ ނަމްބަރަށް ގުޅަން ވެސް ނުކެެރުނެވެ. އެއީ ތަސްބީނާ ހިތްހަމަ ނުޖެހިގެން ފޯނު ކަނޑައިލީމައެވެ. ހަށިފުރާ ނޭވާއެއް ދޫކޮށްލަމުން މިފްޒާލް އަނެއްކާ ވެސް އޭނާގެ ގައި ކަހަން ފެށީ މުޅި ގަޔަށް އަރައިގަން ހިރުވުން ގަނޑަކުންނެވެ.\nމުޅީން އައު ދުވަހެއްގެ ހެނދުނުގެ ވަގުތެވެ. ލިއުޝާ އިނީ ޑިއުޓީގައެވެ. ނަމަވެސް ލިއުޝާގެ ބޮލުގެ ތެރޭގައި އަބަދުވެސް ވަނީ ޒީނާއެވެ. ޒީނާއަށް ކަންތައް ވެެގެން ދިޔަ ގޮތުން ލިއުޝާއަށް ދިޔައީ އުނދަގޫ ވަމުންނެވެ. ޒީނާ ކޮންމެފަދަ ގޮތަކަށް ކަންތައް ކުރިކަމުގައި ވިޔަސް، ލިއުޝާގެ ހިތުގައި ޒީނާއަށް އޮތް ލޯބި މުޅީން ފަނޑުވެގެން ނުދާކަން ލިއުޝާއަށް ހެކިކޮށް ދެމުން ދިޔައީ، އޭނާއަށް ކުރުވަމުން ދިޔަ އިޙްސާސް ތެކެވެ. ޒީނާ ހޭއެރި ކަމުގެ ޚަބަރު ޝިޔާދު ދިން ކަމަކު، ޒީނާގެ ގާތަށް ދިޔުމަށް ލިއުޝާ ފަސްޖެހެއެވެ.\n"ލިއު. ހާދަ ކަމެއް ނެތިފަ؟" ލިއުޝާ ސިއްސައިގެން ގޮސް ބަަލައިލީ އޭނާ އިން ކޮޓަރީގެ ދޮރާއި ދިމާލަށެވެ. ދޮރު މަތީގައި ހުރީ ޝިޔާދެވެ.\n"އެބަހުރިތަ އިތުރު ޕޭޝަންޓުން؟" ޝިޔާދު އެހެން އަހައިލުމުން، ލިއުޝާ ދެކޮޅަށް ބޯހޫރައިލީ "ފްރީ" ކަމަށް ބުނަމުންނެވެ.\n"ނުދަންތަ ޒީ ގާތަށް؟ ޒީގެ މަންމަ ވެސް އެބައިން.. އެކަކާ ވެސް ޒީ ވާހަކައެއް ނުދައްކާ.." ޝިޔާދު އައިސް އިށީންނީ ލިއުޝާގެ ކުރިމަތީގައި، ބަލިމީހުން އިންނަން ހަމަޖެހިފައިވާ ގޮނޑީގައެވެ.\n"އާނ.. " ލިއުޝާ ދިނީ ކުރު ޖަވާބެކެވެ. ލިއުޝާގެ މޫނަށް ބަލައިލަމުން، ޝިޔާދުު މާނޭވާއެއް ދޫކޮށްލިއެވެ.\n"ލިއު.. އެނގޭތަ؟..." ޝިޔާދު ހުއްޓުން އެރިއެވެ.\n"ކޯއްޗެއް؟" ލިއުޝާ ބަލައިލީ ޝިޔާދުގެ މޫނަށެވެ.\n"މިފްޒާލް... މިފްޒާލް ވަރަށް ތަފާތުކޮށް އުޅޭ ކަމަށް އޭނަގެ ދޮންބެ ބުނި އަހަންނަށް ގުޅާފަ.. އަހަރެން އައިސް ބަލާށޯ. މިފްޒާލާ ވާހަކަދައްކާލަން.. ކޮޓަރިން ވެސް ނުނިކުމެއޯ.. އަހަރެންނަށް ނޭނގެ މިވާ ގޮތެއް.." ޝިޔާދު ކަންބޮޑުވެފައި އިނދެ ބުނެލިއެވެ. ލިއުޝާ ވަގުތުކޮޅަކު ޝިޔާދަށް ބަލަން އިނުމަށްފަހު، އެއްވެސް އެއްޗެއް ނުބުނެ އިސްޖެހިއެވެ.\n"މައު.. މިހާރު އެ މެންދުރު ވަނީ.. އަދިވެސް ކޮއްކޮ ކޮޓަރިން ނުނިކުމޭ.. އަހަރެންނަށް ކިހާ ވަރަކަށް ގޮވިއްޖެ.. މި ނުކުންނަނީއޭ ކިޔާފަ ފަހުން އެ ބުނީ ނިދާލަން ބޭނުމޭ.." މިފްރާހު ވަނީ ކަންތައް ވަމުންދާ ގޮތުން ވަރަށް ބޮޑަށް ޖެހިލުންވެފައެވެ. މިފްރާހުގެ ޝަކުވާތައް އޭނާ ޙިއްޞާ ކުރަމުން ގެންދިޔައީ ހައުލާއަށެވެ.\n"ހާސް ނުވެބަލަ! މާ ވަރަކަށް ތިޔަ ވިސްނަނީ.. ތިވަރަަށް ނުވިސްނާ.. މިފްޒާލް ރަނގަޅޭ.. ތި ހަމަޖެހިގެން ހިނގާ ބަލަ ޖޫސް ތައްޓެއް ބޯލަން. ހަދަންތަ؟" ހައުލާ ސޯފާއިން ތެދުވެލަމުން ބުނެލިއެވެ. ޖަވާބުގައި މިފްރާހު ބޯ ޖަހައިލިއެވެ.\n"އައިމް ސޮރީ.." އިސްޖަހައިގެން އިން ލިއުޝާއަށް އޭނާގެ ފޯނަށް އައި މެސެޖު ކިޔައިލެވުނެވެ. ކުއްލިއަކަށް ލިއުޝާއަށް އިސްނެގުނެވެ. އަދި ވަރަށް އަވަސްކޮށް ލިއުޝާ ބަލައިލީ އޭނާގެ ކުރިމަތީގައި އިން ޝިޔާދަށެވެ.\n"ކިހިނެއްވީ؟" ޝިޔާދާ ދިމާލަށް ހައިރާންވެ ހުރެ ބަލަން އިން ލިއުޝާއަށް ޝިޔާދު ވެސް ބަލައިލިއެވެ.\n"ޒީނާ.. މެސެޖު ކުރީ.." ލިއުޝާ ހައިރާންވެ ހުރެ ބުނެލިއެވެ.\n"ވަޓް؟ ކީކޭ ކިޔާފާ؟" ޝިޔާދު ބަލައިލީ ލިއުޝާގެ ފޯނަށެވެ. ޝިޔާދު މެސެޖު ކިޔައިލަމުން ދެމީހުން އެއްކޮށް ކޮޅަށް ތެދުވިއެވެ. އަދި އެދެމީހުން ހިނގައިގަތީ ޒީނާ އޮތް ވާރޑަށް ދިޔުމަށެވެ.\nޒީނާ ފެނުމާއި އެކު، ލިއުޝާ ހިމޭންވިއެވެ. ޒީނާގެ ގާތުގައި އޭނާގެ މަންމަ އާއި ނަރުހެއް ހުއްޓެވެ. އެނދުމަތީގައި އޮތް ޒީނާއަށް ލިއުޝާ ފެނުމާއި އެކު، ޒީނާާގެ ހިތަށް ކުރީ ހިތި އަސަރެކެވެ. ހިތުގައި ޖެހިގެން، ޒީނާގެ ދެލޯ ކަރުނައިގެ ތިކިތަކުން ފުރައިލިއެވެ. ހަމަ އެއާއި އެކު، ޒީނާގެ ލޮލުގެ އެސްފިޔަތައް ފޫއަޅުވާލައިފައި، އޭނާގެ ކޯތާފަތް މައްޗަށް ކަރުނަތައް ފައިބައިގަތެވެ.\n"ލިއު..." ޒީނާގެ އަރުތެރެއިން ލިއުޝާގެ ނަން ނުކުތީ ކުދިކުދި ވަމުން، ވައި އަޑަކުންނެވެ. ލިއުޝާގެ ކެތްތެރިކަން ވެސް ކޮޅުން ލިއެވެ. އޭނާގެ މުޅި ދިރިއުޅުމަށް ޒަހަރު ލާފައިވާ ހަރުފައެއް ފަދަ މީހަކަށް ޒީނާ ވިޔަސް، ލިއުޝާގެ ހިތުގައި ޒީނާއަށް ވަނީ ޚާއްޞަ މަޤާމެއް އަބަދުވެސް ދެވިފައެވެ.\n"ލިއު.. އަހަރެންނަށް މާފު ކުރޭ.." ޒީނާގެ ބަޑި ފަޅައިގެން ގޮސް، އަޑުގެ ނެތްކޮޅަށް އަޑުން އަޑު ނަގާފައި ޒީނާ ރޯން ފެށިއެވެ. (ނުނިމޭ)


Dhidhdhoo In Emme Heyo Agugai Lavazza Libeynee "Healthy Choice" In - Vaguthu\nކޮފީއަކީ ދިވެހިންގެ އެންމެ ގާތް އެކުވެރިޔާއެވެ. އެއީ ދިވެހިންގެ މެދުގައި އަބަދުވެސް މަޤުބޫލު އެއްޗެކެވެ. އަދި އެއީ އޭގެ ޒާތުގައި ސިއްޙަތަށްވެސް ފައިދާ ކުރުވަނިވި ރަނގަޅު ބުއިމެކެވެ. ހަމަ އެހެންމެ ދުވަހެއް ފެށޭއިރު މީހާގެ ތާޒާކަން އިތުރުކޮށްދިނުމުގައި ވެސް ކޮފީން މުޙިންމު ދައުރެއް އަދާކުރެއެވެ.\nކޮފީއަށް ލޯބިކުރާ ދިވެހިންގެ މެދުގައި އެންމެ މަޤުބޫލު އެއް ބްރޭންޑަކީ އިޓަލީގެ ލަވާޒާއެވެ. މި ބްރޭންޑަކީ ރާއްޖޭގެ ރެސްޓޯރެންޓުތަކުގައި ވެސް މިހާރު އެންމެ ހިނގާ އެއް ބާވަތްކަމީ މިކަމަށް ލިބޭ ހެއްކެކެވެ.\nލަވާޒާއަށް ލޯބިކުރާ ދިއްދޫ މީހުންނަށް މިފަހަރު އެރަށު "ހެލްތީ ޗޮއިސް" އިން މިއޮތީ އުފާވެރި ޚަބަރެއް ގެނެސްދީފައެވެ. އެ ފިހާރައިން ކުރިޔަށް ގެންދާ ޚާއްސަ ޕްރޮމޯޝަނެއްގެ ދަށުން މިހާރު ހެޔޮ އަގުގައި ލަވާޒާ ކޮފީ ވިއްކަމުން ދާއިރު، އެކި ސައިޒްތަކުގައި ލަވާޒާގެ ދެ ބާވަތެއް "ހެލްތީ ޗޮއިސް" އިން މިހާރު އަންނަނީ ވިއްކަމުންނެވެ.\nލަވާޒާ މެޝިންގައި ތައްޔާރުކުރާ މި ދެބާވަތުގެ ތެރޭގައި ހިމެނެނީ "ލަވާޒާ ބްލޫ - އިންޓެންސޯ" އާއި "ލަވާޒާ ބްލޫ - ޑޮލްސް" އެވެ. މި ދެވައްތަރުގެ ކޮފީ އެ ފިހާރައިން ވިއްކަމުން އަންނަނީ 18 ރުފިޔާއަށެވެ.\n"ހެލްތީ ޗޮއިސް" އިން ބުނާގޮތުން އެ ފިހާރައިން ޓޭކްއަވޭގެ ގޮތުގައި ފިހާރަ ހުޅުވިފައި ހުންނަ ކޮންމެ ވަގުތެއްގައި ވެސް ލަވާޒާ ކޮފީ ލިބޭނެ ކަމަށެވެ. އަދި ކުރިޔަށް އޮތްތަނުގައި މިނޫން އެހެން ބާވަތްތަކުގެ ކޮފީއާއި ހޮޓް ޗޮކްލެޓް ފަދަ ބުއިންތައްވެސް ލިބޭނެ ކަމަށް އެ ފިހާރައިން ބުންޏެވެ.\nދިއްދޫ ބަނދަރުމަތީގައި ހުންނަ "ހެލްތީ ޗޮއިސް" ފިހާރައަކީ މޭވާ އާއި ތަރުކާރީ އަދި މިނޫންވެސް ކާބޯތަކެތީގެ އެކި ބާވަތްތައް އެންމެ ހެޔޮއަގުގައި ވިއްކަމުން އަންނަ ގިނަ ބައެއްގެ މެދުގައި މަޤުބޫލު ފިހާރައެކެވެ. މި ފިހާރައިން އަންނަނީ އޯޑަރު ކުރުމުން ޑެލިވަރީގެ ޚިދުމަތްވެސް ފޯރުކޮށްދެމުންނެވެ.\nހުސް ބަނޑާ ކޮފީ ބޯ ނަމަ ލޭ މައްޗަށް ދާނެ: ދިރާސާ


އެމް.ޑީ.ޕީގެ ރައީސް އަދި ރައްޔިތުންގެ މަޖިލީސްގެ ރައީސް މުޙައްމަދު ނަޝީދައް އަމާޒުކޮށް ދީފައިވާ ނިރުބަވެރި ހަމަލާ ކުއްވެރިކޮށް އެމް.ޑީ.ޕީގެ ބާރަށުދާއިރާގެ ފަރާތުންނެރޭ ނޫސްބަޔާން. – Maldivian Democratic Party\nއެމް.ޑީ.ޕީގެ ރައީސް އަދި ރައްޔިތުންގެ މަޖިލީސްގެ ރައީސް މުޙައްމަދު ނަޝީދައް އަމާޒުކޮށް ދީފައިވާ ނިރުބަވެރި ހަމަލާ ކުއްވެރިކޮށް އެމް.ޑީ.ޕީގެ ބާރަށުދާއިރާގެ ފަރާތުންނެރޭ ނޫސްބަޔާން.\nއެމް.ޑީ.ޕީގެ ރައީސް އަދި ރައްޔިތުންގެ މަޖްލީސްގެ ރައީސް އަލްފާޟިލް މުޙައްމަދު ނަޝީދުގެ ހަށިކޮޅަށް އަމާޒުކޮށް 06 މެއި 2021 ވަނަދުވަހުގެ ރޭ ދީފައިވާ ނިރުބަވެރި ހަމަލާ އެންމެހަރުކަށި އިބާރާތުން ކުއްވެރި ކުރަމެވެ. އަދި އަޅުގަނޑުމެންދެކެނީ ރޭގެ ވަގުތެއްގައި ދެވުނު ނިރުބަވެރި ހަމަލާއަކީ ރަޙުމްކުޑަ، ދަށުދަރަޖައިގެ، އަނިޔާވެރި ޓެރަރިޒަމްގެ ހަމަލާއެއް ކަމަށެވެ. އަދި މިއީ ރައްޔިތުންގެ މަޖްލީހުގެ ރައީސް މަޤާމްގައި ހުންނެވި ފަރާތަށް އަމާޒުކޮށް ދީފައިވާ ނުރައްކާތެރި ޓެރަރިޒަމްގެ ހަމަލާއަކަށްވާތީ، މިކަމާމެދު އަޅުގަނޑުމެން އިންތިހާއަށް ކަންބޮޑުވެ ހިތާމަކުރާކަމެއްކަމުގައިވެސް ދަންނަވަމެވެ.\nމިފަދަ ނުރައްކާތެރި ޓެރަރިޒަމްގެ ޢަމަލް ތަކުގެސަބަބުން އާންމު ރަށްޔިތުންނަށް ބޮޑެތި ގެއްލުމާ ކުރިމަތިވެ، ދިވެހިޤައުމުގެ އަމަންއަމާންކަން ގެއްލި އިޖްތިމާއީފޭރާން ބަލިކަށިވާކަންވެސް ފާހަޤަކުރަމެވެ.\nމިނުރައްކާތެރި ހަމަލާ ދިނުމުގައި ބައިވެރިވެފައިވާ އެންމެހާފަރާތްތައް ހޯދައި، ހައްޤު އަދަބު ދިނުމަށް ކަމާގުޅޭ މުއައްސަސާ ތަކަށް އަޅުގަނޑުމެން ގޮވާލަމެވެ. މިހަމަލާގެ ސަބަބުން ގެއްލުން ލިބުނު އެމް.ޑީ.ޕީގެ ރައީސް އަދި ރައްޔިތުންގެ މަޖްލީހުގެ ރައީސްއަށް އަދި އެހެނިހެން ހުރިހާ ފަރާތްތަކަކަށް އަވަސް ޝިފާއެއް މިންވަރު ކޮށްދިނުމަށް އެދި ދުޢާދަންނަވަމެވެ.\nމާތް ﷲ މިލޮބުވެތި ފަސްގަނޑަކީ އަމަންއަމާން ޤައުމެއްގެ ގޮތުގައި އަބަދަށް ލަހައްޓަވާ، މިފަދަ ބިރުވެރި ހަމަލާތަކުން އެންމެހާ ދިވެހީން ސަލާމަތްކޮށްދެއްވުން އެދި ދުޢާކުރަމެވެ.\nއެމް.ޑީ.ޕީ ބާރަށު ދާއިރާގެ ރައީސް


މާލޭގައި އިތުރު ފްލޫ ކްލިނިކަކާއި، ސާމްޕަލް ކަލެކްޝަން ސެންޓަރެއް...\nހެލްތު އެމަޖަންސީ އޮޕަރޭޝަން ސެންޓަރުގެ އޮޕަރޭޝަން ވަސީލަތް ގިނަކޮށް ފުޅާކުރަން ނިންމާފައިވޭ\nސަޕްލައި ބޯޓުތައް އަންނަ ސަރަހައްދުތައް ވެސް އެލްޖީއޭއާ ގުޅިގެން މޮނިޓަރ ކުރުން ހަރުދަނާ ކުރުމަށް ނިންމާފައިވޭ\nދެން ކޮންމެ ދުވަހަކު އެޗްއީއޯސީގެ މަސައްކަތުގައި ރައީސް އާއި ނައިބުރައީސް އަމަލީގޮތުން ބައިވެރިވާނެ\n6 މެއި 2021 | ބުރާސްފަތި 00:40\nރައީސް އޮފީހުގެ ތަރުޖަމާން މަބްރޫކް އަޒީޒް\nމާލޭގައި އިތުރު ފްލޫ ކްލިނިކަކާއި ސާމްޕަލް ކަލެކްޝަން ސެންޓަރެއް ހުޅުވުމަށް ނިންމާފައިވާ ކަމަށް ރައީސް އޮފީހުގެ ތަރުޖަމާން މަބްރޫކް އަޒީޒް ވިދާޅުވެއްޖެއެވެ.\nއެޗްއީއޯސީން ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން މަބްރޫކް ވިދާޅުވީ ކޮންމެ ދުވަހަކު ރިޕޯޓުކުރަމުން އަންނަ ކޮވިޑް-19 ކޭސްތަކުގެ އަދަދު މަތިވަމުންދާތީ ސަރުކާރުން ފިޔަވަޅުތަކެއް އަޅަން ނިންމާފައިވާ ކަމަށެވެ. އެގޮތުން ހެލްތު އެމަޖަންސީ ކޯޑިނޭޝަން ކޮމިޓީގެ ކޯ ޗެއާގެ ގޮތުގައި ނާއިބުރައީސް ފައިސަލް ނަސީމް ބައިވެރިވެވަޑައިގެން ބޭއްވި ބައްދަލުވުމުގައި މިހިންމު ގިނަ ކަންތައްތަކެއް ނިންމާފައިވާ ކަމަށެވެ. އެގޮތުން މާލޭގައި އިތުރު ސާމްޕަލް ސެންޓަރަކާއި ފްލޫ ކްލިނިކެއް ހުޅުވަން ނިންމާފައިވާ ކަމަށް ވިދާޅުވިއެވެ.\nމަބްރޫކް ވިދާޅުވީ މާލޭގައި ސަޕްލައި ބޯޓުތައް އަންނަ ސަރަހައްދުތައް ވެސް އެލްޖީއޭއާ ގުޅިގެން މޮނިޓަރ ކުރުން ހަރުދަނާ ކުރުމަށް ވެސް ނިންމާފައިވާ ކަމަށެވެ.\nމަބްރޫކް ވިދާޅުވީ ކޭސްތައް އިތުރުވުމުން އެންމެ ފުރަތަމަ ކުރަން ނިންމާފައިވާ ކަމަކީ ހެލްތު އެމަޖަންސީ އޮޕަރޭޝަން ސެންޓަރުގެ އޮޕަރޭޝަން ސައިޒު ބޮޑު ކުރަން ނުވަތަ ވަސީލަތްތައް ގިނަކޮށް މަސައްކަތް ފުޅާކުރުން ކަމަށެވެ.\nރާއްޖޭގައި އެންމެ ފުރަތަމަ ކޮވިޑް-19 ފެނިގެން އެކުލަވާލީ ނެޝެނަލް އެމެޖަންސީ އޮޕަރޭޝަން ސެންޓަރ (އެންއީއޯސީ)އެވެ. އޭރު ރައީސް އޮފީހުގެ ބައިވެރިވުމާވެސް އެކު ހިންގަމުންދިޔަ އޮޕަރޭޝަން ކުޑަކުރީ ކޭސްތަކުގެ އަދަދު ދަށް ވުމުންނެވެ. އަދި ފަހުން ހިންގަމުން އައި އެޗްއީއޯސީއެވެ.\nމަބްރޫކް ވިދާޅުވީ ބުދަ ދުވަހުން ފެށިގެން ކޮންމެ ދުވަހަކު ވެސް ދެން ހެލްތު އެމަޖަންސީ ކޯޑިނޭޝަން ކޮމިޓީގެ ކޯ ޗެއާގެ ގޮތުގައި ނާއިބުރައީސް ފައިސަލް ނަސީމް ކޮންމެ ދުވަހަކު ވެސް އެޗްއީއޯސީގެ މަސައްކަތުގައި ބައިވެރިވެވަޑައިގަންނަވާނެ ކަމަށެވެ. އަދި ކޮންމެ ރެއަކު ވެސް ޕޮލިސީ ލެވެލްގެ މީޓިންތަކެއް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ބާއްވަވާނެ ކަމަށް ވެސް ވިދާޅުވިއެވެ.\nއެޗްޕީއޭ ކޮވިޑް-19 މަބްރޫކް\n6 މެއި 2021 | ބުރާސްފަތި 10:22\nއަނެއްކާ ލާރިގަޑެއް މަޅާލަނީދޯ،،،،،،،،،،،،،،


Web Conference Medhuverikoh Majileehuge Jalsaathah Maadhama Fashanee - Vaguthu\nކޮވިޑް-19 އާ ގުޅިގެން ރައްޔިތުންގެ މަޖިލިސް ޖަލްސާތައް މެދުކަނޑާލުމަށްފަހު މާދަމާއިން ފެށިގެން އަނެއްކާވެސް މަޖިލީހުގެ ޖަލްސާތައް ފެށުމަށް ނިންމާފައިވާ ކަމަށް މަޖިލީހުގެ އިދާރާއިން ބުނެފިއެވެ.\nރައްޔިތުންގެ މަޖިލީހުގެ ޖަލްސާއެއް އެންމެ ފަހުން ބާއްވާފައި ވަނީ މި މަހުގެ 18ވަނަ ދުވަހުއެވެ. އެ ދުވަހުގެ ޖަލްސާގައި ވާހަކަދައްކަވަމުން ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވީ މިފަދަ ދަނޑިވަޅެއްގައި ރައްޔިތުންގެ މަޖިލިސް ބަންދު ކޮށްފައި ނުބޭއްވޭނެ ކަމަށާއި ކޮންމެހެން ބާއްވަން ޖެހޭ ޖަލްސާތައް ބާއްވާނެ ކަމަށެވެ.\nމަޖިލީހުގެ ޖަލްސާތައް މާދަމާ ފަށަނީ މެންބަރުން ގޭގައި ތިއްބަވާ ވެބް ކޮންފަރެންސް މެދުވެރިކޮށެވެ. މިއީ މިފަދަ ގޮތަކަށް މަޖިލީހުގެ ޖަލްސާއެއް ބާއްވާ ފުރަތަމަ ފަހަރުވެސްމެއެވެ. މާދަމާ މަޖިލީހުގެ ޖަލްސާތައް ފަށާނީ ހެނދުނު 11:00ގައެވެ.\nމާދަމާގެ ޖަލްސާއަށް މަޖިލީހުގެ މެޖޯރިޓީ ލީޑަރު އަލީ އާޒިމް ވަނީ ކޮވިޑް-19 އާ ގުޅިގެން އާއިލާތަކާއި ވިޔަފާރިތަކަށް ލިބެމުންދާ ގެއްލުމުން އަރައިގަތުމަށް ސަރުކާރުން ހިންގަން ނިންމާފައިވާ ޕްރޮގްރާމް ތަންފީޒު ކުރުމާއި ބެހޭ މައްސަލައެއް ހުށަހަޅާފައެވެ.\nކޮވިޑް-19 އާއި ގުޅިގެން މަޖިލީހުގެ ޖަލްސާތަށް ވެބް ކޮންފަރަންސިން މެދުވެރިކޮށް ބާއްވަމުންދާއިރު ޖަލްސާތައް ލައިވްކޮށް ޔޫޓިއުބް އިން ބެލޭނެކަމުގައި މަޖިލީހުގެ އިދާރާއިން ބުނެއެވެ.\nމާޗް 29, 2020 18:09\nއިތުރުގަޑިޔާ އެލިވަސްތައް ގެލިދާނެތީ އެހެންނޫނީ މިކަހަލަ ދުވަސްވަރަކު ކުރަން ބޭނުން ކަމެއްވެސް ނޫންހެން ހީވަނީ ޖީބަށްމަދުވެދާނެ އެހެންނުނީ ގިނައިން ކެވޭނެގޮތެބަލާ.....\nމާޗް 29, 2020 18:32\nލާދީނީ މަޖިލިސް.. މިނޫން ދުވެހެ އއް އަދި އޮންނާނެ ކަލޯ ގަބޫލު ނުކުރި އަށް.. ގުރު އާން ބަލާލަބަ މާނަ އާ އެ އްކޮށް\nމާޗް 29, 2020 21:45\nމަތީ މަގާމެއްގަ އުޅޭނެ ވެބުކެމް އާ ވަރައް ދޯޅަމީހެއް...


Idhikolhuge muzaaharaa mi faharuves kandumathee\nއިދިކޮޅުގެ މުޒާހަރާ މިފަހަރުވެސް ކަނޑުމަތީ\nއިދިކޮޅު ކޯލިޝަނުން ކުރިން ބޭއްވި ކަނޑުމަތީ މުޒާހަރާގެ ތެރެއިން -- ފޮޓޯ: އާއިމް ޒަމީރު | އަވަސް\nކުރީގެ ރައީސް އަދި އިދިކޮޅު ލީޑަރު އަބްދުﷲ ޔާމީން އަބްދުލްގައްޔޫމް ޖަލުގައި ހުންނަވާތާ އަހަރު ދުވަސް ވުމާއި ދިމާކޮށް މުޅި ރާއްޖޭގައި ކުރިއަށް ގެންދިއުމަށް ހަމަޖެއްސި މުޒާހަރާ މާދަމާ މުޅި ރާއްޖޭގައި ބާއްވާއިރު މާލޭ ސަރަހައްދުގައި މުޒާހަރާ އޮންނާނީ ކަނޑުމަތީގައި ކަމަށް ކޮންގްރެސް ކޯލިޝަނުން ބުނެފި އެވެ.\nޕީޕީއެމްގެ ނާއިބް ރައީސް އަދި ނައިފަރު ދާއިރާގެ މެންބަރު އަހުމަދު ޝިޔާމް ވިދާޅުވީ ހޮނިހިރު ދުވަހު މުޅި ރާއްޖެެގައި މުޒާހަރާ ކުރިއަށް ގެންދާނެ ކަމަށެވެ. މާލެ ސަރަހައްދުގައިވެސް ހޮނިހިރު ދުވަހު ހަރަކާތްތައް ކުރިއަށް ގެންދާނެ ކަމަށާ މާލޭގައި ކުރިއަށްދާ ހަރަކާތްތައް އޮންނާނީ ކަނޑުމަތީ ކަމަށެވެ.\nކަނޑުމަތީ މުޒާހަރާ ކުރާނީ މުދާ އުފުލާ ބޮޑު ދޯންޏެއްގައެވެ. މިހާރުވެސް ދޯނި ތައްޔާރުކުރުމުގެ މަސައްކަތް ދަނީ ކުރަމުންނެވެ.\nއަތޮޅުތަކުގެ ހަރަކާތްތައް އިންތިޒާމް ކުރުމުގައި އިސްކޮށް ހުންނެވި ޕީއެންސީގެ ނާއިބް ރައީސް މުހައްމަދު ނިމާލް ވިދާޅުވީ ހޮނިހިރު ދުވަހު 185 ރަށުގައި މުޒާހަރާ އޮންނާނެ ކަމަށެވެ. އަދި މުޒާހަރާތަކުގައި ގާނޫނަށް ހުރުމަތްތެރިކޮށް ހިތުމަށާއި އެޗްޕިއޭގެ ގައިޑްލައިންތަކަށް ތަބާވުމަށް ނިމާލް އެދިވަޑައިގެންނެވިއެވެ.\nމާދަމާގެ ހަރަކާތާއި ގުޅިގެން އިދިކޮޅުގެ އިސްވެރިން އިއްޔެ ވަނީ ފުލުހަށް ހާޒިރުކޮށްފައެވެ. ޝިޔާމް ވިދާޅުވީ އެމްޑީޕީއަށް ސިޔާސީ ހަރަކާތް ހިންގިފައި އިދިކޮޅަށް ފުރުސަތު ނެތުމުން އެކަމުގެ ޝަކުވާ ފުލުހުންނަށް ހުށައެޅި ކަމަށެވެ. އަދި އިދިކޮޅުގެ އަޑު ކަނޑުވާލަން މަސައްކަތް ކުރަމުންދަނީ ސަރުކާރުން ހިންގަމުންދާ ޖަރީމާތައް ތިލަ ކުރަމުންދާތީ ރައްޔިތުންނަށް ހަގީގަތް އޮޅުވާލުމަށް ކަމަށެވެ.\n"ރައްޔިތުން ކަނު ބަދެފައި މޫނު ބަދެފައި ގެއަށް ވައްދާފައި މި ސަރުކާރުން ހިންގާ ޖަރީމާތަކުގެ ވާހަކަތައް އަޅުގަނޑުމެން ރައްޔިތުންނާއި ހަމައަށް ގެންނާތީ އަދި މި ގައުމު ވިއްކާލާ ގައުމުގެ މިނިވަންކަން ނަގާލަން މި ކުރާ މަސައްކަތް ރައްޔިތުންނާއި ހަމައަށް ތިލަ ކުރާތީ އަޅުގަނޑުމެންގެ އަޑު ކަނޑުވާލަން ބޭނުންވަނީ،" ޝިޔާމް ވިދާޅުވިއެވެ.\nއިދިކޮޅު ދެ ޕާޓީން ވަނީ މީގެ ކުރިންވެސް ކަނޑުމަތީ މުޒާހަރާކޮށްފައެވެ. އެ ފަހަރު މުޒަހަރާކޮށްފައިވަނީ މާފުށީ ބޭރުން ކަނޑުމަތީއެވެ. އެ މުޒާހަރާއަށް ފުލުހުން ވަނީ ހުރަސް އަޅާފައެވެ.\nރައީސް އަބްދުﷲ ޔާމީން ޕީޕީއެމް އިދިކޮޅު ފަރާތްތައް + ޕީޕަލްސް ނޭޝަނަލް ކޮންގްރެސް - ޕީއެންސީ އަހުމަދު ޝިޔާމް\n"ހޮނިހިރު ދުވަހު މުޅި ރާއްޖޭގައި މުޒާހަރާ އޮންނާނެ"\nޔާމީން ޖަލަށްލިތާ އަހަރުވުމާ ދިމާކޮށް މުޒާހަރާއަށް


Covid-19 aa gulhigen Swara ufan dhuvas faahaga kuree Video Call medhuverikoh\nކޮވިޑް-19 އާ ގުޅިގެން ސްވަރާ އުފަން ދުވަސް ފާހަގަކުރީ ވީޑިއޯ ކޯލް މެދުވެރިކޮށް\n12 އޭޕްރީލް 2020 - 09:18:36\nމުޅި އިންޑިއާ 21 ދުވަހުގެ ލޮކްޑައުނެއްގައި އޮތްއިރު އެކަމުގެ ސަބަބުން ކައިވެނީގެ ހަފުލާތަކާއި އުފަން ދުވަސް ޕާޓީތަކާއި އަދިވެސް އެހެން ހުރިހާ ޕްލޭންތަކެއް މިވަނީ ބަދަލުކުރަން ޖެހިފަ އެވެ.\nމިމަހުގެ9ވަނަ ދުވަހު 32 އަހަރު ފުރުނު، ބަތަލާ ސްވަރާއަށް ވެސް އޭނާ ބޭނުންވި ގޮތަށް އުފަން ދުވަހެއް ފާހަގައެއް ނުކުރެވުނެވެ. އެކަމަކު ވީޑިއޯ ކޯލް މެދުވެރިކޮށް ގާތް ރަހުމަތްތެރިންނާއި އާއިލާގެ މެމްބަރުންނާއެކު ސްވަރާ މިވަނީ އޭނާގެ އުފަން ދުވަސް ފާހަގަކޮށްފަ އެވެ.\nވީރޭ ދި ވެޑިންއިން އެންމެ ފަހުން ފެނިގެންދިޔަ ސްވަރާ މިގޮތަށް އުފަން ދުވަސް ފާހަގަކުރަން ޖެހުނަސް ވަނީ އެކުވެރިންނާއި އެކު ގޭމްތަކެއް ކުޅެ ނިކަން ސަކަރާތް ވެސް ޖަހާފަ އެވެ. އެގޮތުން މިގޮތަށް ހަތަރު ގަޑިއިރު ހޭދަކުރި ކަމަށް ސްވަރާ ބުންޏެވެ\nކޮރޯނާ ވައިރަހާ ގުޅިގެން މުޅި އިންޑިއާ ބަންދުކޮށްފައިވާތީ މި ދުވަސްވަރު ތަރިން ވެސް އުޅެނީ ގޭތެރޭގެ އެހެން މަސައްކަތްތަކުގައި އަވަދިނެތި އެވެ.\nދުނިޔޭގައި ހަލުވިކަމާއެކު ފެތުރެމުންދާ ކޮރޯނާ އިންޑިއާއަށް ފޯރައި ބަލީގެ ނުރައްކާ ބޮޑުވުމުން އެގައުމުން ވަނީ މުޅި ގައުމު ބަންދުކޮށްފަ އެވެ. މިހާތަނަށް އެގައުމުން 7,529 މީހަކަށް މި ބަލި ޖެހިފައިވާއިރު 242 މީހަކު ވަނީ މަރުވެފަ އެވެ.


SunOnline: Thodoo gai maruvefai oiy bidheysee aku fenijje\nއަހުމަދު ސާއިލް އަލީ 23 Mar 2015, 22:26\nތޮއްޑޫ މަގެއްގެ ވިނަތައް ނޮޅުމުގައި ބިދޭސީންތަކެއް-- ސަން ފައިލް ފޮޓ\nތޮއްޑޫ ކައުންސިލުންގެ ރައީސް ހަސަން އިބްރާހިމް މިރޭ "ސަން" އަށް ވިދާޅުވީ އެ ބިދޭސީ މީހާ މަރުވެފައި އޮއްވައި ފެނުނީ މިރޭ 9:55 ހާއިރު ކަމަށާއި އޭނާގެ ކަރުގައި ވަރަށް ބާރަށް ފޮތިގަނޑެއް އޮޅާފައިވާ ކަމަށެވެ.\n"ކަރުގައި މުންޑެއް ކަހަލަ އެއްޗެއް ބަދެފައި އޮތީ، ވަރަށް ބާރަށް އައްސާފަ އޮތީވެސް، އޭނާ އޮތީ ބަންޑުން ވެއްޓިފަ،" ހަސަން އިބްރާހިމް ވިދާޅުވި އެވެ.\nމަރުވެފައިވާ ބިދޭސީ މީހާގެ ބެލެނިވެރި ފަރާތް ތޮއްޑޫ، ނަސްރީނުގޭ، ހުސައިން ހަސަން "ސަން"އަށް ބުނީ އެ ބިދޭސީމީހާގެ ވަނަވަރެއް ނޭނގޭ ކަމަށެވެ. އެ ބިދޭސީ މީހާ އޭނާއާއެކު މަސައްކަތް ކުރާތާ މަސް ދުވަސް ވެއްޖެ ކަމަށާއި ބެލެވޭ ގޮތުގައި އޭނާ މަރުވެފައި ވަނީ އަމިއްލައަށް ކަމަށެވެ.\n"އޭނަ ސިކުނޑީގެ މައްސަލައެއް ހުރޭ، ކަމެއް ކުރާށޭ ބުންޏަކަށް ބުނާ ގޮތަކަށް ކުރާކަށް ނޭނގެ، ތާކަށް ދާށޭ ބުންޏަސް ބުނިތާކަށް ދާކަށް ނޭނގޭ،" ހުސެއިން ބުންޏެވެ.\nބުނާ ގޮތަށް މަސައްކަތް ކުރަން ނޭންގޭތީ އެ ބިދޭސީ މީހާ ރަށަށް ފޮނުވާލުމަށް ވެސް ނިންމާފައިވާ ކަމަށާއި ނަމަވެސް އެ ވާހަކަ އެ ބިދޭސީމީހާ ގާތު ނުބުނާ ކަމަށް ހުސެއިން "ސަން"އަށް ބުންޏެވެ.


Foreign minister kamah Mohamed Asim ayyan koffi\nފޮރިން މިނިސްޓަރު ކަމަށް މުހައްމަދު އާސިމް އައްޔަންކޮށްފި\nޑރ. މުހައްމަދު އާސިމަށް މިއަދު ވަޒީރު ކަން ދެއްވުމަށްފަހު ރައީސް ޔާމީން ސަލާމް ކުރައްވަނީ -- ފޮޓޯ: ރައީސް އޮފީސް\nހުސްވެފައިވާ ފޮރިން މިނިސްޓަރު ކަމުގެ މަގާމަށް ޑރ. މުހައްމަދު އާސިމް ރައިސުލްޖުމްހޫރިއްޔާ އަބްދުﷲ ޔާމީން މިއަދު އައްޔަން ކުރައްވައިފި އެވެ. މުހައްމަދު އާސިމަކީ މީގެ ކުރިން ބަންގްލަދޭޝްއަށް ރާއްޖޭގެ ފަރާތުން ކަނޑައަޅުއްވަވާފައި ހުންނެވި ސަފީރެވެ.\nއާސިމަށް މަގާމުގެ ހުވާ ލައި ދެއްވުމަށް މިއަދު ރައީސް އޮފީހުގައި ބޭއްވި ރަސްމިއްޔާތެއްގައި ހުވާ ލައި ދެއްވީ ސުޕްރީމް ކޯޓުގެ ފަނޑިޔާރު އަބްދުﷲ އަރީފެވެ. މީގެ ކުރިން އާސިމް ވަނީ ބަންގްލަދޭޝް ސަފީރުކަމުގެ އިތުރުން އެހެން ބައެއް ގައުމުތަކުގެ ސަފީރުކަން ވެސް ކުރައްވާފައިވެ އެވެ. އަދި ފޮރިން މިނިސްޓްރީގެ ބައެއް އިސް މަގާމުތައް ވެސް އަދާކުރައްވާފައިވެ އެވެ.\nފޮރިން މިނިސްޓަރުގެ މަގާމު ހުސްވެފައިވަނީ ކުރިން އެ މަގާމުގައި ހުންނެވި، ދުންޔާ މައުމޫން ކުއްލި ގޮތަކަށް އިސްތިއުފާ ދެއްވުމާ ގުޅިގެންނެވެ. ދުންޔާ ވިދާޅުވެފައިވަނީ ފޮރިން މިނިސްޓަރުކަމުން އިސްތިއުފާ ދެއްވީ، މަރުގެ ހުކުމް ތަންފީޒުކުރުމާމެދު ސަރުކާރާ ހިޔާލު ތަފާތުވެގެން ކަމަށެވެ.\nފޮރިން މިނިސްޓަރު ކަމަށް މުޅިން ބޭފުޅަކު އައްޔަންކޮށްފައިވާއިރު، މިފަހުން ވެސް ވަޒީރުންގެ މަޖިލީހަށް ބޮޑު ބަދަލެއް ރައީސް ވަނީ ގެންނަވާފަ އެވެ. އެ ބައްދަލު ގެންނެވީ އުމަރު ނަސީރު ހޯމް މިނިސްޓަރުކަމުން އިސްތިއުފާ ދެއްވުމާ ގުޅިގެންނެވެ. ހޯމް މިނިސްޓަރުގެ މަގާމުގައި މިހާރު ހުންނެވީ ކުރީގެ ޔޫތް މިނިސްޓަރު އަހުމަދު ޒުހޫރެވެ.\nޒުހޫރު ހޯމް މިނިސްޓަރު ކަމަށް ބަދަލުކޮށް، ޔޫތް މިނިސްޓަރު ކަމަށް އޭރުގެ ހެލްތް މިނިސްޓަރު އިރުތިޝާމް އާދަމް ވަނީ ހަމަޖައްސަވާފަ އެވެ. އަދި ހެލްތް މިނިސްޓަރު ކަމަށް އައްޔަންކޮށްފައިވަނީ އަބްދުﷲ ނާޒިމް އިބްރާހިމެވެ.\nފޮރިން މިނިސްޓްރީ ޑރ. މުހައްމަދު އާސިމް


ތިބާގެ “އަގު” – Ilm\nއެހެންމީހުންގެ ކުރިމަތީގައި ތިމާއަކީ އަގުހުރި މީހަކަށްވުމަށް ކޮންމެ މީހަކުވެސް ބޭނުންވެއެވެ. މިކަމުގައި އެންމެހާ މީސްތަކުން ޝާމިލުވެގެންވެއެވެ. އެހެންނަމަވެސް އެކިމީހުން ނަފުސުގެ އަގު މަތިކުރަން މަސައްކަތްކުރާ ގޮތްތައް ތަފާތުވެގެންވެއެވެ. އެއްބަޔަކު އެބައިމީހުންގެ ބުރުސޫރައިގެ ރީތިކަމަށް އެހެންމީހުންގެ ތަޢުރީފުހޯދަން މަސައްކަތް ކުރާއިރު، އަނެއް ބަޔަކު މަސައްކަތްކުރަނީ އެބައިމީހުންގެ މިލްކިއްޔާތުގައިވާ ކާރުތަކާއި އެހެނިހެން ތަކެއްޗަށް މީހުންގެ މަދަހަ ސަނާ ހޯދާށެވެ. އަދި ބައެއް މީހުންގެ ގާތުގައި އެބައިމީހުންގެ ޤަދަރާއި ޢިއްޒަތްވަނީ ދިރިއުޅޭ ގޭގެ އުސްމިނާއި ޒަމާނީވަންތަކަމާއި ގުޅިފައެވެ. ނުވަތަ އޭނާގެ މާލީ ތަނަވަސްކަމާއި ގުޅިފައެވެ. ނުވަތަ އަދާކުރާ ވަޒީފާއާއި ގުޅިފައެވެ. އަނެއްބަޔަކު އެންމެ އިސްކަމެއްދެނީ ސޯޝަލް މީޑިއާގައި ލިބޭ ލައިކްސް ތައް އިތުރުކުރުމަށެވެ. ކޮންމެއަކަސް، އަޅުގަނޑުމެންގެ ތެރެއިން ގިނަމީހުން އެބައިމީހުންގެ އަގު މިންކުރަނީ މިދެންނެވިފަދަ ގޮތްތަކަށެވެ. ތިބާގެ ކަންބޮޑުވުންތަކުގެ ބޮޑު ކުޑަމިންވެސް ބިނާވެފައިވަނީ މިދެންނެވި މިންގަނޑުތަކުގެ މައްޗަށެވެ. މިގޮތުން މުއްސަނދިވެގެން އެބައިމީހުންގެ ޤަދަރުމަތިކުރަން ބޭނުންވާ ފަރާތްތަކަށް ލިބޭ އާމްދަނީ މަދުވާނަމަ ސްޓްރެސްވާލެއް ބޮޑުވާނެއެވެ. މަޝްހޫރުވާން ބޭނުންވާ މީހަކަށް ލިބޭ ލައިކްސް މަދުވާން ފަށައިފިނަމަ، އޭނާގެ ހާސްވުން އިތުރުވާނެއެވެ.\nމީސްތަކުންގެ ތަޢުރީފު ހޯދަން މަސައްކަތްކުރުމުގެ ބަދަލުގައި ؛ ތިމާއަށް ލިބިފައިވާ ނިޢުމަތްތަކުގެ ބޭނުންހިފައިގެން ތިބާގެ ވެރި ރައްބުގެ ރުއްސެވުން ހޯދަން މަސައްކަތްކުރާނަމަ މިދެންނެވިފަދަ ކަންބޮޑުވުންތަކެއް ކުރިމައްޗެއް ނުވާނެއެވެ. މާލީ ތަނަވަސްކަން ލިބިފައިވާ ފަރާތްތަކުން، މާތްﷲގެ މަގުގައި މުދާ ހޭދޮކޮށް އެއިލާހުގެ ރުއްސެވުމާއި މަޣްފިރަތުހޯދަންވީއެވެ. އެކަލާނގެ ދެއްވާފައިވާ ދުޅަހެޔޮކަމުގެ ބޭނުންކޮށް އަޅުކަމުގެ ހޭދަކުރެވޭ ވަގުތުތައް ގިނަކުރަންވީއެވެ.\nސޯޝަލް މީޑިއާގައި މަޝްހޫރުކަން ހޯދަން ބޭނުންވާ ފަރާތްތަކުން ހަނދާންކޮށްލަންވީ އަންނަނިވި ހަދީޘެވެ.\nوما اجتمع قوم في بيت من بيوت الله يتلون كتاب الله ويتدارسونه بينهم إلا نزلت عليهم السكينة، وغشيتهم الرحمة، وحفّتهم الملائكة، وذكرهم الله فيمن عنده\nެ. ބަޔަކު މީހުން ﷲގެ ގެކޮޅުތަކުގެ ތެރެއިން ގެކޮޅަކަށް އެއްވެ، އެބައިމީހުންގެ މައްޗަށް މަޑުމައިތިރިކަން ބާވާނުލައްވާ ގޮތަކަށް، ﷲގެ ފޮތް ކިޔަވާ، އަދި އެބައިމީހުންގެ މެދުގައި ﷲގެ ފޮތް މުދާރަސާކޮށް ނަހަދައެވެ. އަދި އެބައިމީހުން ރަޙްމަތުން ވަށާލެވެއެވެ. (އެބަހީ: އެބައިމީހުންގެ މައްޗަށް ގިނަގުނަވެގެންވީ ރަޙުމަތް ލައްވައެވެ.) އަދި މަލާއިކަތްބޭކަލުން (މާތްކޮށް ހިއްތެވުމުގެ ގޮތުން) އެބައިމީހުން ވަށާލައްވައެވެ. އަދި ﷲތަޢާލާ، އެއިލާހުގެ ޙަޟްރަތުގައިވާ ބޭކަލުންގެ (މަލާއިކަތް ބޭކަލުންގެ) އަރިހުގައި އެބައިމީހުންގެ ވާހަކަ ޛިކްރު ކުރައްވައެވެ.\nމާތް ﷲ ގެ ޒިކުރުކުރެވޭ މަޖިލިސް ތަކުގައި ބައިވެރިވުމުން ތިމާއަށް ލިބޭ ‘ފޮލޯވަރސް’ ގެ ޢަދަދު ، ވިޔަނުކުރެވޭހާ ގިނައެވެ. ﷲ ތަޢާލާގެ ޒިކުރުކުރުމުގައި ތިބާ މަޝްޣޫލްވުމުން ތިބާގެ ފޮލޯވަރސް ލިސްޓަށް އިތުރުވަނީ އުޑުތަކުގައިވާ މަލާއިކަތުންނެވެ.\nމާނަ: ”އެ މީހުންނަކީ އީމާންވެއްޖެ މީހުންނެވެ. އަދި. ﷲ ގެ ރަސްކަންފުޅު ހަނދުމަކުރުމުން، އެ މީހުންގެ ހިތްތަކަށް ހަމަޖެހުން ލިބޭ މީހުންނެވެ. ދަންނައެ، ހިތްތަކަށް ހިތްހަމަޖެހުން ލިބެނީ ﷲ ގެ ރަސްކަންފުޅު ހަނދުމަކުރުމުންނެވެ.”(އައްރަޢްދު: 28)\nތިބާއަށް ލިބިފައިވާ ނިޢުމަތްތަކުގެ ބޭނުންކޮށް، ﷲ ގެ ރުއްސެވުން ހޯދަން މަސައްކަތްކުރަން ފެށުމުން، ތިބާގެ ހާސްވުންތައް ކުޑަވެ، ހިތަށް ތަސައްލީ ލިބިގެންދާނެއެވެ. އެކަލާނގެއީ އެންމެ އޯގާވަންތަ އަދި ހިސާބު ބެއްލަވުމުގައި އެންމެ ޢަދުލުވެރި ކަލާނގެއެވެ. އެއާއިޚިލާފަށް، ތިބާގެ ހުރިހާވެސް ވިސްނުމެއް ހުއްޓިފައިވަނީ މީސްތަކުންގެ ރުހުންހޯދުމަށް ކަމުގައިވަނީނަމަ، ތިބާ އަބަދުވެސް ވާނީ ދެމިގެންވާ ކަންބޮޑުވުމަކާއި ހާސްވުމެއްގެ ތެރޭގައެވެ.\nކަންމިހެން އޮތުމާއެކު، ބުއްދިވެރިންގެ ގޮތަކީ ޙަޔާތުން ފާއިތުވެދާ ކޮންމެ ދުވަހެއްގެ ހިސާބު އެދުވަހަކު ބަލައި، ކޮންމެ ދުވަހެއްގައިމެ ތިމާއަށް ކުރެވިފައިވާ ކަންކަމާމެދު ވިސްނައި ފިކުރުކޮށް ހެދުމެވެ.\nދުނިޔެ އަކީ ވަގުތީ މަންޒިލެކެވެ. ހިނދުކޮޅެއްގެ ތަނެކެވެ.\nأَلاَ أُخْبِرُكُمْ بِأَهْلِ الجَنَّةِ، كُلُّ ضَعِيفٍ مُتَضَعِّفٍ، لَوْ أَقْسَمَ عَلَى اللَّهِ لَأَبَرَّهُ، أَلاَ أُخْبِرُكُمْ بِأَهْلِ النَّارِ، كُلُّ عُتُلٍّ جَوَّاظٍ مُسْتَكْبِرٍ» [متفق عليه]\nމާނައީ: “ސުވަރުގޭގެ އަހުލުވެރިންނާމެދު ތިޔަބޭކަލުންނަށް ޚަބަރު ނުދެއްވަންތޯއެވެ؟ އެއީ ނިކަމެތިންނެވެ. އަދި ނިކަމެތިކަމަށް މީސްތަކުން ދެކޭ ކޮންމެ މީހެކެވެ. އެހެނަސް އެއިން މީހަކު ﷲގަންދީ ހުވައެއްކޮށް (އެކަމެއް ވާނެކަމަށް ބުނެފިނަމަ، އެމީހަކަށް ހުރި ކަރާމަތެއްގެ ގޮތުން) އެބުނި ގޮތަށް ﷲ ތަޢާލާ އެކަން ފުއްދަވާ ދެއްވާ ހުއްޓެވެ. ނަރަކައިގެ އަހުލުވެރިންނާމެދު ތިޔަބޭކަލުންނަށް ޚަބަރު ނުދެއްވަންތޯއެވެ؟ އެއީ ހިތްހަރު ދޫނުބައި، މީސްތަކުންނަށް ހެޔޮ ނުފޯރުވާ، ބޮޑާވެރި ކޮންމެ މީހެކެވެ\nމަޞްދަރު: އުސްތާޒު އަޙްމަދު އަލްޝުޤައިރީގެ ވީޑިއޯ “من أين تجد قيمتك؟”


SunOnline: Dheebaaja hukum review kuraa massala supreme court in balaigenfi\nދީބާޖާ ހުކުމް ރިވިއު ކުރާ މައްސަލަ ސުޕްރީމް ކޯޓުން ބަލައިގެންފި\nމުހައްމަދު މުޒައްޔިން ނާޒިމް 03 Mar 2020, 16:03\nސްޕްރީމް ކޯޓު --- ސަން ފައިލް ފޮޓޯ/ އިހްތިޝާމް މުހައްމަދު\nދަތުރުފަތުރުގެ ހިދުމަތް ދިނުމުގެ މަސައްކަތް ހަވާލުކުރި ދީބާޖާ ކުންފުނީގެ އެގްރިމަންޓް ބާތިލް ކުރި މައްސަލައިގައި އެ ކުންފުންޏަށް ބަދަލު ދިނުމަށް ސުޕްރީމް ކޯޓުން މީގެ ކުރިން ތާއިދުކޮށްފައިވާ ހުކުމް އަލުން ރިވިއުކުރުމަށް ހުށަހެޅި މައްސަލަ އެކޯޓުން ބަލައިގެންފި އެވެ.\nމިދިޔަ ޖެނުއަރީ މަސްތެރޭ އެ މައްސަލަ ރިވިއުކުރުމަށް ހުށަހެޅީ ބަންޑާރަނައިބުގެ އޮފީހުންނެވެ.\nއެ އޮފީހުން މިއަދު ކުރި ޓްވީޓެއްގައި ބުނީ، އެ މައްސަލައަކީ އެ ކޯޓުގެ ގަވާއިދާ އެއްގޮތަށް ހުށަހަޅާފައިވާ މައްސަލައެއް ކަމުގައިވާތީ އެ މައްސަލަ ބަލައިގަތުމުގެ ހުއްދަ އެ ކޯޓުން ދީފައިވާ ކަމަށެވެ.\nއެ އޮފީހުން އެ މައްސަލަ ރިވިއު ކުރުމަށް ހުށަހެޅީ ދީބާޖާއަށް ބަދަލު ދިނުމަށް މީގެ ކުރިން ސުޕްރީމް ކޯޓުން ކޮށްފައިވާ ހުކުމާމެދު އާންމުންގެ ކަންބޮޑުވުން އޮތް ކަމަށް، ރައީސް އިބްރާހިމް މުހައްމަދު ސޯލިހު އެ އޮފީހަށް އަންގަވާފައިވާތީއެވެ.\nރައީސް މުހައްމަދު ނަޝީދުގެ ސަރުކާރުގައި ދަތުރުފަތުރުގެ ހިދުމަތް ދިނުމުގެ މަސައްކަތް ހަވާލުކުރި ދީބާޖާ ކުންފުނީގެ އެގްރިމަންޓް ބާތިލުކުރުމުން، އެ ކުންފުނިން ސިވިލް ކޯޓަށް ހުށަހެޅި މައްސަލައިގައި ހުކުމް ކުރީ، ބަދަލުގެ ގޮތުގައި ދައުލަތުން އެ ކުންފުންޏަށް 348 މިލިއަން ރުފިޔާ ދިނުމަށެވެ. ދައުލަތުން އޭރު ހައިކޯޓުގައި އެ ހުކުމް އިސްތިއުނާފުކުރުމުން، ސިވިލްކޯޓުގެ ހުކުމް ހައިކޯޓުން ބާތިލުކުރިއެވެ. ނަމަވެސް ފަހުން ނަމަވެސް ސުޕްރީމްކޯޓުން ވަނީ ހައިކޯޓުގެ ހުކުމް ބާތިލުކޮށް ސިވިލްކޯޓުގެ ހުކުމް ދަމަހައްޓާފައެވެ.\nސުޕްރީމް ކޯޓުން އޭރު ސިވިލް ކޯޓުގެ ހުކުމް ތާއީދު ކުރީ އެންމެ ނުކުތާއެއް މައްޗަށް ރިއާޔަތްކޮށެވެ. އެއީ އެ މައްސަލާގައި ދައުލަތުން ހައިކޯޓުގައި އިސްތިއުނާފުކޮށްފައިވަނީ އިސްތިއުނާފަށް ކަނޑައަޅާފައިވާ މުއްދަތަށްވުރެ ފަހުން ކަމަށް ބުނެ ފާހަގަކޮށްފައިވާ ނުކުތާ އެވެ.\nސެޓްލްމަންޓް ކޮމިޓީގެ ލަފާގެ މަތިން މީގެ ކުރިން އެ މައްސަލައިގައި ރައީސް ސޯލިހު ނިންމެވީ، ބަދަލުގެ ގޮތުގައި 174 މިލިއަން ރުފިޔާ އެ ކުންފުންޏަށް ދިނުމަށެވެ. އެހެން ނަމަވެސް އެ މައްސަލަ މަޖިލީހުގެ މާލިއްޔަތު ކޮމިޓީއިން ނިންމައި މަޖިލީހުގެ ތަޅުމުން ފާސްކޮށްފައި ވަނީ އެ މައްސަލަ އަލުން ރިވިއު ކުރުމަށް ސުޕްރީމްކޯޓަށް ހުށަހެޅުމަށް ރައީސްއަށް ދެންނެވުމަށެވެ.\nބޭންކްތަކުގެ ހިދުމަތްތައް ދޭ ދުވަސްތައް އިތުރުކުރަނީ\nއެމްއޭސީއެލްއަށް ބަހުގެ ހިދުމަތް ދޭނެ ބަޔަކު ހޯދަނީ\nހޯލްސޭލަރުން ހުޅުވިއްޖެ، އެކަމަކު އަތް ބަދެވިފައި


މި ސްކޫލަށް ގެއެއް ކުއްޔަށް ހިފަން ބޭނުންވެއްޖެ\nތާރީޚް: 14 ނޮވެމްބަރ 2019 GS179/IUL/2019/18 ނަންބަރު:\n2020 ވަނަ އަހަރު މި ސްކޫލުގެ އިސްވެރިޔާ ހުންނެވުމަށް ގެއެއް ކުއްޔަށްހިފަން ބޭނުންވެއްޖެއެވެ. ވީމާ، މިކަމަށް ޝައުޤުވެރިވެވަޑައިގަންނަވާ ފަރާތްތަކުން 21 ނޮވެމްބަރ 2019 ވާ ބުރާސްފަތި ދުވަހުގެ ހެނދުނު 10:00 ގައި މި ސްކޫލް އޮފީހަށް ވަޑައިގެން މަޢުލޫމާތު ސާފުކުރެއްވުމަށްފަހު 28 ނޮވެމްބަރ 2019 ވާ ބުރާސްފަތި ދުވަހުގެ ހެނދުނު 10:00 ގައި މި ސްކޫލަށް އަންދާސީހިސާބު ހުށަހެޅުއްވުން އެދެމެވެ..\nމަޢުލޫމާތު ސާފުކުރެއްވުމަށް ކަނޑައެޅިފައިވާ ގަޑިއަށް ވަޑައިނުގަންނަވާ ފަރާތްތަކުން ހުށަހަޅާ އަންދާސީހިސާބު ބަލައިނުގަނެވޭނެ ވާހަކަ ދަންނަވަމެވެ. މަޢުލޫމާތު ސާފުކުރެއްވުމަށް ވަޑައިގަންނަވާ ފަރާތުގެ ދިވެހި ރައްޔިތެއްކަން އަންގައިދޭ ކާޑު ހިއްޕަވައިގެން ވަޑައިގެންނެވުން އެދެމެވެ. އަދި މަޢުލޫމާތު ދޭ ގަޑީގައި މަޢުލޫމާތު ނެގޭނީ ވަޑައިގަންނަވާ ކޮންމެ ބޭފުޅަކަށްވެސް އެއްފަރާތެއްގެ ނަމުގައެވެ. އަދި އަންދާސީ ހިސާބުތައް ހުށައަޅުއްވާ ދުވަހު އަންދާސީ ހިސާބުގައިވާ ކަންތައްތައް ބަލައި ޗެކް ކުރުމަށް އަންދާސީ ހިސާބު ހުށައަޅާފައިވާ ގޭގެއަށް ދެވޭނެ ވާހަކަ ދެންނެވީމެވެ. އަދި އަންދާސީ ހިސާބުގައިވާ ކަންތައްތައް ހަމަނުވާނަމަ އެ ކަންތައްތަކަށް ޕޮއިންޓް ނުދެވޭނެ ވާހަކަ ވެސް ދެންނެވީމެވެ.\n17 ރަބީއުލްއައްވަލް 1441\nސުންގަޑި: 28 ނޮވެންބަރު 2019 1000


Manchester United ge bodu molhaa eku Lampard ah hiydhathi feshumeh | Mihaaru\nމެޗުން މޮޅުވުމުން ޔުނައިޓެޑްގެ ޕޮގްބާ (ކ) އާއި މެގުއާ އުފާފާޅުކުރަނީ.-- ފޮޓޯ: އޭއެފްޕީ\nޔުނައިޓެޑުގެ ބޮޑު މޮޅާ އެކު ލަމްޕާޑަށް ހިތްދަތި ފެށުމެއް\n12 އޯގަސްޓް 2019 - 08:54 14 comments\nމެންޗެސްޓާ (އޮގަސްޓް 12) - އިނގިރޭސި ޕްރިމިއާ ލީގުގައި ރޭ މެންޗެސްޓާ ޔުނައިޓެޑް 4-0 އިން ޗެލްސީ އަތުން މޮޅުވުމުން އެ ޓީމުގެ ކޯޗުކަމާ ހަވާލުވެ މި ސީޒަނާ ކުރިމަތިލި ކުރީގެ ކުޅުންތެރިޔާ ފްރޭންކް ލަމްޕާޑަށް ހިތްދަތި ފެށުމަކާ ކުރިމަތިލާން ޖެހިއްޖެ އެވެ.\nމިއީ 1965 ވަނަ އަހަރަށް ފަހު އަމިއްލަ ދަނޑުގައި ޗެލްސީ އަތުން ޔުނައިޓެޑް ހޯދި އެންމެ ތަފާތު ބޮޑު މޮޅެވެ. ޗެލްސީ އަތުން އެންމެ ފަހުން 4-0 އިން ޔުނައިޓެޑް މޮޅުވީ 1994 ވަނަ އަހަރުގެ އެފްއޭ ކަޕް ފައިނަލުގަ އެވެ.\nޓްރާންސްފާ މާކެޓްގައި ޔުނައިޓެޑުން ދުނިޔޭގެ އެންމެ އަގުބޮޑު ޑިފެންޑަރުގެ ގޮތުގައި ގެނައި ހެރީ މެގުއާގެ އިތުރުން ބޮޑު އަގުގައި ގެނައި ފުލްބެކް އާރޮން ވަން ބިސާކާ ފުރަތަމަ އެގާރައިގައި ހިމަނައިގެން ނުކުތް ޔުނައިޓެޑް ކޮޅަށް މެޗުގެ ކުރީކޮޅުގައި ގޯލެއް ނުވަނީ ކިރިޔާ އެވެ. އޭރިއާތެރެއިން ޗެލްސީގެ ކުރިއަށް ކުޅެމުން ދިޔަ ޓެމީ އަބްރަހަމް ޖެހި ބާރު ބޯޅަ އަމާޒުވީ އަރިމަތީ ދަނޑިއަށެވެ.\nޔުނައިޓެޑަށް ލީޑުނަގައިދިނީ މެޗުގެ 18 ވަނަ މިނިޓްގައި ލިބުނު ޕެނަލްޓީ އަކުން މާކަސް ރެޝްފޯޑް އެވެ. މިއީ ލޯން އެއްބަސްވުމެއްގެ ދަށުން ފާއިތުވި ސީޒަންތަކުގައި ސްޓޯކް ސިޓީ އާއި އެވަޓަން އަށް ކުޅުނު ޗެލްސީގެ ޑިފެންޑަރު ކާޓް ޒޫމާ ކުރި ފައުލަކަށް ރެފްރީ ދިން ޕެނަލްޓީ އެކެވެ. މި ހާފުގައި ޗެލްސީ އަށް އެއްވަރުކޮށްދޭން ބްރެޒިލްގެ ވާތު ބެކް އެމަސަން ޕަލްމިއޭރީ ޖެހި ބޯޅަ އަމާޒުވީ ގޯލުގެ ދަނޑިއަށެވެ.\nދެ ވަަނަ ހާފުގައި ޔުނައިޓެޑުން ވަނީ ކުޅުން ރަނގަޅުކޮށް އިތުރު ތިން ލަނޑު ޖަހައިފަ އެވެ. ޔުނައިޓެޑްގެ ދެ ވަނަ ގޯލު ޖެހީ އެންމެ ކުރިއަށް ކުޅެމުންދިޔަ އެންތަނީ މާޝިއަލް އެވެ. ރޮމެލޫ ލުކާކޫ ޔުނައިޓެޑް ދޫކޮށްލުމުން އޭނާ ބޭނުންކުރި ނުވަ ނަމްބަރު ޖޯޒީގައި ކުޅެމުންދިޔަ މާޝިއަލް މި ގޯލު ޖެހީ އަންޑްރެއަސް ޕެރޭރާ ދިން ބޯޅައަކުންނެވެ. އެ ގޯލު ޖެހިތާ ދެ މިނިޓް ވެސް ހަމަނުވަނިސް ޔުނައިޓެޑްގެ ތިން ވަނަ ލަނޑު ޖެހީ ޕައުލް ޕޮގްބާ ދިން ބޯޅައަކުން ރެޝްފޯޑް އެވެ.\nޔުނައިޓެޑްގެ ހަތަރު ވަނަ ގޯލު ޖެހީ ބަދަލު ކުޅުންތެރިއެއްގެ ގޮތުގައި ކުޅެން ނުކުތް ޑެނިއަލް ޖޭމްސް އެވެ. ސްވަންސީ ސިޓީ ދޫކޮށް ޔުނައިޓެޑާ މި ފަހަރު ގުޅުނު ޖޭމްސް މި ލަނޑު ޖެހީ ކުޅެން އެރިތާ ހަތް މިނިޓް ތެރޭގަ އެވެ. މިއީ ވެސް ޕޮގްބާ ތަނަވަސްކުރި ފުރުސަތަކުން ޖެހި ގޯލެކެވެ.\nމެޗަށް ފަހު ލަމްޕާޑް ދަނޑުމަތީގައި.-- ފޮޓޯ: އޭއެފްޕީ\nޗެލްސީ ކޯޗުކަމާ ހަވާލުވެ ލަމްޕާޑަށް މި ފަހަރު ދިމާވި އެންމެ ބޮޑު ގޮންޖެހުމަކީ ކުޅުންތެރިން ގެނެވެން ނެތުމެވެ. ގަވައިދާ ހިލާފަށް ޒުވާން ކުޅުންތެރިން ޓީމަށް ގެނެސްފައިވާތީ ފީފާ އިން ވަނީ ޗެލްސީ އަށް ކުޅުންތެރިން ނުގެނެވޭ ގޮތަށް އަދަބުދީފަ އެވެ. ލަމްޕާޑް ވަނީ އެކަމަކު ޝަކުވާ ނުކުރާނެ ކަމަށް މީގެ ކުރިން ބުނެފަ އެވެ.\nމިރޭގެ މެޗަށް ފަހު ލަމްޕާޑް ބުނީ މެޗު ދިޔަ ގޮތަށް ބަލާއިރު 4-0 އަކީ އިންސާފުވެރި ނަތީޖާ ކަމަށް ނުދެކޭ ކަމަށެވެ.\n"އަހަރެމެން މި މެޗުގެ 60 މިނިޓާ ހަމައަށް ކޮންޓްރޯލް ކުރީ. ފުރަތަމަ ހާފު އަހަރެމެންނަށް ލީޑުގައި އޮވެ ނިންމެންޖެހޭ. މިއީ މެޗުގައި ހިނގާދިޔަ ކަންތައްތަކަށް ބަލާއިރު އަހަންނަށް ގަބޫލުކުރެވޭ ހަގީގަތް. އެކަމަކު އަހަރެމެން ފަހަތުން ހެދި މިސްޓޭކްތަކާ ހެދި އެ ގޮތަށް ގޯލު ވަނުމުން ދެން ކުރެވޭނެ ކަމެއް ނެތް. އޮތީ މައްސަލަ ތަކަށް ހައްލުހޯދުން،" ލަމްޕާޑް ބުންޏެވެ.\nޔުނައިޓެޑްގެ ކޯޗު އޮލެ ގުނަ ސޯލްޝެއާ ބުނީ މިއީ ވަރަށް ރަނގަޅު ފެށުމެއް ކަމަށާއި ޕްރެޝަރުގައި ކުޅެން ޖެހުނު ވަގުތުތަކުގައި ޓީމުގެ ކުޅުންތެރިން އެކުވެގެން ކުރި މަސައްކަތް ފާހަގަކުރާ ކަމަށެވެ.\nޕްރިމިއާ ލީގުގައި ރޭ އާސެނަލް ކުޅުނު މެޗުން ވަނީ ޕިއޭ އެމެރިކް އޮބާމަޔަން ދެ ވަނަ ހާފުގައި ޖެހި ގޯލުން 1-0 އިން ރަށުންބޭރުގައި ނިއުކާސަލް ޔުނައިޓެޑް ބަލިކޮށްފަ އެވެ. ލެސްޓާ ސިޓީ ކުޅުނު މެޗުން ވަނީ ވުލްވްސްއާ ލަނޑެއް ނުޖެހި އެއްވަރުވެފަ އެވެ.


Internet agu heyo kurumuge mashvaraa adhives kuri ah\nމިދިޔަ ބުދަ ދުވަހު ހަވީރު ނޫސްވެރިންގެ ބައްދަލްވުމަށްފަހު ރައީސް ނޫސްވެރިންނާ ވާހަކަފުޅު ދައްކަވަނީ -- | އަވަސް ފޮޓޯ\nމި ދުވަސްވަރު އިންޓަނެޓް އަގަށް ހެޔޮ ބަދަލުތަކެއް ގެނައުމަށް ކުރަމުންދާ މަޝްވަރާ ކުރިއަށްދާ ކަމަށް ސަރުކާރުން ބުނެފި އެވެ.\nމިދިޔަ ބުދަ ދުވަހު ހަވީރު ނޫސްވެރިންނާ ބައްދަލްކުރައްވާ ވާހަކަދައްކަވަމުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވަނީ މިދުވަސްވަރު އިންޓަނެޓްގެ އަގު ހެޔޮ ކުރައްވާނެ ކަމުގެ އިޝާރާތެއް ކުރައްވާފައެވެ.\nމި ދުވަސްވަރު އިންޓަނެޓް ބޭނުންކުރާ މިންވަރު އިތުރުވެފައިވާތީ އެކަމަށް ހެޔޮ ބަދަލެއް އަންނަން ޖެހޭ ކަމަށް ރައީސް ވިދާޅުވިއެވެ. ނަމަވެސް އިތުރު ތަފްސީލެއް ނުދެއްވާ ރައީސް ވިދާޅުވީ ކުރިއަށް އޮތް ދެތިން ދުވަހެއްގެ ތެރޭގައި އެ މައުލޫމާތު އާންމުންނާ ހިއްސާ ކުރާނެ ކަމަށެވެ.\n"އިރާދަކުރެއްވިއްޔާ ކުރިއަށް އޮތް ދެތިން ދުވަހުގެ ތެރޭގައި މިކަމުގެ މައުލޫމާތު ރައްޔިތުންނާ އަޅުގަނޑުމެން ހިއްސާ ކުރާނަން". ރައީސް ވިދާޅުވިއެވެ.\nނަމަވެސް ތިން ދުވަސް ފާއިތުވެގެން ދިޔައިރުވެސް އެކަމާ ގުޅޭ މައުލޫމާތެއް ކަމާބެހޭ އެއްވެސް އިދާރާއަކުން އަދި ސަރުކާރުންވެސް ހާމަކޮށްފައެއް ނުވެއެވެ. މިރޭ ބޭއްވި ކޮވިޑް19 ނޫސްވެރިންގެ ބައްދަލްވުމުގައި ނޫސްވެރިއަކު އެ ސުވާލު ކުރުމުން ސަރުކާރުގެ ތަރްޖަމާން މަބުރޫކް އަޒީޒް ވިދާޅުވީ އެ ކަމުގައި ނަގާފައިވާ ސީދާ ޑިޒިޝަނެއް އެނގިވަޑައިނުގަންނަވާ ކަމަށާ ނަމަވެސް އެކަމުގެ މަޝްވަރާތައް ކުރިއަށްދާ ކަމަށެވެ.\n"...އޭގެ މަސައްކަތް [އިންޓަނެޓްގެ އަގު ހެޔޮކުރުމުގެ] އެބަ ކުރެވޭ. އަޅުގަނޑަށް އެނގޭ މިއަދުވެސް މީޓިންތަކެއް ހިނގިކަން މިކަމުގައި. އަޅުގަނޑަށް ހީވަނީ މާދަމާގެ ވަގުތެއްގައި ސީދާ ޖަވާބެއް ދެވޭނެހެން. ދިރާގު، އުރީދޫއާ އެއްކޮށް އެކަމުގައި މަޝްވަރާ އެބަކުރެވޭ." މަބުރޫކް ވިދާޅުވިއެވެ.\nއިންޓަނެޓްގެ އަގު ހެޔޮ ކުރުމަކީ ރައީސް ސޯލިހުގެ ރިޔާސީ ވައުދެކެވެ. އަދި މިހާރު ދުނިޔޭގައި ފެތުރެމުންދާ ކޮވިޑް19 އާ ގުޅިގެން އިންޓަނެޓް އަގު ހެޔޮ ކުރުމުގެ އަޑު ވަނީ ވަރަށް ބޮޑަށް ގަދަވެފައެވެ. ކޮވިޑުން ރައްކާތެރިވުމަށް އެންމެ ގޭގައި ތިބުމަށް ސިއްހީ މާހިރުން އިލްތިމާސް ކުރަމުންދާއިރު އެކަމަށް ބާރު އެޅުމުގެ ގޮތުން ގައުމުތަކުން ދަނީ އިންޓަނެޓްގެ އަގު ވަރަށް ބޮޑުތަނުން ހެޔޮ ކުރަމުންނެވެ. އަދި ބައެއް ގައުމުތަކުގައި އިންޓަނެޓް ހިލޭ ލިބޭނެ އިންތިޒާމްވެސް ވަނީ ހަމަޖައްސާފައެވެ. -މި ސަރުކާރުން އިންޓަނެޓް އަގު ހެޔޮކުރާނެ ކަމަށް ބުނެފައިވަނީ 2023 ވަނަ އަހަރުއެވެ.\nދިރާގު އުރީދޫ ރައީސް އިބްރާހިމް މުހައްމަދު ސޯލިހު + ކޮވިޑް-19


vnews - Rohingya muslimun ulhemundhaa hidhdhathi dhiriulhun\nމިޔަންމާއިން ފިލައިގެން ބަނގްލަދޭޝްގެ ޔޫޚިޔާއަށް ސަލާމަތުން އައި ރޮހިންގާ އާއިލާއެއްގެ ކުއްޖަކު ފެންކަޅިވެފައި - ފޮޓޯ: އޭ.އެފް.ޕީ\nމިޔަންމާއިން ފިލައިގެން ބަނގްލަދޭޝްގެ ޔޫޚިޔާއަށް ސަލާމަތުން އައި ރޮހިންގާ އާއިލާއެއްގެ ކުޑަކުއްޖަކު ވަގުތީ ފޭލިގެއެއްގެ ތެރޭގައި އޭނާގެ ކޮއްކޮ އުނގަށްލައިގެން - ފޮޓޯ: އޭ.އެފް.ޕީ\nމިޔަންމާ (ނުވަތަ ބަރުމާ) ގެ ބައިމަދު މުސްލިމުންނާ ދެކޮޅަށް އެގައުމުގެ ބައިގިނަ ބުދިސްޓުން އަނިޔާވެރިކަން އިތުރުކޮށް، މުސްލިމުން މަރައި، އެމީހުންގެ ގެދޮރު އަންދައި، މުސްލިމުންނާ ދެކޮޅަށް ލާއިންސާނީ އަމަލުތައް، ފަހަކަށް އައިސް އެންމެ ފުޅާކޮށް ހިންގަން ފަށާފައިވަނީ 2013 ވަނަ އަހަރުގެ ކުރީކޮޅުގައެވެ. އެމީހުންގެ އަނިޔާވެރިކަން ހައްދުފަހަނައަޅައި ދިޔައީ އެއަހަރުން ފެށިގެންނެވެ. އެކަމުގައި ބުދިސްޓުންނަށް މިޔަންމާ ސަރުކާރުންވެސް ވާގިވެރިވެއެވެ. އަދި މިޔަންމާގެ ސިފައިންވެސް އެކަމުގައި ބައިވެރިވެއެވެ.\nއެމީހުންގެ ހަމައެކަނި ބޭނުމަކަށް ވެފައިވަނީ، ރޮހިންގާ ދަރިކޮޅުގެ މުސްލިމުން އެއްކޮށް މަރައި ހުސްކޮށްލުން ނުވަތަ މިޔަންމާގެ ބިމުން އެމީހުން ފައްސައި ނަގާލުމެވެ. އެގޮތުން، މުސްލިމުންގެ އަޣުލަބިއްޔަތު އޮތް ރާޚިން ސްޓޭޓް އެއްކޮށް ހުޅުޖަހައި 2013 ވަނަ އަހަރު ވަނީ އަންދާ އަޅިއަށް ހަދާފައެވެ.\nމިޔަންމާގެ އަނިޔާވެރި ބުދިސްޓުންނާއި، ސަރުކާރާއި ސިފައިން ގުޅިގެން މީގެ ދެހަފްތާ ކުރިން އަނެއްކާވެސް މުސްލިމުންނާ ދެކޮޅަށް އިންސާނިއްޔަތާ ޚިލާފް ބޮޑެތި ޖަރީމާތައް ދަނީ ހިންގަމުންނެވެ. ކުޑަކުއްޖެއް، އަންހެނެއް، މުސްކުޅިއެއް ނުބަލައި ކަނޑިއާއި ވަޅިއާއި ހަންޖަރު ބޭނުންކޮށްގެން ކޮންމެ ދުވަހަކު ގެންދަނީ އެތައްބަޔަކު ކަތިލަމުންނެވެ. ޅަދަރިން އެމީހުންގެ މައިންގެ އަތުން ޖަހައިގަނެ އެކުދިން ކޮށާ ކުދިކުދިކުރަމުންދާއިރު، މުސްލިމުން މަރައި އެމީހުންގެ ހަށިތައް ފުނިޖަހައި ގެންދަނީ އަންދަމުންނެވެ. މުސްލިމުން މަރައި އެމީހުންގެ މަސްތައް ކޮށައި ގެންދަނީ ކަމުންނެވެ.\nމިޔަންމާއިން ފިލައިގެން ބަނގްލަދޭޝްގެ ޔޫޚިޔާއަށް ސަލާމަތުން އައި ރޮހިންގާ އަންހެނަކު ވަގުތީ ހިޔަލެއްގެ ތެރޭގައި އޭނާގެ ތުއްތު ދަރިފުޅު ނިންދެވުމަށްފަހު ދަރިފުޅަށް ހިމާޔަތްދީގެން - ފޮޓޯ: އޭ.އެފް.ޕީ\nމިޔަންމާ ސިފައިންގެ އަނިޔާވެރިކަމުން ސަލާމަތްވި ބަޔަކު ސަލާމަތުން ދެވުނު ހިސާބަކަށް މުސްލިމުން ދަތުރުކުރަމުންދާއިރު، މިލިއަނަކާ ގާތްކުރާ އަދަދެއްގެ ރޮހިންގާ މުސްލިމުން އަދިވެސް މިޔަންމާގައި ދިރިއުޅެމުންދެއެވެ. އެމީހުން އުޅެމުންދަނީ ރެފިއުޖީ ކޭމްޕްތަކުގައި ނިކަމެތި ހާލަތުގައެވެ.\nއަނިޔާވެރިކަމުން ސަލާމަތްވުމަށް އެދިގެން ފިލައިގެން ފާއިތުވީ ދެހަފްތާ ތެރޭގައި އެކަނިވެސް 270،000 އަށްވުރެ ގިނަ ރޮހިންގާ މުސްލިމުން އަވަށްޓެރި ބަނގްލަދޭޝްއަށް އެތެރެވެފައިވެއެވެ.\nމި މުސްލިމުންނަކީ މިނިވަންކަމާއެކު ނޭވާ ލެވޭނެ ދިރިއުޅުމެއް ލިބޭތޯ މަސައްކަތްކުރާ ބައެކެވެ. އެއީ ތިމާމެންގެ އަމިއްލަ ވަޒަނުގައި ދިރިހުރުމުގެ ހައްގުވެސް ނުލިބޭ ތާނގައި، އެހެން ގައުމެއްގައި އެހައްގު ލިބިދާނެ ކަމުގެ އުންމީދުގައި ދާމީހުންނެވެ.\nއެމީހުންނަށް އަމިއްލަ ބިމެއް، ދިރިއުޅޭނެ ގައުމެއް ލިބިފައި ނުވާއިރު، އަވަށްޓެރި ގައުމުތަކުންވެސް އެމީހުން ބަލައިގަންނަން ދެކޮޅުހަދަމުން ގެންދާ ދިއުމަކީ އެމީހުންގެ ނިކަމެތިކަމަށް ލިބެމުންދާ އިތުރު ކެކުޅުމެކެވެ.


Joallian's Mix Volley Ball Tournament - reyge match kaamiyaabu kuree team alphaine\nޓްރާންސް ޕޯޓް އޮތޯރިޓީގެ ހުޅުމީދޫ ޔުނިޓުން ...\nޖޯލިއަންސް މިކްސް ވޮލީބޯޅަ މުބާރާތުގެ ނަމުގައި މިހާރު ފޭދޫގައި ކުރިއަށްދާ ވޮލީ މުބާރާތުގައި ރޭ ކުޅެވުނުމެޗް ޓީމް އަލްފައިން ކާމިޔާބުކޮށްފިއެވެ.\nފޭދޫ ވޮލީ ކޯޓްގައި ރޭ ކުޅެވުނު މިމެޗް ޓީމް އަލްފައިން ކާމިޔާބުކުރީ ޓީމް އެވަގްރީންއާއި ބައްދަލުކޮށް3ސެޓް 1 ސެޓުންނެވެ.\nމިމެޗްގެ ކްއީން އޮފްދަ މެޗަކަށް ހޮވުނު އެވަގްރީންގެ ހައްވާ އާސިމާ ހަސަންއަށް ކްއީން އޮފްދަމެޗްގެ އިނާމް ހަވާލްކޮށްދެއްވީ ރޭގެ މެޗްގެ ޝަރަފްވެރިކޮށް ދެއްވި ދެބޭފުޅުންގެ ތެރެއިން އައްޑޫސިޓީ އަންހެނުންގެ ތަރައްގީއަށް މަސައްކަތްކުރައްވާ ކޮމިޓީގެ2ވަނަ ދައުރުގެ ރައީސާ ޝެހެނާޒް ރަޝީދެވެ.\nމިމެޗްގެ މޭން އޮފްދަމެޗަކަށް ހޮވުނު ޓީމް އަލްފައިންގެ އިބްރާހިމް މޫނިސަށް މޭން އޮފްދަމެޗްގެ އިނާމު ހަވާލްކޮށްދެއްވީ ރޭގެ މެޗް ޝަރަފްވެރިކޮށްދެއްވި ދެބޭފުޅުންގެތެރެއިން ފޭދޫ އަވަށު އޮފީހުގެ އެސިސްޓެންޓް ޑިރެކްޓަރ މޫސާ ނަސީރެވެ.\nސިޔާކަޕް ފުޓްބޯޅަ މުބާރާތް އިއްޔެ ހަވީރު މީދޫގައި ފަށައިފިއެވެ. ފަސްޓީމު ބައިވެރިވެފައިވާ މިމުބާރާތުގެ މެޗްތައް ކުޅުމަށް ހަމަޖެހިފައިވަނީ ކޮންމެ ...


Transport Authority uvaalumah MDP baeh menbarunbeynumeh nuvey – Iru\n4 ޖުލައި 2022\nޓްރާންސްޕޯޓް އޮތޯރިޓީ އުވާލުމަށް އެމްޑީޕީ ބައެއް މެންބަރުންބޭނުމެއް ނުވޭ\nލަހޫ·6އެޕްރީލް 2021\nޓްރާންސްޕޯޓް އޮތޯރިޓީ އުވާލުމާ މެދު މަޖިލީހުގެ އެމްޑީޕީ މެންބަރުންގެ ހިޔާލު ތަފާތު ވެއްޖެއެވެ.\nސަރުކާރުގެ ފަރާތުން ޓްރާންސްޕޯޓް އޮތޯރިޓީ އުވާލުމަށް ވައިކަރަދޫ ދާއިރާގެ މެންބަރު ހުސައިން ޒިޔާދު ހުށަހެޅުއްވި ބިލަށް ބަހުސްކުރައްވަމުން ވިލުފުށީ ދާއިރާގެ މެންބަރު ހަސަން އަފީފް ވިދާޅުވީ ޓްރާންސްޕޯޓް އޮތޯރިޓީ އުވާލައިގެން މައްސަަލަ ހައްލު ނުވާނެ ކަމަށެވެ.\nއެ އޮތޯރިޓީގެ މުވައްޒަފުން ކޮރަޕްޝަންގެ އަމަލެއް ހިންގާނަމަ އެ މީހުން އިސްލާހު ކުރަން ޖެހޭ ކަމަށް ވިދާޅުވިއެވެ. އެ އިދާރާގެ މުވައްޒަފުންނާއި އެހެން ވަސީލަތްތައް ޓްރާންސްޕޯޓު މިނިސްޓްރީއަށް ބަދަލުކޮށް މިނިސްޓްރީގައި އެ މަސައްކަތްކުރުމުން މާބޮޑު ބަދަލުތަކެއް އަންނާނެ ކަމަށް ދެކެވަޑައިނުގަންނަވާކަމަށްވެސް އަފީފް ވިދާޅުވިއެވެ.\nހުޅުދޫ ދާއިރާގެ މެމްބަރު އިލްޔާސް ލަބީބް ވިދާޅުވީ، އެއޮތޯރިޓީގެ މައިގަނޑު މަސައްކަތްތަކުގެތެރޭގައި ކައުންސިލްތަކާ ގުޅިގެން ކުރަންޖެހޭ މަސައްކަތްތައް ހިމެނޭ ކަމަށެވެ. އޮތޯރިޓީ އުވާލައިފިނަމަ މި ބާރުތައް ޖަމާވާނީ މައި މިނިސްޓްރީތެރެއަށް ކަމަށެވެ. އެހެންވެއްޖެ ނަމަ ލާމަރުކަޒީ ގޮތުން ކައުންސިލްތަކަށް ލިބިފައި އޮތް ބާރުތައް އަނެއްކާވެސް ނެތިގެން ހިނގައިދާނެ ކަމަށެވެ.\nހެންވޭރު ހުޅަނގު ދާއިރާގެ މެންބަރު ހަސަން ލަތީފް ވިދާޅުވީ، މިގާނޫނު އުވާލުމާ ކަނޑައެޅިގެން ދެކޮޅު ކަމަށެވެ. އޭރުން ފެނިގެންފާނީ އަނެއްކާވެސް އެއް ފިޔަވަޅު ފަހަތަށް އެޅޭތަން ކަމަށާއި، ސަރުކާރަށް މިބާރުތައް ޖަމާކުރަން މަސައްކަތްކުރާނަމަ ފެނިގެނދާނީ، ރައީސް ޔާމީންގެ ސަރުކާރުގައި ފެނިގެން ދިޔަ ކަހަލަ މަންޒަރެއް ކަމަށެވެ.\nޓްރާންސްޕޯޓު މިނިސްޓްރީއާއި ޓްރާންސްޕޯޓް އޮތޯރިޓީގައި ފުށުއެރުންތަކެއް ހުރުމުން، އެ އޮތޯރިޓީގެ ގާނޫނު އުވާލަން މަޖިލީހަށް ހުށަހަޅުއްވާނެ ކަމަށް ރައީސް އިބްރާހިމް މުހައްމަދު ސޯލިހް ވިދާޅުވީ މިމަހު އަށް ވަނަ ދުވަހުއެވެ.


Madavelee Gai 23 Aharuge Firihenaku 47 Aharuge Anhenakaai Kaiveni Kohfi - Vaguthu\nމަޑެވެލީގައި 23 އަހަރުގެ ފިރިހެނަކު 47 އަހަރުގެ އަންހެނަކާއި ކައިވެނިކޮށްފި\nގދ. މަޑެވެލީގައި 23 އަހަރުގެ ޒުވާން ފިރިހެނަކު 47 އަހަރުގެ އަންހެނަކާއި ކައިވެނިކޮށްފިއެވެ.\nމަޑެވެލީގެ ރައްޔިތަކު "ވަގުތު"އަށް މައުލޫމާތު ދެމުން ބުނެފައިވަނީ ކައިވެނިކުރި 47 އަހަރުގެ އަންހެން މީހާއަކީ މީގެ ކުރިން ކައިވެންޏެއް ކޮށްފައިވާ މީހެއް ކަމަށެވެ. އަދި އެކައިވެންޏަށް ދަރިންވެސް ލިބިފައިވާއިރު އެ އޭގެތެރެއިން ބައެއް ކުދިން ކައިވެނިކޮށްގެން މިހާރު ދަރިންވެސް ލިބިފައިވާ ކަމަށް އޭނާ ބުންޏެވެ.\nއެ އަންހެން މީހާ އާއި ކައިވެނިކުރި 23 އަހަރުގެ ޒުވާނާއަކީ މީގެ ކުރިން ކައިވެންޏެއް ކޮށްފައިވާ މީހެއް ނޫނެވެ. އެ ދެމީހުން ކައިވެނި ކުރީ ލޯބީގެ ގޮތުން ގުޅިގެން ގިނަ ދުވަސްތަކެއްވަންދެން އުޅުމަށް ފަހުގައި ކަމަށް މައުލޫމާތު ލިބެއެވެ. ނަމަވެސް އެ ދެމީހުން ނިސްބަތްވަނީ ކޮން ރަށަކަށް ކަމެއް ކަށަވަރު ކުރެވިފައެއް ނުވެއެވެ.\nމި ދެމީހުންގެ ކައިވެނި ކޮށްފައިވަނީ ދެ ފަރާތުގެ އާއިލާގެވެސް ނުގަބޫލުގައި ކަމަށް މައުލޫމާތު ދިން ފަރާތުން ބުނެފައި ވެއެވެ. މި ކައިވެންޏާއި ގުޅޭގޮތުން އާއިލާގެ ބައެއް ނުވަތަ ކައިވެނި ކުރި ދެމީހުންގެ ބަހެއް ލިބިފައެއް ނުވެއެވެ.\nޒުވާން ފިރިހެނުން، އުމުރުން ދޮށީ އަންހެނުންނާއި ކައިވެނި ކުރުމަކީ ރާއްޖޭގައި މަދުން ނޫނީ ކޮށް އުޅޭ ކަމެއް ނޫންކަން ފާހަގަކޮށްލެވެއެވެ.\nމަޑަވެލީ ކައުންސިލުގެ އިހްތިސާސް ތެރޭގައި ފަޅު ރަށެއް ހިމަނަނީ\nމަޑަވެލިން ކޮވިޑް-19 އަށް މީހަކު ފައްސިވެއްޖެ\nއޮކްޓޯބަރ 4, 2018 18:31\nކޮބާ މައސަލައަކީ؟ މިވެސް ހަބަރަށްވީތަ؟\nއޮކްޓޯބަރ 4, 2018 18:44\nދެން ކޮބާ މައްސަލައަކީ؟\nއޮކްޓޯބަރ 4, 2018 18:45\nމައްސަލައެއްނޫން ލޯތްބަކީ ވަކިއުމުރެއްގެ މީހަކުދެކެ ވެވޭ އެއްޗެއްނޫން\nއޮކްޓޯބަރ 4, 2018 18:50\nއޮކްޓޯބަރ 4, 2018 18:51\nއެހެނެ ކެޔަކެވޫ! ?\nދެން ކޮބާތަ މައްސަލައަކީ؟ ދިވެހިން ފަރަންޖީން މިކަހަލަ ކަންތައް ކުރީމަ ނުލާހިނު ފޯރީގަ ސަނާ ކިޔާ އުޅޭނެ! ނުބެހެވޭ ކަމެއް ނޯންނާނެ\nބާއްޖަވެރި ކައިވެންޏަކަށް އެދެން\nއޮކްޓޯބަރ 4, 2018 18:53\n"މަދުން ނޫނީ ކޮށް އުޅޭ ކަމެއް ނޫންކަން ފާހަގަކޮށްލެވެއެވެ. ކީކޯލަ؟\nއޮކްޓޯބަރ 4, 2018 19:14\nއޮކްޓޯބަރ 5, 2018 05:55\nއޮކްޓޯބަރ 4, 2018 19:03\nމިހާރުއުޅޭ ޒުވާން އަންހެން ކުދިން ކަމަކުނުދޭ... އަބަދުފޯނާކުޅުން ކަމަކީ.. ފިރިމީހާ ކޭތޯވެސް ގިނަފަހަރު ނުބަލާ... 47 ރަނގަޅުހަމަ\nއޮކްޓޯބަރ 4, 2018 19:31\nއެހެން ވިއްޔާ އޭނަ މަންމަ އާ ކައިވެނި ކުރިނަމަ.\nއޮކްޓޯބަރ 5, 2018 00:05\nތީ ކިޔަންޖެހޭ ކަހަލަ އެއްޗެއްނޫން ދޯ!\nކަލެޔަށް ކިޔޭ ނުކިޔޭ އެއްވެއްވެސް ނޭންގޭތަ ގަމާރު\nއޮކްޓޯބަރ 5, 2018 10:23\nއޭނަ އިނީ އޭނަ ބޭނުންވާ މިހަކާ. އެހެން މީހުނާ ބެހޭ ކަމެއް ނޫން އެއީ. އެމީހެއްގެ ބައިވެރިޔާ އިޚުތިޔާރުކުރާނީ އެމީހަކު.\nއޮކްޓޯބަރ 4, 2018 19:04\nއޮކްޓޯބަރ 4, 2018 19:05\nވާއު! ކޮންގްރެޓްސް. ހީކުރަން ތިލޯބި ފަނޑުނުވެ ދެމީހުން އެކުގައި މުޅީހަޔާތް ވޭތުކުރާނެކަމަށް. އަދި މުޅި ރާއްޖެއަށް ނަމޫނާ ދައްކާނެ ކަމަށް.\nއޮކްޓޯބަރ 4, 2018 19:06\nކަލޭމެނާ ކޮން ބެހޭ ކަމެއްތަ ދެން. ޢުފާ ކޮށްބަލަ ކައިވެނި ކުރީތީވެސް. މީހުންގެ ޕާސަނަލް ކަންކަން ޕަބްލިކް ކޮށްލާހިތްވާނެ މި މީހުން ނިކަން...\nއޮކްޓޯބަރ 4, 2018 20:16\nއޮކްޓޯބަރ 4, 2018 19:34\nރަސޫލުﷲގެފާނު ޚަދީޖަތުގެފާނާ ކައިވެނި ބައްލަވައިގެންނެވީ އެކަލޭގެފާނުގެ އުމުރުފުޅުން 25 އަދި އެކަމަނާގެ އުމުރުފުޅުން 40 އަހަރުފުޅުގައި. ޢަދި އެއީ މިދުނިޔެ ދުށް އެންމެ ރީތި ލަވްސްޓޯރީ.\nއޮކްޓޯބަރ 4, 2018 19:40\nމަގޭ މިހާރުގެ ފިރިމީހާޔާވެސް މައިނީ އޭނާޔަށް 23 އަހަރުގަ. އޭރު މަށަށް 44. ދުވަހަކުވެސް މައްސަލައެއް ނުޖެހޭ. ލިބުނީ3އަންހެން ކުދިން. މިހާރު3ކުދިން ކިޔަވައިގެން ރަނގަޅު ވަޒީފާތކުގ. ޢަހަރުމެންގެ ހަޔާތަކީ އުފާވެރި ބާއްޖަވެރި ހަޔާތެއް. ާއަލްޙަމްދު ލިއްލާހި. ވީމާ ތިޔައީ އެއްވެސް މައްސަލައެއް ނޫން. ތިޔަދެމަފިރިންނަށް ބާއްޖަވެރި ޙަޔާތަކަށް އެދެން.\nއޮކްޓޯބަރ 4, 2018 20:04\nމައްސަލައެއް ނޫން. ކީރިތި ( ސ ) ވެސް 25 އަހަރުފުޅުގައި 40 އަހަރުފުޅުގެ ބޭކަނބަލަކާ ކައިވެނި ބައްލަވައިގެންނެވި.\nއޮކްޓޯބަރ 4, 2018 20:08\nއައްދިއްޔޯއިީ.... ހަމަ އަސަރެއް ކޮއްލާނީ. ހުދާޔަށް ބާއްޖަވެރި ދުވަސްތަކަކަށް އެދެން\nއޮކްޓޯބަރ 4, 2018 20:12\nޔާން42019\nއޮކްޓޯބަރ 4, 2018 20:37\nމިއީ އަޅުގަނޑު ބުނާ ތަރައްގީއަކީ . ވެއާޒް މައި ވޯޓްސް\nއޮކްޓޯބަރ 4, 2018 21:07\nއޮކްޓޯބަރ 4, 2018 21:08\nޕުރިޔަންކާ އެކަނިތަ ވަކި ކައިވެނި ކުރެވެނީ ޅަކުދިންނާ\nއޮކްޓޯބަރ 4, 2018 22:21\nކީރިތި ރަސޫލާ ވެސް ދެއްތޯ\nއޮކްޓޯބަރ 4, 2018 21:28\nއޮކްޓޯބަރ 4, 2018 21:43\nއަންހެނުން ނަށް ލިބުނު ކުރިއެރުމެއް ނުން މީ\nއޮކްޓޯބަރ 5, 2018 00:09\nއޮކްޓޯބަރ 5, 2018 09:57\nނީންދެ އެ ދެމީހުން އުޅޭނެހާ ގޮތަކަށް އުޅުނިއްޔާ ނޫހަކަށް ނާރާ! ޢެ ނުވޭ މައްސަލައަކަށް. ޢިނީމަ ފާޑު ކިޔަނީ! ޢަޖައިބު! ޒުވާނަކަސް މުސްކުޅިއަކަސް ޢިއްފަތްތެރިކަމާއެކު އުޅެވުނީމަ ނިމުނީނު! ފާޑު ކިޔަންޖެހޭ ތަންތާ ފާޑު ކިޔާ!\nއޮކްޓޯބަރ 5, 2018 15:42\nމިކަމަކީ މީގެ 1400 އަހަރުކުރިންވެސް އަހަރުމެންނަށް ފެނި ދަސްވެފަ އޮތް ކަމެއްް\nއޮކްޓޯބަރ 5, 2018 21:25\nޢެއްވެސް މަސަލައެއް ނެށް ވަރަށް ރަނގަޅު ކަމެށް\nއޮކްޓޯބަރ 6, 2018 12:10\n70 އަހަރުގެ ފިރިހެނަކު ހެޔޮދޯ 20 އަހަރުގެ އަންހެނަކާ ކައިވެނި ކުރިއަސް އުމުރުގެ ތަފާތު ނައްތާލެވޭ ޓެކްނޮލިޖީގެޒަމާން މީ ކަލޭމެން ހާދަ ފަހަތުގަ ތިއުޅެނީ\nއޮކްޓޯބަރ 6, 2018 14:56\nޢޭޖް ޑަސް ނޮޮޓް މެޓާ ލަވް\nއޮކްޓޯބަރ 6, 2018 16:06\nއޮކްޓޯބަރ 7, 2018 17:05\nބުރޯ ތި ސަޅިޔޭ.....?\nއޮކްޓޯބަރ 7, 2018 17:06\nއޮކްޓޯބަރ 23, 2018 15:11\nވަރައް ރަގަނޅު ކަމެއް އޭނަ އެކުރީ


ހައުލާ އާއި މިފްޒާލްގެ ކަޅި ވަނީ އެތައް ގިނަ އިޙްސާސްތަކަކާއި އެކު ގުޅިފައެވެ. އެއްވެސް މީހެއް އެއްޗެއް ނުބުނެ، ދެލޯ ވީދައިގެންދާ ވަރަަށް އެކަކު އަނެކަކަށް ބަލަމުން ގެންދިޔައެވެ. ވާނުވާ ނޭނގިފައިވާ މިފްރާހު ހުރީ ހަދާނެ ގޮތް ނޭނގި ބޮޑު ސުވާލު މާރކެއް މޫނަށް ޖެހިފައެވެ.\n"ތި ދެމީހުން ދަންނަންތަ؟" މުޅި ތަނަށް ވެރިވެފައިވާ ހިމޭންކަން ނަގައިލީ މިފްރާހު ކޮށްލި ސުވާލުންނެވެ. ހައުލާއަށް ވަގުތުން ކަޅި ތިރިކޮށްލެވުނެވެ. ދޭނެ ޖަވާބަކާއި މެދު ވިސްނާކަށް މިފްޒާލަކަށް ނުޖެހުނެވެ. އެޔަށްވުރެ، މިފްޒާލް މާހުށިޔާރެވެ. ވާހަކަ އޮޅުވައިލައި، ޙަޤީޤަތް ސިއްރުކޮށް މަތި ޖަހައިލީ މިފްޒާލްގެ އަވައިގައި އަންހެން ކުދިން ޖައްސައިލާހާ ފަސޭހަ ކަމާއި އެކުގައެވެ.\n"ދޮންބޭ! މީތަ ދޮންބެ މެރީ ކުރަން އުޅޭ ކުއްޖަކީ؟" މިފްޒާލް ހެމުން ގޮސް، އޭނާގެ އަތް ވައްޓައިލީ މިފްރާހުގެ ކޮނޑަށެވެ. ހައިރާން ކަމާއި އެކު މިފްރާހު ބޯޖަހައިލީ އާނއެކޭ ބުނަމުންނެވެ. ހައުލާގެ ހިތުގެ ވިންދު އެގަޑީގައި ހަލުވި އިންޖީނެއްގެ ޕިސްޓަންއެއް ފަދައެވެ. މިފްޒާލް ބުނަން އުޅޭ އެއްޗެއް ނޭނގޭތީއެވެ. ޙަޤީޤަތުގައި ހައުލާ ވަނީ ވަރަށް ބޮޑަށް މޭޖެހޭ ގޮތްވެފައެވެ. މިފްރާހަކީ މިފްޒާލްގެ ދޮންބެއަށް ވީތީއެވެ. އެއީ ހައުލާ ދުވަހަކު ވެސް ބޭނުން ވާނެ ގޮތެއް ނޫނެވެ. މިފްޒާލަކީ މިއުޑު ބަޅުކުރެއްވި ހިސާބުގައި ހުރި ހައުލާ އެންމެ ނަފުރަތު ކުރާ އިންސާނާއެވެ. އެފަދަ މީހެއްގެ ދޮންބެއަކަށް އޭނާގެ ލޯބިވެރިޔާ ވުމުން، ހަދާނެ ގޮތް ހުސްވާ ހާލުގައި ހައުލާ ގެންދިިޔައީ އޭނާގެ ހިތުގެ އަޑިން ރޮމުންނެވެ.\n"މީ ހައުލާއެއްނު؟ މީ އަހަރެންގެ ކުރީގަ ފުރެންޑެއް. ދޯ؟" މިފްޒާލް ބަލައިލީ ހައުލާއަށެވެ. ހިތަށް ލިބެމުންދާ އުނދަލާއި އެކު، ހައުލާ އާނއެކޭ ބުނަމުން ގަދަކަމުން ހިނިތުންވެލިއެވެ.\n"ހެހެ! މިވީ މާ ރަނގަޅަކަށްނު؟ ހައުލާ. އަހަރެން އެބަ އަންނަން ކޯކެއް ހިފައިގެން. ހައުލާ ވާނެ މިރޭ ވަރަށް މީރުކޮށް ނޫޑްލިސް ކައްކަން.." މިފްރާހު އެހެން ބުނެ އަވަސްކޮށް ނުކުތީ ފިހާރައަށް ދިޔުމަށެވެ. މިފްރާހާއި އެކު ފަހަތުން ދާން ހައުލާ ހުރީ ނުހަނު ބޭނުން ވެފައެވެ. އެއީ އެންމެ ސިކުންތެއް ވެސް މިފްޒާލާ އެކު އެކަހެރި ވާން ނޭދޭތީއެވެ.\nފުން ނޭވާއެއް ލަމުން ހައުލާ އޭނާގެ މޫނު އަނބުރައިލީ، ކުރިމަތީގައި ހުރި މިފްޒާލްގެ މޫނަށް ބަލަން ބޭނުން ނުވާތީއެވެ. މުޅި ގޭގައި ވެސް މިވަގުތު ހުރީ ހައުލާ އާއި މިފްޒާލް އެކަންޏެވެ.\n"ކަލޭ ތިއުޅެނީ އަހަރެންނަށް ބަދަލު ހިފަންތަ؟" މިފްޒާލް ކުއްލިއަކަށް ހުރެފައި ހައުލާގެ އަތުގައި ހިފައި ބާރުކޮށްލިއެވެ.\n"އައްދޯއި." ހައުލާއަށް ކުއްލިއަކަށް ބުނެވުނެވެ. ވީ ތަދެއްގެ ބޮޑު ކަމުންނެވެ. މިފްޒާލްގެ ތުންފަތުގެ އެއްމިޔަކުން ދުވެލީ ނުބައި ހިނިތުންވުމެކެވެ.\n"އަހަރެން ނޫޅެން އެއްވެސް މީހަކަށް ބަދަލު ހިފާކަށް. މިފްރާހަކީ މިފްޒާލްގެ ދޮންބެކަން އެނގުނު ނަމަ އަހަރެން މިފްރާހުގެ ޙަޔާތައް ނައީމުސް. ތިކަހަލަ ބޭވަފާތެރިއެއް.." ހައުލާގެ އަނގަމަތީގައި މިފްޒާލް އަތް އަޅައި، ހައުލާގެ ވާހަކަ ހުއްޓުވިއެވެ.\n"ދެން ތިިހެން ނުބުނައްޗޭ! އަހަރެން ނުވަން ބޭވަފާއެއް. ފުރަތަމަ އަހަރެން ކަލޭ ދެކެ ނުވޭ ލޯތްބެއް ވެސް. އަހަރެން ކަލޭގެ ފަރާތުން ބޭނުންވީ އުފަލާ އަރާމް." މިފްޒާލް އެހެން ބުނުމާއި އެކު، ހައުލާގެ ގާތަށް އައީ އަމަށަކު ރުޅިއެއް ނޫނެވެ.\n"ގޮތްކުޑަ މީހާ." ހައުލާ އޭނާގެ އަތް ނެގީ، މިފްޒާލްގެ މޫނުމައްޗަށް ހޫނު ހަމަލާއެއް ދިނުމަށެވެ. ނަމަވެސް ހައުލާއަށް އެކަމެއް ނުވިއެވެ. ހައުލާގެ އަތުގައި މިފްޒާލް ހިފަހައްޓައި، ހައުލާގެ އަތް ބުރުވައިލަމުން މިފްޒާލް އޭނާގެ ދެލޯ ބޮޑުކޮށްލީ އައި ރުޅީގައެވެ.\n"ހަނދާންކުރާތި! ކަލޭ ދެން އަތް އިސްކޮށްފިއްޔާ، ކަލޭ މަރާލާނަން." މިފްޒާލް އެހެން ބުނުމާއި އެކު ދެމީހުން ވެސް ކުއްލިއަކަށް ހިމޭންވިއެވެ. އެވަގުތުގައި މިފްރާހު ސިޑިން އަރާ އަޑު އިވުމުންނެވެ.\n"އަހަރެން ނުދާނަން ދެން ޑިއުޓީއަކަށް!" ލިއުޝާ އޭނާގެ ބޯ އަޅައިލީ ހައިޝަމްގެ މޭގެ ތެރޭގައެވެ. ހައިޝަމްގެ މޭމަތީގެ ތަނަވަސް ކަމުގެ ފުންމިނުގައި ލިއުޝާ އޮތްއިރު، އޭނާގެ ބޮލުގެ އިސްތަށިގަނޑުގެ ތެރޭގައި ހައިޝަމްގެ އިނގިލިތައް ދިޔައީ ދުއްވަމުންނެވެ.\n"ނޫން! ލިއު ވާނެ ޑިއުޓީއަށް ދާން. ހަމަ އައިޖިއެމްއެޗަށް. މީހަކު ކުރާ ކަމަކުން ލިއު ގިވްއަޕް ދޭކަށް ނުޖެހޭ. އެޔަށްވުރެ، ލިއު ވާން ވާނެ ސްޓޮރޯންގ." ހައިޝަމް އޭނާގެ ތުންފަތުން ލިއުޝާގެ ނިތަށް ބޮސް ދިނެވެ. ލިއުޝާ މަޑުމަޑުން އޭނާގެ ދެލޯ މަރައިލަމުން ހަށިގަނޑު ދަމައިލީ، ހައިޝަމްގެ ހަށިގަނޑުން ދުވަމުންދާ މީރު ލުއި ވަހުގެ ދާނެއްގައެވެ.\nނޫޑްލިސް ކައްކަމުން ދިޔަ ހައުލާގެ ހިތާއި ނަފްސަށް ލިބެމުން ދިޔައީ ތުރާލެވެ. އުނދަގުލެވެ. ސިޓިންގރޫމްގެ ސޯފާގައި އިނދެ މިފްރާހު ކުރަމުންދާ ތަޢުރީފަކީ ހައުލާއަށް ޙައްޤު ނޫން އެއްޗެއްކަން ހައުލާއަށް އިޙްސާސް ވާން ފަށައިފިއެވެ. މިފްޒާލްގެ ގާތުގައި ހައުލާގެ ރަނގަޅު ވާހަކަތައް މިފްރާހު ކިޔަމުން ދާއިރު، އެވާހަކަތަކުން ހައުލާގެ އަގު ނާރާނެ ކަން އެއީ ހައުލާއަށް ކަށަވަރު ކަމެކެވެ. އެ ތަޢުރީފު ތަކުން ހައުލާގެ ހިތަށް އެއްވެސް ތަސައްލީއެއް ނުލިބެއެވެ. ލިބެނީ އިތުރު ވޭނެކެވެ. މިފްޒާލް ހެމުން ހެމުން، މިފްރާހުގެ ވާހަކަތަކަށް ތާއީދުކޮށް، ރަނގަޅު ފަހަރީއެއް ލިބުނީ ކަމަށް ބުނެ، އެކުރަނީ މަލާމަތްކަން މިފްރާހަށް ނޭނގުނަސް ހައުލާއަށް ދިޔައީ އެނގެމުންނެވެ.\nނޫޑްލިސް ކައްކައިގެން މިފްރާހުމެންނާއި އެކު ހައުލާ ވެސް ކެއުމުގައި ބައިވެރިވިއެވެ. ހައުލާގެ އަރު ތެރެއިން ނޫޑްލިސް ދިރެނީ ވަރަށް އުނދަގުލުންނެވެ. ހައުލާގެ އެއްކޮޅުގައި ހުރީ އޭނާގެ ޙަޤީޤީ ލޯބިވެރިޔާއެވެ. މިިފްރާހެވެ. މިފްރާހާ ލޯބީގެ ގޮތުން ގުޅުނުތާ ހަފުތާއެއް ފަހުން، މާދަމާ އަކީ ހައުލާ އާއި މިފްރާހު ރަން ކިޔާ ދުވަހެވެ. މިފްރާހު މާ ގިނަ ދުވަސްތަކަކު "ރިލޭޝަންޝިޕް"ގައި އުޅެން ބޭނުމެއް ނުވީއެވެ. އެއީ ހައުލާ ވެސް އެދޭ ގޮތެވެ. ޙަޔާތުގައި ފުރަތަމަ ފަހަރަށް ލޯބި ވެވި، އެލޯތްބަށް ދެވުނު އިތުބާރުން ހައުލާގެ އިއްފަތްތެރިކަން ގެއްލިފައި ވުމުން، އެ ހިތި ހަނދާންތައް އަބަދުވެސް އޭނާގެ ވެއެވެ. އެކަން ތަކުރާރު ވާން ނޭދޭތީ، ހައުލާ ވެސް ރީތި ކައިވެންޏަކުން، ރީތި ދިރިއުޅުމެއް އުޅެން ބޭނުން ވެއެވެ. ނަމަވެސް އެ ވޭން، އެ އަނިޔާ ހައުލާއަށް ދިން މީހާ ހައުލާއާ ޖެހިގެން އިނުމަކީ ހައުލާގެ ހިތަށް ލިބިފައިވާ ބޮޑު ބަރު ކަމެކެވެ. ހިތް ދަތިކަމާއި އެކު، ހިތަށް ލިބިފައިވާ ނުތަނަވަސް ކަމެކެވެ.\nމުޅިން އައު ދުވަހަކަށް ދުނިޔެ މަރުޙަބާ ކިޔައިފިިއެވެ. ލިއުޝާ ޑިއުޓީގައި އިނީ މަރުވެފައިވާ މައްޔިތެއް ފަދައިންނެވެ. އެއްވެސް ހަރަކާތެއް، ހިނިތުންވުމެއް އެމޫނުމަތިން ފެންނާކަށް ނެތެވެ. ލިއުޝާގެ ގާތުގައި ކަންބޮޑުވެފައި އިނދެގެން ޒީނާ މަސައްކަތް ކުރަމުން ދިިޔައީ ލިއުޝާއަށް ނަޞޭހަތް ދިނުމަށެވެ.\n"ލިއު. ޑޯންޓް ބީ ސޭޑް. އެވްރިތިންގ ވިލްބީ އޯލް ރައިޓްއޭ." ޒީނާ އޭނާގެ އަތް ބާއްވައިލީ ލިއުޝާގެ އަތް މަތީގައެވެ.\n"ޒީ. އަހަރެންނަށް ނޭނގެ! ހައިޝަމް ވެސް ވަރަށް ހިތްވަރު ދިން. އަހަރެން ވަރަށް އުފާވި، އަހަރެން ދެއްކި ވާހަކަ ހައިޝަމް އަޑު އެހީމަ. އެކަަހަަލަ ފިރިން ވަރަށް މަދު ވާނެ." ހައިޝަމަށް ހެޔޮ ބަހެއް ބުނަމުން، ލިއުޝާ ހިނިތުންވެވޭތޯ މަސައްކަތް ކޮށްލިއެވެ.\nޝިޔާދަށް ލިބުނު ޚަބަރުން އޭނާގެ ހިތަށް ލިބެން ފެށީ އާދަޔާ ޚިލާފު އުނދަގޫ ކަމެކެެވެ. ޤަބޫލު ކުރަން ދަތި ވިޔަސް އެއީ ވެގެން ދިޔަ ކަމެއްކަން ޝިޔާދަށް ޤަބޫލު ކުރުން ނޫން އިތުރު ގޮތެއް ނެތެވެ. ޑޮކްޓަރު ބަލާ ކޮޓަރީގައި އިން ޝިޔާދު ލަތްކަކަށް ގޮނޑިން ތެދުވިއެވެ. އަދި އަވަސްކޮށް ހިނގާފައި ޝިޔާދު ދިޔައީ ލިއުޝާ އިންނަ ކޮޓަރިއާ ދިމާލަށެވެ.\nލިއުޝާ އާއި ޒީނާ ގެންދިޔައީ ވާހަކަދައްކަމުންނެވެ. މައިގަނޑުު ވާހަކައަކީ މިފްޒާލާއި އެކު، މަސައްކަތް ކުރުމަށް ލިއުޝާ ހިތްވަރު ކުރަންވީ ކަމުގެ ވާހަކައެވެ. އެއީ ޒީނާ ވެސް އޭނާގެ ގާތް ރަހުމަތްތެރިޔާ، އެހެން ތާކަށް ބަދަލުވާން ބޭނުން ނުވާތީއެވެ.\n"ލިއު!" ޝިޔާދު ވަރަށް އަވަސްކޮށް ލިއުޝާ އިންނަ ކޮޓަރީގެ ދޮރު ހުޅުވައިލިއެވެ. ލިއުޝާ އާއި ޒީނާއަށް ވަގުތުން ބަލައިލެވުނީ ޝިޔާދުގެ މޫނަށެވެ. ޝިޔާދުގެ މޫނުން ފައުޅުވަމުން ދިޔައީ ކަންބޮޑުވުމާއި، މާޔޫސް ކަމެވެ.\n"އަސްލު ތީތިި ކަޑަ ދޯ؟" ޝިޔާދު އައިސް ހުއްޓުނީ ލިއުޝާގެ ގާތުގައެވެ. ޝިޔާދު ދައްކަން އުޅޭ ވާހަކަ ފަހުމް ނުވުމުން ލިއުޝާއަށް ކޮޅަށް ތެދުވެވުނެވެ.\n"ތިބުނީ؟" ލިއުޝާ އަހައިލިއެވެ.\n"ލިއު ކީއްވެތަ އެޗްއާރަށް މިފްޒާލްގެ ކޮމްޕްލެއިން ކުރީ. މީ ދެން ޓޯކް ކޮށްގެން، ވީ ކޭން ސޯލް ދިސް ދޯ؟" ޝިޔާދުގެ އަޑުގައި ކޮންމެ ވެސް ވަރަކަށް، ހަމަނުޖެހުމުގެ އަސަރުތައް ހުއްޓެވެ.\n"އަހަރެންނަށް ނޭނގެ ތިބުނަން އުޅޭ އެއްޗެއް!" ލިއުޝާ ބަލައިލީ ޝިޔާދުގެ ދެލޮލަށެވެ.\n"ލިއު ކޮމްޕްލެއިން ކޮށްގެން މިފްޒާލް މިތަނުން ކަނޑާލައިފި. އަދި މިތަނަށް ވަދެވެގެން މިއުޅެނީ ރަނގަޅަށް ހަމަ ނޭވާ ނުލެވި. ތީ ދެން ބޮޑުވަރު ދޯ؟" ޝިޔާދުގެ ނުރުހުމުގެ ބަސްތައް އަމާޒުވީ ލިއުޝާއަށެވެ. ލިއުޝާ އެއްވެސް އެއްޗެއް ނުބުނެ އަނގަ ބަންދުވިއެވެ. ޒީނާ ރުޅި އައިސްގެން ގޮނޑިން ތެދުވިއެވެ.\n"ބަލަ ޝިޔާދު! މީހެއްގެ އަންބަަކަށް ފޮށޭ އިރު އެއީ ވަރަށް ކުޑަ ކަމެއް ތަ؟ ޝިޔާދުމެންނަށް އަންހެނުންނަށް ކުރާ ޖެއްސުން އެއީ އެއްޗަކަށް ނުވިޔަސް، އަންހެނުންނަށް ރެސްޕެކްޓު ކުރާ މީހެއް ވިއްޔާ އެއީ ކުޑަކަމަށް ނުހަދާނެ. ޝޭމް އޮން ޔޫ ޝިޔާދު!" ޒީނާ އެހެން ބުނުމާއި އެކު، ޝިޔާދު އެތަނުން ނުކުތެވެ. ޝިޔާދަށް ވެސް އޭނާގެ އެންމެ ގާތް ރަހުމަތްތެރިޔާއަށް ލިބުނު ދެރަކަން ހަޖަމު ކުރަން އުނދަގޫވީއެވެ.\n"ހައިޝަމް." ލިއުޝާއަށް ބުނެވުނީ އެވަރަށެވެ. ޒީނާ ބުމަ ހިއްލައިލަމުން ބަލައިލީ ލިއުޝާގެ މޫނަށެވެ. ކިހިނެއްތޯވީ އަހާ ފަދަ ގޮތަކަށެެވެ. ލިއުޝާ ފޯނު ނަގައި ހައިޝަމަށް ގުޅިއެވެ.\nއެކަމަކީ ހައިޝަމް އިސްވެ އޮވެ، ކުރި ކަމެއްކަން އެނގުމުން ލިއުޝާ ޖެހިލުންވިއެވެ. ބިރުގަތެވެ. ހައިޝަމް އެޗްއާރަށް މައްސަލަ ހުށައެޅީ މިފްޒާލް ވަކި ކުރާނެ ކަމުގެ ޔަޤީން ކަމާއި އެކުގައިކަން ވެސް ހައިޝަމް ބުންޏެވެ. އެއީ އަތަނުގައި ހައިޝަމްގެ ވަރަށް ގާތް ރައްޓެއްސެއް އުޅޭތީއެވެ. އެހުރިހާ ކަމެއް ވެސްވީ ލިއުޝާއަށް އައު، ނޭނގޭ ކަންކަމަށެވެ. ހައިޝަމް ކުރި ކަންތަކުން، ލިއުޝާ އެ ވެއްޓުނީ އަނދިރި އަނދަވަޅަކަށްކަން ލިއުޝާއަށް އިޙްސާސް ވާން ފަށައިިފިއެވެ. މިފްޒާލްގެ ނުލަފާކަން އިތުރުވެ، އޭނަގެ ހަމަލާއެއް ހައިޝަމަށް އަތުވެދާނެ ތީވެސް ލިއުޝާ ނުހަނު ޖެހިލުންވެއެވެ.\n"ލިއު! ހާސް ނުވޭ! ވެދާނެ މީ ހައިޝަމް އެޅި ރަނގަޅު ފާލަކަށް ވެސް." ޒީނާގެ ވިސްނުން ހުރީ ކަންކަން ދެން ދާނީ ރަނގަޅަށް ކަމުގައެވެ.\nކައިވެނީގެ ރަނުން ހައުލާ އާއި މިފްރާހު ގުޅިއްޖެއެވެ. ކުޑަ ދުވަސްކޮޅެއްގެ ތެރޭގެ މިފްރާހު ދެކެ ވެވުނު ލޯބިން، މިފްރާހާ ކޮންމެ ހާލެއްގައި ވެސް ވަކިވުން ހައުލާއަށް ވީ ފަސޭހަ ކަމަކަށް ނޫނެވެ. މިފްޒާލްގެ ޙަޤީޤަތް އެއް ފަރާތްކޮށް، މިފްރާހުގެ ޙަޔާތުގެ ބައިވެރިއެއްގެ ގޮތުގައި ސާބިތު ވެވޭނެ ކަމުގެ ޔަޤީންކަން ހައުލާގެ އަމިއްލަ ނަފުސަށް އޮވެއެވެ.\nކޮޓަރީގެ ދެކޮޅަށް ހިނގަމުން ޒަޔާން ގެންދިޔައީ މުޅި ގަޔަށް ހޫނު އަރާތީއެވެ. ޒަޔާންގެ ފޯނުގައި ލިއުޝާ ސޭވް ކުރި ނަމްބަރަށް ގުޅަން ވެސް ޒަޔާން ހުރީ ބޭނުން ވެފައެވެ. ނަމަވެސް އެހިތްވަރެއް ނެތެވެ. ޒަޔާންގެ ލޯކުރިމަތިން ފެންނަނީ އަނިޔާ ކުރާ ތަނެވެ. އަޑު އިވެނީ ވޭނީ އާހްގެ އަޑެވެ. ޒަޔާންގެ އަތުން އޭނާގެ ގައިގެ އެކި ތަންތަނުގައި ވަކި އަޅައި، އެ ވޭންތައް އަސްލަށް ވެސް ދިޔައީ އޭނާއަށް ލިބެމުންނެވެ.\n"އަހަރެންނަށް ތިހެން ނުހަދާ.." އަމިއްލަ ގައިގައި ވަކި އަޅައި، ގައިގެ އެކި ތަންތަނަށް އަނިޔާ ދެމުން ޒަޔާން ގެންދިޔައީ އޭނާގެ އަމިއްލަ ނަފުސަށް އާދޭސް ކުރަމުންނެވެ.\n"އިރާދަކުރެއްވިއްޔާ.." ލިއުޝާއަށް ހިތްވަރު ދެމުން ޒީނާ ދައްކަމުން ދިޔަ ވާހަކަތައް ވަގުތުން ހުއްޓުނެވެ. ފޭސްބުކް މެސެންޖާއިން ފުލުފުލުގައި އަންނަން ފެށި ކޮންމެ ނޮޓިފިކޭޝަންއެއް ވެގެން ދިޔައީ ޒީނާގެ ހިތަށް ހެރުނު ހަންޖަރު ތަކަކަށެވެ. ޒީނާ ވަގުތުން ދެލޯ ބޮޑުކޮށްލަމުން ކޮޅަށް ތެދުވިއެވެ.\n"ޒީ.." ލިއުޝާ ކަންބޮޑުވެގެން ހުރެ، ޒީނާގެ އަތުގައި ހިފައިލިއެވެ. ޒީނާއަށް ލިއުޝާގެ އަތް ދުރުކޮށްލެވުނީ އޭނާގެ އިޚްތިޔާރުން ބޭރުންނެވެ.\n"ލީކް ކޮށްލަންވީ؟ ހެހެ!" ލިބުނު މެސެޖާއި އެކު، ޒީނާގެ އިނގިލިތައް ހަރަކާތް ކުރަންފެށިއެވެ. އޭރުވެސް ޒީނާގެ އަތް ތުރުތުރު އަޅައެވެ.\n"ޕްލީޒް! ނޫން ނޫން." ޒީނާ ވަރަށް އަވަސްކޮށް މެސެޖަށް ރިޕްލައިކޮށްލިއެވެ. އޭރު ޒީނާގެ ލޮލުގެ ބޮޑި ތެރެއިން ކަރުނަތައް ފޭދިގެން އޭނާގެ ކޯތާފަތް މައްޗަށް ފައިބަމުން ދިޔައެވެ. ޒީނާއަށް ވަމުންދާ ގޮތުން ލިއުޝާ ވަނީ ނުހަނު ހާސްވެ، ހިތް ތެޅޭ ގޮތްވެފައެވެ.\nކުއްލިއަކަށް ލިއުޝާއަށް ފޯނަށް ބަލައިލެވުނީ މެސެޖެއް ލިބުމުންނެވެ. އެއީ މިފްޒާލްގެ މެސެޖެކެވެ. ލިއުޝާ މެސެޖު ބަޔަށް ވަނުމާއި އެކު، އޭނާއަށް އިވުނީ ޒީނާ ޕާސް ކިޔާފައި ރޮއި ގަތް އަޑެވެ. އަނގަ މަތީ އަތް އަޅަމުން ޒީނާ ދުއްވައިގަތީ އެތަނުން ނުކުންނާށެވެ. ވަމުންދާ ގޮތް ނޭނގިފައިވާ ލިއުޝާ ވެސް ޒީނާގެ ފަހަތުން ކުރިއަށް ފިޔަވަޅެއް ނެގިއެވެ. ނަމަވެސް އެ ފިޔަވަޅު މަތީގައި ލިއުޝާ ހުއްޓުނެވެ.\n"ތި ކުޅެވުނީ ނުބައި މީހަކާ. މި ފެށުނީ ހަނގުރާމަ." މިފްޒާލްގެ މެސެޖު ކިޔައި ލުމާއި އެކު، ލިއުޝާގެ ހިތަށް ތޫފާނެއް އެރިއެވެ. (ނުނިމޭ)


Moabail foanun yooroa beley khidhumatheh dhiraagun thaaarafkohfi\nމޯބައިލް ފޯނުން ޔޫރޯ ބެލޭ ޚިދުމަތެއް ދިރާގުން ތަޢާރަފްކޮށްފި\nމިހާރު ކުރިއަށްދާ ޔޫރޯ 2012 ގެ މެޗުތައް މޯބައިލް ފޯނުން ސްޓްރީމްކޮށްގެން ބެލޭ ޚިދުމަތެއް ދިރާގުން ތަޢާރަފް ކޮށްފިއެވެ.\nޔުރޯ 2012 އާދިމާކޮށް ދިރާގުން މިހާރު ކުރިއަށް ގެންދާ ޕްރޮމޯޝަންތަކުގެ ތެރެއިން މިފެށި ޚިދުމަތުގައި ކޮންމެތަނެއްގައި ހުރެގެން ވެސް ޔޫރޯގެ މެޗުތައް ބަލާލެވޭނެއެވެ. މިޚިދުމަތައް އެޕްލައި ކުރުމުގެ ކުރިން ބޭނުންކުރާ މޯބައިލް ފޯނަކީ މިހިދުމަތް ހޯދުމަށް އެކަށޭނެ ފޯނެއްތޯ ޗެކް ކުރުމަށް * 123 *7* 1 # ފޯނުގެ ކީޕޭޑްގައި ޖެހުމުން އެސްއެމްއެސް އަކުން ޓެސްޓް ލިންކެއް ފޮނުވާލައެވެ.\nޔޫރޯގެ މެޗުތައް ބެލުމަށް ދިރާގުން ދެ ޕެކޭޖެއް ވަނީ ތަޢާރަފް ކޮށްފައެވެ. މުޅި މުބާރާތުގެ ހުރިހާ މެޗެއް ބެލުމަށް * 123 *7*2* 1 # ޑައިލް ކުރުމުން ސަބްސްކްރައިބް ކުރެވޭނެއެވެ. ކޮންމެ މެޗަކަށް ވަކިން އެޕްލައި ކުރަށްވަން ބޭނުންނަމަ ޑައިލް ކުރަންޖެހެނީ * 123 *7*2*2# އެވެ. މުބާރާތުގެ ހުރިހާ މެޗުތަކެއް ބެލުމަށް އެޕްލައި ކުރާނަމަ ފީ އަކީ 80 ރުފިޔާ އެވެ. ކޮންމެ މެޗަކަށް ވަކިން އެދިލައްވާނަމަ ކޮންމެ މެޗަކަށް 15 ރުފިޔާގެ ފީއެއް ނަގާނެއެވެ.\nދިރާގުން މަޢުލޫމާތު ދެއްވިގޮތުގައި ޔޫރޯ ސްޓްރީމް ކުރުމުގެ ޚިދުމަތަށް ނަގާނީ ހަމައެކަނި ސްބްސްކްރިޕްޝަން ފީ އެވެ. އަދި މޯބައިލްގެ ޑޭޓާ ޕެކޭޖުން އެއްވެސް ޗާޖެއް ނުހިނގާނެއެވެ. މޯބައިލް ފޯނުގެ އިތުރުން ޓަޗްނެޓް ބޭނުންކުރާ ފަރާތްތަކަށް ވެސް މިޚިދުމަތަށް އެޕްލައި ކުރެވޭނެއެވެ.


13 Gadi Iru Maakandehggai Adam Manik Ekani Maa Ekani Kuri Hihvvaru! - Vaguthu\n13 ގަޑިއިރު މާކަނޑެއްގައި އާދަމް މަނިކު އެކަނިމާއެކަނި ކުރި ހިތްވަރު!\nއިއްޔެ ގެއްލުނު އާދަމް މަނިކް ކަނޑުމަތީގައި ދެއްކީ ހިތްވަރު - ފޮޓޯ: އެމްއެންޑީއެފް\nއިއްޔެ ފަތިހު ކ. މާފުށި ޝޭޑީ ގްލޯވާ އަހުމަދު އާދަމް މަނިކު ރިޔާ ނެގި ދޯންޏެއްގައި ދަތުރު ފެށީ އެއްވެސް މީހަކަށް ނޭނގިއެވެ. އޭނާ އެފަދަ ދަތުރެއްގައި އެކަނި ގޮސްދާނެ ކަމަށް ގަބޫލުވެސް ނުކުރެއެވެ.\nއުމުުރުން 81 އަަހަރުގެ އަހުމަދު އާދަމް މަނިކުއަކީ ހާއްސަ އެހީއަށް ބޭނުންވާ މީހެކެވެ. އޭނާއަށް ވާހަކަނުދެއްކެ އެވެ. އަޑެއްވެސް ނީވެއެވެ. އެހެން ނަމަވެސް އޭނާއަކީ ރަށުގައި އާއްމުކޮށް މީހުންނާއެކު އުޅޭ މީހެކެވެ. ކޮފީތަކަށްވެސް އަރައެވެ.\nއޭނާ ފެނިފައި ވަނީ 13 ގަޑިއިރު ފަހުން!\nއޭނާއަކީ މަހަށް ގޮސް އުޅޭ މީހެއް ނޫނެވެ. އެހެން ނަމަވެސް އޭނާ އިއްޔެ އެ ރިޔަލު ދޯނީގައި ދިޔައީ ކީއްވެގެންކަން އަދި ސާފެއް ނުވެއެވެ. އޭނާ ރިޔާ ނެގި ބޮއްކުރާގައި ފުރާފައި ވަނީ އިއްޔެ ފަތިހު 5:30 ހާއިރު އެވެ. އޭނާ ގެއްލިގެން އެމްއެންޑީއެފްއަށް އެންގީ 14:08 ހާއިރުއެވެ.\nއޭނާ ހޯދުމުގެ މަސައްކަތް އޭގެ ކުރިން ރަށުގެ ރައްޔިތުން ކުރިއެވެ. އަދި ފަހުންވެސް ރަށުގެ ރައްޔިތުން ކޮށްފައި ވެއެވެ. ގިނަބަޔަކު ރަށުގެ އޮޑިދޯނިފަހަރުގައި ނުކުތްއިރު، އެމްއެންޑީއެފް އިންވެސް ދިޔައީ ހަރަކާތްތެރިވަމުންނެވެ.\nއޭނާ ހޯދަމުން ދަނިކޮށް ފެނިފައި ވަނީ 18:26 ހާއިރު އެވެ. އޭނާ ފެނިފައި ވަނީ ރަންނާޅި ރިސޯޓްގެ ކުރިމަތިން ކަމަށެވެ.\nއެކަނި ފެށި ދަތުރު، ކަނޑުމަތީގައި އެތައް އިރެއް!\nއާއްމުކޮށް މަހަށް ގޮސް ނޫޅޭ އާދަމް މަނިކު އެ ކުޑަ ދޯނީގައި ފުރާފަނެ ކަމަށްވެސް ގަބޫލު ނުކުރެވޭ އެތައް ބަޔަކު އެބަ ތިއްބެވެ.\n"އަހަރުމެންނާއިވެސް ވަރަށް ގާތްކޮށް އުޅޭ މީހެއް އެއީ ހަމަ ފެނުނީމަ، ސަކަރާތް ޖަހާ ހަދާނެ، އެ މީހާއަކީ ބޮއްކުރާގެ ވެރިފަރާތާއި ވަރަށް ގާތްކޮށް އެއްކޮށް ކޮފީ ބޮއެ އުޅޭ، އަދި ވަރަށް ރަނގަޅަށް ބޮއްކުރާ މީހާވެސް އޭނާއާ ދޭތެރޭ ކަންތައް ކޮށްދީފައި ހުންނަނީ، އަޅުގަނޑުމެންނަށް ފެނޭ އެއްކޮށް އުޅޭތަންވެސް، އެހެން ކަމަށް އަޅުގަނޑު ގަބޫލު ކުރަނީ އޭނާ ނުބުނެ އެއަށް އަރައިގެން ދާނީ". އެރަށު ކައުންސިލް ރައީސް އުސްމާން ރަޝީދު"ވަގުތު"އަށް އިއްޔެ ވިދާޅުވިއެވެ.\nއުސްމާން އިއްޔެ ވިދާޅުވީ، އޭނާ މީހަކާއި އިންނަން އުޅޭ ކަމަށް ބުނާ ވާހަކަތަކެއް އަޑުއިވުނު ކަމަށެވެ.\nއާދަމް މަނިކު ދިޔައީ މަހަށެވެ. އޭނާ އެކަން އުސްމާންއަށް ޔަގީންކޮށްދިނެވެ. އޭނަ މަހަށް ދިޔައީ ރޯލާއި، ދަބަހަށް ކެއުންވެސް ހިފައިގެންނެވެ.\nއޭނާ މަހާށް ގޮސް އުޅުނީ އެނބުރި ނާދެވިގެންނެވެ. ވައި ނެތުމުން ދަތުރު ނުކުރެވިގެންނެވެ. އޭނާ ދިޔައީ ދަބަހަށް ކާއެއްޗެހިވެސް އަޅައިގެން ކަމަށް އޭނާ މައުލޫމާތު ދިން ކަމަށް އުސްމާން "ވަގުތު"އަށް ވިދާޅުވިއެެވެ.\nބޮއްކުރާ އޮތީ ރިޔާ އަޅުވާފައި، ފުރަން ތައްޔާރުކޮށްފައި، ގަބޫލުކުރެވެނީ ދިޔައީ މަހަށް ކަމަށް!\nއާދަމް މަނިކު އެ ބޮއްކުރާއަށް އަރައިގެން ދިޔައީ، އެ ބޮއްކުރާގެ ވެރިފަރާތުން، ހަވާލުކޮށްފައިވަ މީހާ މަހަށް ދިއުމަށް އެ ބޮއްކުރާ ތައްޔާރުކޮށްފައި އޮއްވާ އެވެ.\n"އެ މީހާ މަހަށް ދާން ވެގެން އެ ބޮއްކުރަގެ ރިޔާ އަޅުވާފައި އޮތީ އޭގެ ދުވަހު، އޭނާ ދާންވެގެން އަތިރިމައްޗަށް 6:00 ޖެހިހާއިރު ނުކުތްއިރު، ބޮއްކުރާ ނެތް ކަން، އެއިރު ނޭނގެ އޭނާ ދިޔަ ކަން، ގެއްލުނީކަމަށްތާ ހީކުރާނީ، ބޮއްކުރާ ވާމޮހިގެން އޮޔާ ދިޔައީއޭ އެކަހަލަ ގޮތަކަށް އުޅެނިކޮށް މި ވާގޮތަކީ މީހެއްގެ ފަރާތުން މި މައުލުމާތު ލިބެނީ ފަތިހު 5:30 ހާއިރު މި ބުނާ މީހާ ބޮއްކުރާއަށް އަރާ ހުއްޓާ ދެކުނީމޭ"، އުސްމާން ވިދާޅުވިއެވެ.\nއެހެން ނަމަވެސް އާދަމް މަނިކް އެ ބޮއްކުރާގައި ދިޔަކަން އެނގުނީ މީހެއްގެ ފަރާތުންނެވެ. އެ މީހާ އަށް އާދަމް މަނިކް ބޮއްކުރާ ތެރޭގައި ހުންނަ މަންޒަރު ފެނިފައި ވެއެވެ.\n"އެއީ ތެދެއްތޯ ބެލުމަށް އެގެއަށް ގުޅައިގެން ބެލި، އޭނާ ރަށުގައި ހުރިތޯ ބެލީ، ބެލިއިރު ނެތް ނުފެނިގެން އުޅުނީ، އައިސް އަލަމާރިން މަސްވެސް ނަގާފައި ހުރި ކަމަށް ވަނީ، ގަބޫލު ކުރެވެނީ މަހަށް ދިޔައީއޭ، މަސްވެސް ނެތޭ، ނަގާފައޭ ބުނީ".\nއެއްވެސް މީހަކަށް އޭނާ ދަނިކޮށް ފެނިފައެއް ނުވެއެވެ.\nއޭނާ ގެއްލިގެން އުޅުނު ކަން އެނގުމުން ފުލުހަށް ގުޅިއެވެ. އެއީ އިއްޔެ ހެނދުނެވެ. ފުލުހުންގެ ސަމާލުކަމަށް އެކަން ގެނައި އިރު ފުލުހުން އޭނާ ހޯދުމުގެ މަސައްކަތް ފަށައިގަތެވެ. އެ މަސައްކަތުގެ ތެރެއިން އެމްއެންޑީއެފްއަށްވެސް އެކަން އެންގިއެވެ. އެމްއެންޑީއެފްއަށް އެކަން ރިޕޯޓް ކުރީ މެންދުރެވެ.\nފެނުނީ އެތައް އިރެއް ފަހުން، ރަށަށް އައިސް ފުރަތަމަ ބުނީ ބަނޑުހައިކަމަަށް!\nއުސްމާން މިއަދު ވިދާޅުވީ، އެމްއެންޑީއެފްގެ ބެލުމުގެ ދަށުން އޭނާ ރަށަށް ގެނެސްފައި ވަނީ 8:30 ހާއިރު ކަމަށެވެ. އަދި އޭނާގެ ހާލު ރަނގަޅު ކަމަށްވެސް ވިދާޅުވިއެވެ.\n"އަޅުގަނޑުމެން އޭނާ ގެނައި ގޮތަށް ގެނައީ ސިއްހީ މަރުކަޒަށް، ޗެކްއަޕް ހަދާލަން، އަނެއްހެން ގޯހެއް ނޫން، އަޅުގަނޑާއިވެސް އޭނާ ދިމާވި ބަނޑުހައޭ ބުނީ، ބަނޑުހައި އަތް ކާތާފައި އަނގަޔަށް އަތް ދިގު ކުރަނީ، ބަނޑުހައި ވެގެން އުޅޭކަމަށް އެ ބުނަނީ". އުސްމާން ވިދާޅުވިއެވެ.\nކަނޑުމަތީގައި އެހާ އިރު އޭނާ ހޭދަކުރިއިިރު، ދާނެ މަންޒިލެެއް ނެތި މަގު އޮޅުނީ ކަމަށްވެސް ވުން ގާތެވެ. އޭނާ އެ 13 ގަޑިއިރު ތެރޭގައި ދެއްކީ ހިތްވަރެވެ.\nއާދަމް މަނިކު ހޯދުމަށް ކޯސްޓް ގާޑް ފާސްޓާ އިންޓާސެޕްޓް ލޯންޗްގެ އިތުރުން ސީއެމްބިއުލާންސް އިން ކަނޑުމަތީގައި ހަރަކާތްތެރިވިއެެވެ. އަދި ރަށުގެ ބައެއް ދޯނި ފަހަރުތައްވެސް އޭނާ ހޯދަން ނުކުމެފައި ވެއެވެ.\nދާންދޫއިން ބިދޭސީއަކު ގެއްލިގެން ހޯދަނީ\nގެއްލިގެން ހޯދަމުންދިޔަ މީހާ ފެނިއްޖެ، ހާލު ރަނގަޅު\nޖެނުއަރީ 22, 2021 18:02\nއާދަންމަނިކު އެކަނި ވަދުއަޅަންދާކަށްނުޖެހެ. ރާއްޖޭގެ ރައްޔިތުންގެ މަޖިލީހުގެ މެންބަރުން ތިޔައީ ކީއްކުރާބައެއް. ބަލަ އެކަނި ވަދުއަޅަންދިއުގެ ޤާނޫނޫ އަވަހަށް ފާސްކޮށްލަބަލަ . އެއީ ކުށަކަށްހަދާލަބަލަ. ކަލޭމެންގެ ބޯކޮބާ ؟ އަމިއްލަޔަށް ވިސްނިގެން ހެދޭ ހަމަ ނެތޭ އެއްޤާނޫނޫވެސް # އާދަމް މަނިކަށް ނަޞޭހަތްދެއްވުން މުހިންމު\nޖެނުއަރީ 22, 2021 22:39\nއަހްމަދު އާދަމް މަނިކާ ގުޅޭގޮތުން މިލިޔަނީ ހާދަހާ އެއްޗެއް ނޭގެ ބައެކޭދޯ އޭނަ މިހާރު ކަދުމައްޗައް ނޭރިއެއްކަމަކު އޭނާއަކީ އަބަދު ކަދުމަތީގައި އުޅެމީހެއް އާމުކޮށް އޭނާއަކީ ހިއްވަރު ގަދަމީހެއް